**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 07 Φεβρουαρίου 2025, ημέρα Παρασκευή και ώρα 10.15΄, συνεδρίασε, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Κοινωνικών Υποθέσεων, υπό την Προεδρία της Προεδρευούσης αυτής, κυρίας Ασημίνας Σκόνδρα, με θέμα ημερήσιας διάταξης: «Συνέχιση της επεξεργασίας και εξέτασης του σχεδίου νόμου του Υπουργείου Κοινωνικής Συνοχής και Οικογένειας «Μέτρα για την ισόρροπη εκπροσώπηση των φύλων σε θέσεις διευθυντικών στελεχών των εισηγμένων εταιρειών, των μη εισηγμένων ανωνύμων εταιρειών και των δημοσίων επιχειρήσεων- Ενσωμάτωση της Οδηγίας (Ε.Ε.) 2022/2381 του Ευρωπαϊκού Κοινοβουλίου και του Συμβουλίου της 23ης Νοεμβρίου 2022 – Ρυθμίσεις για την ενδυνάμωση των πιλοτικών προγραμμάτων για την ενίσχυση της κοινωνικής συνοχής».(2η συνεδρίαση-ακρόαση εξωκοινοβουλευτικών προσώπων).

Στη συνεδρίαση παρέστησαν, επίσης, η Υφυπουργός Κοινωνικής Συνοχής και Οικογένειας, κυρία Αικατερίνη Παπακώστα-Παλιούρα, καθώς και αρμόδιοι υπηρεσιακοί παράγοντες.

Στη συνεδρίαση παρέστησαν και εξέθεσαν τις απόψεις τους σύμφωνα με το άρθρο 38 του Κ.τ.Β. οι κ.κ. Στάμου Αναστασία (Νατάσα), Αντιπρόεδρος Β’ της Επιτροπής Κεφαλαιαγοράς, Χαροκόπου Αικατερίνη, Επιστημονική Συνεργάτης της Εθνικής Επιτροπής Δικαιωμάτων του Ανθρώπου, Πάιδας Ιωάννης, Πρόεδρος της Οικονομικής και Κοινωνικής Επιτροπής της Ελλάδος, Τσιτιρίδου Μαρία, Πρόεδρος του Τμήματος Αγωγής και Φροντίδας στην Πρώιμη Παιδική Ηλικία της Σχολής Κοινωνικών Επιστημών του Διεθνούς Πανεπιστημίου της Ελλάδος, Πετρογιάννης Κωνσταντίνος, Πρόεδρος του Τμήματος Αγωγής και Φροντίδας στην Πρώιμη Παιδική Ηλικία του Πανεπιστημίου Δυτικής Αττικής, Προβατά Βασιλική, Πρόεδρος του Δ.Σ. του Πανελληνίου Συνδέσμου Παιδαγωγών Πρώιμης Παιδικής Ηλικίας, Κωνσταντάρας Σπυρίδων, Πρόεδρος της Επιτροπής Κοινωνικής Συνοχής και Οικογένειας της Κεντρικής Ένωσης Δήμων Ελλάδας και Δήμαρχος Θέρμου, Δημόπουλος Ελευθέριος, Πρόεδρος του Δ.Σ. της Πανελλήνιας Ομοσπονδίας Συλλόγων Ιδιωτικών Βρεφονηπιακών και Παιδικών Σταθμών.

 Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ.: Σίσκος Απόστολος, μέλος του Δ.Σ. του Εμπορικού και Βιομηχανικού Επιμελητηρίου Αθηνών, Οικονόμου Ντόρα, Διευθύντρια του Τομέα Ανάπτυξης Ανθρώπινου Δυναμικού του Συνδέσμου Επιχειρήσεων και Βιομηχανιών, Κοντογιάννη Λήδα, Πρόεδρος του Δ.Σ. της Ελληνικής Λέσχης μη Εκτελεστικών Μελών Διοικητικών Συμβουλίων (NED Club), Κουλορίδας Αθανάσιος, Πρόεδρος της Διοικούσας Επιτροπής της Ένωσης Εισηγμένων Εταιρειών, Σοφία Κουνενάκη – Εφραίμογλου, Πρόεδρος του Εθνικού Επιμελητηριακό Δίκτυο Ελληνίδων Γυναικών Επιχειρηματιών, Ζαφειροπούλου Φωτεινή, Γενική Γραμματέας του Δ.Σ. της Πανελλήνιας Ομοσπονδίας Σωματείων Γονέων και Κηδεμόνων Ατόμων με Αναπηρία και Αντιπρόεδρος της Ελληνικής Εταιρείας Προστασίας Αυτιστικών Ατόμων, Θεοχάρη Αικατερίνη, Β΄ Αντιπρόεδρος της Ένωσης Σπανίων Ασθενών Ελλάδος και Βασιλοπούλου Νότα, Πρόεδρος του Δ.Σ. του Πανελλήνιου Συλλόγου Εργαζομένων στον ΟΓΑ (ΟΠΕΚΑ - ΕΦΚΑ Αγροτών).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Καζάνη Αικατερίνη, Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Γιαννούλης Χρήστος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Οικονομόπουλος Τάσος, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδωνας, Δημητριάδης Πέτρος, Ασπιώτης Γεώργιος, Λινού Αθηνά, Μπαράν Μπουρχάν, Παππάς Πέτρος και Φλώρος Κωνσταντίνος.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Καλημέρα, κυρίες και κύριοι.

Συνεχίζουμε, σήμερα, την επεξεργασία και την εξέταση του σχεδίου νόμου του Υπουργείου Κοινωνικής Συνοχής και Οικογένειας με τίτλο: «Μέτρα για την ισόρροπη εκπροσώπηση των φύλων σε θέσεις διευθυντικών στελεχών των εισηγμένων εταιρειών, των μη εισηγμένων ανωνύμων εταιρειών και των δημοσίων επιχειρήσεων- Ενσωμάτωση της Οδηγίας (Ε.Ε.) 2022/2381 του Ευρωπαϊκού Κοινοβουλίου και του Συμβουλίου της 23ης Νοεμβρίου 2022 – Ρυθμίσεις για την ενδυνάμωση των πιλοτικών προγραμμάτων για την ενίσχυση της κοινωνικής συνοχής».

Σήμερα η συνεδρίασή μας είναι αφιερωμένη στην ακρόαση των εξωκοινοβουλευτικών προσώπων, δηλαδή ακρόαση των φορέων.

Καλωσορίζω τους εκπροσώπους των φορέων, τους παρόντες, αλλά βεβαίως και εκείνους που θα μας μιλήσουν από το WEBEX και μαζί μας έχουμε την Υφυπουργό, την κυρία Κατερίνα Παπακώστα-Παλιούρα.

Ο χρόνος μας θα είναι 3 λεπτά με ανοχή ένα-δύο λεπτά, διότι είναι πάρα πολλοί οι φορείς και συνεχίζουμε την Επιτροπή μας στις 13.00΄ με την τρίτη συνεδρίαση.

Τον λόγο έχει η κυρία Στάμου Αναστασία, Αντιπρόεδρος Β’ της Επιτροπής Κεφαλαιαγοράς.

**ΑΝΑΣΤΑΣΙΑ ΣΤΑΜΟΥ (Αντιπρόεδρος Β’ της Επιτροπής Κεφαλαιαγοράς):** Καλημέρα. Ευχαριστώ, κυρία Πρόεδρε.

Η ενσωμάτωση της Οδηγίας WOMEN ON BOARDS είναι μια πολύ σημαντική πρωτοβουλία, την οποία υποστηρίζουμε ως Επιτροπή Κεφαλαιαγοράς αφενός διότι πιστεύουμε ότι η ισότητα των φύλων και στο επίπεδο της εκπροσώπησής τους στα Διοικητικά Συμβούλια των Εισηγμένων Εταιρειών, είναι πολύ σημαντική, γιατί εντάσσεται σε ένα ευρύτερο πλαίσιο, της ισότητας των ευκαιριών και της ισότητας στην πρόσβαση στην εργασία.

Τα κριτήρια και ο τρόπος, η διαδικασία που προτείνεται να υιοθετείται από τις Εισηγμένες Εταιρείες στο βαθμό που δεν συμβαίνει ήδη, με βάση τη νομοθεσία που ισχύει, είναι επίσης μια πολύ σημαντική πρωτοβουλία. Για τον λόγο ότι δίνει πρόσβαση στο υποεκπροσωπούμενο φύλλο που εν προκειμένω είναι οι γυναίκες σε θέσεις εργασίας και κυρίως την εξέλιξή τους μέσα στους οργανισμούς και συγκεκριμένα στις Εισηγμένες Εταιρείες έτσι ώστε τελικά να καταλαμβάνουν και θέση στη Διοίκηση.

Αυτό και σύμφωνα με το Προοίμιο της Οδηγίας, δημιουργεί κινητικότητα στην αγορά εργασίας, δημιουργεί ευκαιρίες, τελικά δημιουργεί ανάπτυξη στην οικονομία και ισότητα στην κοινωνία με αρχές αξιοκρατίας και δημοκρατίας.

Άρα, είμαστε σαφώς υπέρμαχοι των υποχρεωτικών ποσοστώσεων στις Εισηγμένες Εταιρείες.

Ως Επιτροπή Κεφαλαιαγοράς, θα γνωρίζετε ότι ήμασταν πρωτοπόροι και ήμασταν εμείς οι οποίοι είχαμε προτείνει το 2020. Το πρώτο ποσοστό υποχρεωτικής ποσόστωσης στην Ελλάδα για τις Εισηγμένες Εταιρείες, το 25% στα Διοικητικά Συμβούλια.

Στατιστικά, να σας πω ότι ξεκινήσαμε γι’ αυτό και ως επιβεβαίωση του πόσο η υποχρεωτική ποσόστωση αυξάνει τελικά τη συμμετοχή των γυναικών στα Διοικητικά Συμβούλια, είναι ότι κατά την ψήφιση του νόμου, το ποσοστό συμμετοχής των γυναικών στα Διοικητικά Συμβούλια των Εισηγμένων Εταιρειών, ήταν 11%. Αμέσως μετά την ψήφιση του νόμου, τα πρώτα στοιχεία έδειξαν ότι ανέβηκε στο 14% και σήμερα να είμαστε σε ένα ποσοστό 28% συμμετοχής στα Διοικητικά Συμβούλια των Εισηγμένων Εταιρειών.

Στην Επιτροπή Κεφαλαιαγοράς, μάλιστα, εφαρμόζουμε το νόμο, τις αρχές που ισχύουν για την ισότητα των φύλων με τον καλύτερο τρόπο.

Η Εκτελεστική Επιτροπή. Είμαστε δύο γυναίκες- η Πρόεδρος, η κυρία Λαζαράκου και εγώ -στα 3 μέλη και η συμμετοχή των γυναικών στο εργασιακό περιβάλλον, στην ιεραρχία, είναι πολύ σημαντική με γυναίκες να καταλαμβάνουν στην Επιτροπή Κεφαλαιαγοράς θέσεις ευθύνης με πάνω από 50-55%, οπότε και στην πράξη ως Επιτροπή Κεφαλαιαγοράς στηρίζουμε την έμφυλη ισότητα.

Θα αναρωτηθεί κανείς, γιατί να πάμε από το 25% στο 23% ή από το πραγματικό 28% στο 33% ή γιατί από το πραγματικό ποσοστό 28% στο 33%. Είναι μια ερώτηση που μπορεί να τεθεί και από άλλους φορείς. Καταρχάς για να φτάσουμε τον μέσο όρο τον Ευρωπαϊκό ο οποίος είναι κοντά στο 34%. Όχι μόνο για λόγους στατιστικούς, αλλά για λόγους ουσίας. Έχει φανεί από μελέτες διεθνείς ότι η συμμετοχή των γυναικών στα Διοικητικά Συμβούλια των Επιχειρήσεων, έχει θετικά αποτελέσματα και στα οικονομικά τους αποτελέσματα, αλλά και γενικά στο αποτύπωμά τους στην κοινωνία. Άρα, δεν είναι μόνο θέμα κοινωνικό, αλλά και ειδικά για τις Εισηγμένες Εταιρείες. Είναι και θέμα οικονομικής ανάπτυξης όχι μόνο των επιχειρήσεων αυτών καθαυτών, αλλά και της οικονομίας γενικότερα.

Γι’ αυτό, λοιπόν, συμφωνούμε με το σχέδιο νόμου. Έχουμε ορισμένες παρατηρήσεις σε επιμέρους άρθρα, όπως για παράδειγμα, στο, ένα ζήτημα, προστασία προσωπικών δεδομένων που ενδεχομένως να τίθεται στην διαδικασία αξιολόγησης και διαδικασία πρόσληψης και αμφισβήτησης από υποψηφίους που δεν πέτυχαν στη διαδικασία, το οποίο το θέτουμε απλά ως ένα σημείο που ενδεχομένως να πρέπει να εξεταστεί.

Αυτά σε πρώτη φάση, κυρία Πρόεδρε. Αν υπάρχουν ερωτήσεις ευχαρίστως να απαντήσουμε αμέσως μετά.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Ευχαριστούμε, κυρία Στάμου.

Τον λόγο έχει η κυρία Οικονόμου Ντόρα, Διευθύντρια του Τομέα Ανάπτυξης Ανθρώπινου Δυναμικού του Συνδέσμου Επιχειρήσεων και Βιομηχανιών, μέσω WEBEX.

 **ΝΤΟΡΑ ΟΙΚΟΝΟΜΟΥ (Διευθύντρια του Τομέα Ανάπτυξης Ανθρώπινου Δυναμικού του Συνδέσμου Επιχειρήσεων και Βιομηχανιών: Καλημέρα σας ευχαριστούμε πολύ για την πρόσκληση αξιότιμα μέλη της Επιτροπής, κυρίες και κύριοι βουλευτές.**

 **Ο ΣΕΒ αξιολογεί θετικά το σχέδιο νόμου και υποστηρίζει κάθε οργανωμένη και συστηματική προσπάθεια της πολιτείας, για ενίσχυση της επίτευξης των στόχων ισόρροπης εκπροσώπησης. Σε παλαιότερη τοποθέτησή μας το 2021, με αφορμή την διαβούλευση του Νέου Κώδικα Εταιρικής Διακυβέρνησης είχαμε εκφράσει τη θέση αυτή η οποία έγινε δεκτή και ενσωματώθηκε στο κείμενο του κώδικα για σταδιακή διαμόρφωση των κατάλληλων συνθηκών και της κουλτούρας όπως ανέφερε και η κυρία Στάμου που θα επιτρέψουν την προοδευτική ανέλιξη των στελεχών του γυναικείου φύλου σε ανώτερες και ανώτατες θέσεις.**

 **Αναμφισβήτητα, το ισχύον πλαίσιο της εταιρικής διακυβέρνησης για την πλήρωση των προϋποθέσεων συλλογικής και ατομικής καταλληλότητας των μελών των διοικητικών συμβουλίων ενισχύεται και είναι στη σωστή κατεύθυνση σύμφωνα με τις αρχές που υπηρετεί ο ΣΕΒ και τα μέλη του.**

**Θα ήθελα, όμως, να σας θέσουμε ορισμένες προτάσεις οι οποίες θα συμβάλλουν στην καλύτερη προετοιμασία των επιχειρήσεων για την υλοποίηση του νόμου ιδιαίτερα λαμβάνοντας υπόψη τις πρακτικές δυσκολίες που ενδέχεται να προκύψουν ενόψει των Γενικών Συνελεύσεων του 2025 που θα εγκρίνουν και τις σχετικές αλλαγές.**

 **Πρώτο σημείο, σύμφωνα με την παράγραφο 1 του άρθρου 17, η Επιτροπή Κεφαλαιαγοράς δημοσιεύει κατευθυντήριες γραμμές για την εφαρμογή των άρθρων 3α και 3β του ν. του 2020 εντός πέντε μηνών από τη δημοσίευση του νόμου. Προτείνουμε μικρότερη διάρκεια των πέντε μηνών συγκεκριμένα δύο, διότι καθώς δεν είναι γνωστή η ακριβής ημερομηνία δημοσίευσης του νόμου, θα ήταν σώφρων οι κατευθυντήριες γραμμές να έχουν καταστεί γνωστές πριν από τις Γενικές Συνελεύσεις του Ιουνίου του 2025 ώστε να ληφθούν οι κατάλληλες αποφάσεις για την προετοιμασία των επιχειρήσεων για το οικονομικό έτος 2026.**

 **Σημείο 2. Σε περίπτωση διαπίστωσης παραβάσεων των επιμέρους διατάξεων των άρθρων 1 ως 23, η Επιτροπή Κεφαλαιαγοράς μπορεί να επιβάλει τις κυρώσεις και τα έσοδα από την είσπραξη, να πιστώνονται, υπέρ της Γενικής Γραμματείας Ισότητας και Ανθρωπίνων Δικαιωμάτων. Άρα, προβλέπεται ίδιο εύρος προστίμων τόσο για την εταιρεία όσο και για τα μέλη του Διοικητικού Συμβουλίου παρότι υπάρχει σημαντική ασυμμετρία μεγέθους περιουσιών μεταξύ νομικών και φυσικών προσώπων. Το ζήτημα αυτό το είχε ξανά θίξει ο ΣΕΒ σε παλαιότερα υπομνήματά του επί του νόμου του 2020 περί εταιρικής διακυβέρνησης και δεν προβλέπεται η ανταποδοτικότητα των ποσών για την εκπλήρωση των ειδικών σκοπών του νομοσχεδίου. Η Γενική Γραμματεία Ισότητας έχει πιο διευρυμένο χαρτοφυλάκιο και συνεπώς ποσά που θα συγκεντρωθούν από τέτοια πρόστιμα ενδέχεται να διατεθούν σε δράσεις που δεν προάγουν τους ειδικούς σκοπούς του νομοσχεδίου, όπως θα ήταν παραδείγματος χάρη η εκπαίδευση και η προετοιμασία γυναικών για θέσεις ευθύνης.**

**Σημείο 3. Το Σχέδιο Εθνικής Ενσωμάτωσης, προβλέπει την αποστολή της ειδικής ετήσιας Έκθεσης όχι μόνο στην Επιτροπή Κεφαλαιαγοράς, αλλά και στο τμήμα τεκμηρίωσης έρευνας και ψηφιακής υποστήριξης της Γενικής Γραμματείας Ισότητας και στον Συνήγορο του Πολίτη.**

**Στο πλαίσιο της απλοποίησης των γραφειοκρατικών διαδικασιών και της αναγκαιότητας της επικοινωνίας των υπηρεσιών του δημοσίου μεταξύ τους, προτείνεται οι επιχειρήσεις να αποστέλλουν την ετήσια ειδική Έκθεση μόνο στην Επιτροπή Κεφαλαιαγοράς η οποία θα είναι υπεύθυνη για την περαιτέρω διαβίβασή της. Για τον ίδιο λόγο, στο πνεύμα κατάργησης των περιττών γραφειοκρατικών βαρών των επιχειρήσεων που έχει τεθεί και ως προτεραιότητα και από την ίδια την Ευρωπαϊκή Επιτροπή προτείνεται ειδική ετήσια έκθεση να αποτελεί μέρος της Έκθεσης Εταιρικής Διακυβέρνησης.**

 **Σημείο 4. Αναφορικά με το άρθρο 10 του σχεδίου νόμου, η αόριστη διατύπωση της παραγράφου 1, ενέχει τον κίνδυνο παρερμηνείας σχετικά με τους λόγους αφαίρεση του σήματος ισότητας . Προτείνεται βελτίωση της διατύπωσης ώστε να προκύπτει με σαφήνεια η προϋπόθεση απονομής και αφαίρεση του σήματος και να αποφευχθεί ο κίνδυνος άδικης αφαίρεσής του από σύννομες επιχειρήσεις. Σας ευχαριστώ πολύ.**

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Σας ευχαριστούμε κυρία Οι**κονόμου και βεβαίως ήσασταν και στο χρόνο σωστή.**

 **Τον λόγο έχει η κυρία Χαροκόπου.**

**ΑΙΚΑΤΕΡΙΝΗ ΧΑΡΟΚΟΠΟΥ (Επιστημονική Συνεργάτης της Εθνικής Επιτροπής Δικαιωμάτων του Ανθρώπου): Καλημέρα σας ευχαριστούμε πολύ για την πρόσκληση. Κυρία Πρόεδρε, κυρίες Εισηγήτριες μέλη των Επιτροπών, ξεκινώντας να τονίσω ότι η Εθνική Επιτροπή Ανθρώπινων Δικαιωμάτων ως το ανεξάρτητο συμβουλευτικό όργανο της πολιτείας και ο Εθνικός Θεσμός Ανθρώπινων Δικαιωμάτων του ανθρώπου από το 98 με την πλουραλιστική της σύνθεση παρακολουθεί στενά τα ζητήματα της έμφυλης ισότητας, διαθεματικά σε όλες τις πτυχές, με γνώμονα την καταπολέμηση των έμφυλων διακρίσεων και με έντονο ενδιαφέρον για τα θέματα γυναικών σε θέσεις ευθύνης. Μάλιστα, εστιάζουμε στο ζήτημα της ενίσχυσης του ποσοστού των γυναικών σε αυτές τις θέσεις στον κόσμο της εργασίας με στόχο, την αντιστροφή της μεροληπτικής στάσης που επικρατεί σε βάρος των γυναικών του φαινομένου, όπως λέμε της γυάλινης οροφής που παραπέμπει στα θεσμικά και κοινωνικά εμπόδια που εμποδίζουν την επαγγελματική ανέλιξη της γυναίκας.**

Χαιρετίζουμε τη νομοθετική ρύθμιση της Υπουργού Κοινωνικής Συνοχής και Οικογένειας, με στόχο την ενσωμάτωση της Οδηγίας για την ισόρροπη εκπροσώπηση των γυναικών στα διοικητικά συμβούλια των εισηγμένων εταιριών.

 Επίσης, προς την ορθή κατεύθυνση της διασφάλισης των δικαιωμάτων ευάλωτων ομάδων, σε ισότιμη βάση κινούνται και οι διατάξεις του νομοσχεδίου για τα πιλοτικά προγράμματα για άτομα με αναπηρίες και το πολιτικό πιλοτικό πρόγραμμα «Αθηνά» για την αναβάθμιση των υπηρεσιών, της ποιότητας των υπηρεσιών προσχολικής ηλικίας. Παρότι, βασίζονται σε δράσεις προγραμμάτων και όχι, σε σταθερή κοινωνική πολιτική και να επισημάνουμε εδώ, ότι στην Ολομέλεια της Εθνικής Επιτροπής ορίζει μέλος και η Ε.Σ.Α.μεΑ. Ως προς τη διαδικασία καλής νομοθέτησης που είναι αναγκαία προϋπόθεση για τη δίκαιη και αποτελεσματική λειτουργία της Πολιτείας, συνολικά εκφράζουμε την ικανοποίησή μας για την τήρηση των αρχών αυτής. Καθώς η Εθνική Επιτροπή κλήθηκε από το Υπουργείο να συμβάλει με την εμπειρία και την τεχνογνωσία της στο πλαίσιο της αποστολής της σε όλα τα στάδια της προετοιμασίας για τη μεταφορά της Οδηγίας στο Εθνικό Δίκαιο.

 Αυτή τη φορά είχαμε τον απαραίτητο χρόνο να μελετήσουμε το νομοσχέδιο, να κάνουμε τις παρατηρήσεις μας ως το κατεξοχήν αρμόδιο Όργανο, σύμφωνα τόσο και με τον νόμο όσο και με το εγχειρίδιο ανάλυσης συνεπειών ρύθμισης. Eίχαμε τη δυνατότητα να αξιοποιήσουμε τα εργαλεία του νομού μας και να διαβουλευτεί με τα μέλη μας και τους εμπλεκόμενους φορείς, καλώντας σε ακρόαση με θέμα την Ενσωμάτωση της Οδηγίας τον Νοέμβριο του περασμένου έτους, πρόσωπα και φορείς που διευκολύνουν το έργο μας με την παρουσίαση των προσωπικών εμπειριών και τη διατύπωση των απόψεων τους, λειτουργώντας έτσι κατά κάποιο τρόπο σαν γέφυρα μεταξύ κράτους και κοινωνίας των πολιτών.

 Στην ακρόαση συμμετείχαν μεταξύ των άλλων και η Πρόεδρος και η Αντιπρόεδρος της Επιτροπής Κεφαλαιαγοράς, εκπρόσωποι της ΓΣΕΕ, της ΓΣΕΒΕΕ, του ΣΕΒ, της ΕΣΕΕ, έχει και τον ιδιωτικό τομέα και με τη συμβολή των παριστάμενων φορέων, έγιναν χρήσιμες επισημάνσεις και προτάσεις για τη βελτίωση των διατάξεων του σχεδίου νόμου.

 Σχετικά τώρα, με τις επιμέρους ρυθμίσεις του νομοσχεδίου στο α’ και β’ μέρος. Καλωσορίζουμε βεβαίως, την αύξηση του ποσοστού εκπροσώπησης, του γυναικείου εκπροσωπούμενου φύλου από 25% σε ποσοστό τουλάχιστον 33%, στα Δ.Σ. των εισηγμένων εταιρειών, καθώς έτσι ενισχύεται και η συμμετοχή των γυναικών στα κέντρα λήψης αποφάσεων και αμβλύνεται το χάσμα μεταξύ ανδρών και γυναικών.

 Καλωσορίζουμε και την προαιρετική επέκταση της ποσόστωσης 33% και σε μή εισηγμένες εταιρείες και προτείνουμε τη θέσπιση συγκεκριμένης ποσόστωσης για τη σταθερή εκπροσώπηση των γυναικών με Αναπηρίες, στα εν λόγω όργανο, ώστε να προωθείται η διαφορετικότητα και η συμπερίληψη, ως προς τα κριτήρια και τη διαδικασία επιλογής μελών στα Διοικητικά Συμβούλια των εισηγμένων εταιρειών.

 Επισημαίνουμε, ότι αυτό θα πρέπει να εφαρμόζεται καθ΄ όλη τη διάρκεια της διαδικασίας επιλογής και με γνώμονα την προτεραιότητα στην υποψηφιότητα του υπό - εκπροσωπούμενου φύλλου, κατά την επιλογή μεταξύ δύο διαφορετικών υποψηφίων διαφορετικού φύλου που διαθέτουν τα ίδια προσόντα.

 Ως, προς τις κυρώσεις, το άρθρο 8, τα μέτρα θα πρέπει να εφαρμοστούν ανελλιπώς, ώστε να μπορέσει η Ελλάδα σταδιακά να συγκλίνει με τον Ευρωπαϊκό μέσο όρο και εκφράζουμε επίσης, την ιδιαίτερη ικανοποίησή μας για τη ρύθμιση του άρθρου 14, για τα περιστατικά βίας και παρενόχλησης, καθώς πρόκειται για οριζόντια διάταξη με γνώμονα τη συνοχή με το υφιστάμενο σχετικό πλαίσιο για τη βία και την παρενόχληση στον κόσμο της εργασίας. Δεδομένου, ότι τα φαινόμενα αυτά εξακολουθούν να υφίστανται, προσβάλλουν δυσανάλογα την προσωπικότητα και την αξιοπρέπεια των γυναικών και υπάρχει ανάγκη παράλληλα με αυτή τη ρύθμιση, να υλοποιούνται συστηματικές δράσεις με στόχο την ενθάρρυνση των θυμάτων για την υποβολή καταγγελιών.

 Ως, προς το 4ο μέρος του σχεδίου νόμου, μόνο μια γρήγορη παρατήρηση, σύντομη παρατήρηση. Τονίζουμε την ανάγκη στο πλαίσιο του Τομέα Ανθεκτικότητας για τα προγράμματα αυτά, τονίζουμε την ανάγκη να ακολουθήσει η καθολική εφαρμογή μετά τη λήξη του προγράμματος του Ταμείου και ταυτόχρονα να επαναλαμβάνουμε τη σύσταση μας, σε συγκεκριμένες παροχές, να ενταχθούν σε πλαίσιο Δημόσιων - Δωρεάν Κοινωνικών και Προνομιακών Υπηρεσιών που θα παρέχονται και θα χρηματοδοτούνται σταθερά από τον Κρατικό προϋπολογισμό, στη βάση μιας συνεκτικής κοινωνικής πολιτικής και θεσμικής συνέπειας.

Κλείνοντας να πω, ότι η Ελλάδα αποτελεί μια από τις ελάχιστες χώρες που όντως, έχει πραγματοποιήσει την ουσιαστική ισότητα, έχει κατακτήσει την ουσιαστική ισότητα στο νόμο, γεγονός καθόλου αμελητέο. Ωστόσο, στην πράξη διαπιστώνεται απουσία αποτελεσματικής συμμόρφωσης με τους κανόνες, τις συστάσεις μας για την αποτελεσματική εφαρμογή του πλαισίου και όλοι στις θέσεις μας και τα ζητήματα που άπτονται των εθνικών διακρίσεων της αποτυπώνουμε αναλυτικά στην πρόσφατη Έκθεση μας για την κατάσταση των δικαιωμάτων των γυναικών στην Ελλάδα και την οποία σας καλούμε να αναζητήσετε στο site μας.

 Σας ευχαριστώ πολύ.

 **ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής)**: Σας ευχαριστούμε.

Τον λόγο έχει ο κ. Σίσκος.

 **ΑΠΟΣΤΟΛΟΣ ΣΙΣΚΟΣ (μέλος του Δ.Σ. του Εμπορικού και Βιομηχανικού Επιμελητηρίου Αθηνών)**: Καλημέρα σας. Θέλω να πω ότι χαιρετίζουμε και εμείς ως ΕΒΕΑ το νομοσχέδιο. Θα ήθελα να θέσω δύο σημαντικά ζητήματα σχετικά με την εκπροσώπηση στα διοικητικά συμβούλια, ότι η πρόβλεψη για μέγιστο αριθμό διοικητικών συμβουλίων που θα μπορεί να συμμετάσχει ένα φυσικό πρόσωπο για να έχουμε μια διευρυμένη δεξαμενή μελών στα διοικητικά συμβούλια και στο πλαίσιο αυτό της δημιουργίας ενός μητρώου μελών διοικητικών συμβουλίων που θα πληρούν συγκεκριμένες πιστοποιήσεις και δεξιότητες και από τα οποία θα μπορεί να αντλήσει μία εταιρεία υποψήφια μέλη για το διοικητικό συμβούλιο.

Συνεχίζοντας, θα πρέπει να προτείνουμε να έχουμε μια κατεύθυνση στο να δημιουργηθούν εξατομικευμένα ποσοστά σε συγκεκριμένους κλάδους που έχουν υπό εκπροσώπηση ή έχουν μειωμένο αριθμό γυναικών που συμμετέχουν. Να υπάρχουν προγράμματα προετοιμασίας και υποστήριξης. Όπως ανέφερα προηγουμένως να δημιουργηθεί αυτό το μητρώο υποψηφίων μελών των διοικητικών συμβουλίων. Να γίνει η στήριξη των νέων γυναικών που θα μπαίνουν στα διοικητικά συμβούλια. Να αξιοποιηθούν κατά το δυνατό και όπου εφαρμόζονται οι νέες τεχνολογίες. Να υπάρξει μια σοβαρή υποστήριξη για τις μικρομεσαίες επιχειρήσεις, ώστε να υπάρχει κι εκεί εκπροσώπηση που αναφέρθηκε από την προηγούμενη κυρία. Και να υπάρχει μια σοβαρή επικοινωνιακή στρατηγική.

 Αυτά συνοπτικά θα ήθελα στο χρόνο που έχουμε να πω. Είμαστε φυσικά στη διάθεσή σας για οποιαδήποτε άλλη βοήθεια μπορούμε να παρέχουμε. Σας ευχαριστώ.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής)**: Ευχαριστούμε κύριε Σίσκο.

 Τον λόγο έχει η κυρία Κοντογιάννη.

**ΛΗΔΑ ΚΟΝΤΟΓΙΑΝΝΗ (Πρόεδρος του Διοικητικού Συμβουλίου της Ελληνικής Λέσχης Μη Εκτελεστικών Μελών Διοικητικών Συμβουλίων NED Club)**: Καλημέρα σας. Ευχαριστούμε πάρα πολύ για την πρόσκληση. Το NED Club θεωρεί ότι το νομοσχέδιο αποτελεί μια θετική παρέμβαση στο νομοθετικό πλαίσιο της εταιρικής διακυβέρνησης.

Όσον αφορά στην ενσωμάτωση της συγκεκριμένης Ευρωπαϊκής Οδηγίας για τη συμμετοχή των γυναικών στα διοικητικά συμβούλια, η Ελλάδα βρίσκεται αναμφισβήτητα στη σωστή κατεύθυνση. Ωστόσο, υπάρχουν χώρες όπως η Γαλλία, Γερμανία, Ιταλία, Βέλγιο, Δανία, Σουηδία, Ολλανδία αλλά και η Αγγλία και η Νορβηγία που ήδη έχουν υπερβεί το ελάχιστο ποσοστό του 33% και προχωρούν σε περαιτέρω βελτίωση.

 Δεν θα αναφερθώ στα νούμερα τα οποία είπε η προηγούμενη ομιλήτρια. Όμως, κάτω από το μέσο ευρωπαϊκό όρο και κάτω από το 33%, είναι η Ελλάδα, η Κύπρος, η Ουγγαρία, η Μάλτα, Εσθονία, Σλοβακία, Σλοβενία, Πολωνία, Κροατία, Βουλγαρία, Ρουμανία. Χαρακτηριστικό είναι το παράδειγμα της Ισπανίας, η οποία δημοσίευσε στην επίσημη εφημερίδα της Κυβέρνησης μία ριζοσπαστική τροποποίηση του Ισπανικού νόμου, που μιλάει για 40%, με υποχρεωτική σταδιακή εφαρμογή στο σύνολο των εισηγμένων εταιρειών, ανεξάρτητα από το μέγεθός τους και ανεξάρτητα από το αν είναι εισηγμένες ή όχι. Το NED Club πιστεύει ότι θα πρέπει να διασφαλίζεται η ισότιμη μεταχείριση των γυναικών, η ισόρροπη εκπροσώπηση των φύλων στα διοικητικά συμβούλια των ελληνικών επιχειρήσεων, καθώς και η εξάλειψη κάθε μορφής αποκλεισμού στον εργασιακό χώρο.

Έχουμε, επίσης, μερικές παρατηρήσεις σε επιμέρους άρθρα του νομοσχεδίου. Σας υποβάλλουμε και γραπτό υπόμνημα. Η πρώτη μας παρατήρηση αφορά στο εύρος της εφαρμογής του νέου νόμου στις εισηγμένες εταιρείες και πιστεύουμε ότι θα πρέπει να είναι ομοιόμορφη και να αφορά το σύνολο των εταιρειών που διαπραγματεύονται στο Ελληνικό Χρηματιστήριο και όχι μόνο τις μεγάλες εταιρείες. Δηλαδή, να εφαρμόζεται σε όλες τις εταιρείες ανεξαρτήτως μεγέθους, ώστε να μην δημιουργηθεί αγορά δύο ταχυτήτων μέσα στο Χρηματιστήριο.

Προκειμένου πάραυτα να δοθεί ένα ικανό χρονικό διάστημα προσαρμογής ειδικά για τις μικρές και μεσαίες εταιρείες, θα μπορούσε να ισχύσει η σταδιακή εφαρμογή του νομοσχεδίου όπως άλλωστε προβλέπεται και στην Οδηγία, η οποία συνιστά στα Κράτη - Μέλη να θεσπίζουν πολιτικές παροχής στήριξης και κίνητρων σε μικρομεσαίες επιχειρήσεις.

Δεύτερη παρατήρηση, αφορά στην στρογγυλοποίηση των πλασματικών ποσοστών. Στο μεν νόμο 4706/2020 για την Εταιρική Διακυβέρνηση αναφέρει το ποσοστό του 25% στρογγυλοποιείτε στον προηγούμενο ακέραιο, σε αντίθεση στον ίδιο νόμο, με το ποσοστό των ανεξάρτητων μελών του Διοικητικού Συμβουλίου που στρογγυλοποιείτε στον αμέσως εγγύτερο ακέραιο.

Προτείνουμε, λοιπόν, το ποσοστό του 33% όταν υπάρχει πλασματικό, όταν είναι πλάσμα, να πηγαίνει στον αμέσως επόμενο ακέραιο. Υπάρχει και σχετικός πίνακας με αυτό της Ευρωπαϊκής Οδηγίας, τον οποίο προτείνουμε να δημοσιευθεί μαζί με το νόμο και να αποτελέσει παράρτημα και αναπόσπαστο τμήμα του νόμου. Στο κομμάτι των Κυρώσεων θεωρούμε ότι η Δημόσια ανακοίνωση της παράβασης της εταιρείας είναι αρκετή, δηλαδή ότι αναρτάται ας πούμε η παράβαση στον ιστότοπο της Επιτροπής Κεφαλαιαγοράς και της Γενικής Γραμματείας Ισότητας και Ανθρωπίνων Δικαιωμάτων. Πιστεύουμε ότι αυτό είναι αρκετό και εξυπηρετεί τον σκοπό του νομοθέτη και δεν πρέπει να επιβάλλεται χρηματικό πρόστιμο όπως συμβαίνει, προβλέπει ο νόμος 4706 για άλλες παραβάσεις.

Επίσης, θεωρούμε ότι στο άρθρο 9 όπου αναφέρεται στη συμμετοχή των Εταιρειών σε Δημόσιες Συμβάσεις και τους απαγορεύει τη συμμετοχή εάν δεν τηρούνται τα συγκεκριμένα ποσοστά, εκπροσώπησης των γυναικών, ο αποκλεισμός των εταιρειών αυτών εξαιτίας της μη τήρηση των υποχρεώσεων θα δημιουργήσει ανταγωνιστικό μειονέκτημα έναντι των μη εισηγμένων εταιρειών αντίστοιχου μεγέθους και ενδέχεται να επηρεάσει αρνητικά την οικονομική ευρωστία των εισηγμένων και την βιωσιμότητά τους, αλλά να περιορίσει και το εύρος των προμηθευτών του Δημοσίου.

Η τελευταία παρατήρηση είναι για τις μη εισηγμένες ανώνυμες εταιρείες όπου προβλέπεται ότι η ισόρροπη εκπροσώπηση των φύλων, θα πρέπει να περιλαμβάνεται σε σχετική τροποποίηση των καταστατικών και καταλαβαίνω ότι αυτό είναι ένα πολύ δύσκολο εγχείρημα και γραφειοκρατικό. Οι εταιρείες οι μη εισηγμένες, έχουν κάθε δικαίωμα και κάθε ευκαιρία να συνθέσουν τα Διοικητικά τους Συμβούλια όπως αυτές κρίνουν, χωρίς να περιλαμβάνεται σχετική τροποποίηση στο καταστατικό.

Σας ευχαριστούμε πολύ.

**ΑΣΙΜΙΝΑ ΣΚΟΝΔΡΑ (Προεδρέυουσα της Επιτροπής):** Ευχαριστούμε την κυρία Κοντογιάννη. Τον λόγο έχει ο κύριος Αθανάσιος Κουλορίδας, Πρόεδρος της Διοικούσας Επιτροπής της Ένωσης Εισηγμένων Εταιρειών.

**ΑΘΑΝΑΣΙΟΣ ΚΟΥΛΟΡΙΔΑΣ (Πρόεδρος της Διοικούσας Επιτροπής της Ένωσης Εισηγμένων Εταιρειών):** Ευχαριστώ για την πρόσκληση και τους προλαλήσαντες ως προς το θέμα της ανάγκης εκπροσώπησης των γυναικών στα Διοικητικά Συμβούλια και στις Διοικήσεις των Εταιρειών.

Ωστόσο, θα ήθελα να επισημάνω δύο θέματα σοβαρά ενσωμάτωσης. Το πρώτο αφορά την εκπροσώπηση των γυναικών, την ποσόστωση του ενός τουλάχιστον μέλους γυναίκας, ως Εκτελεστικού Μέλος σε Εταιρεία, εφόσον έχουμε τουλάχιστον τρία εκτελεστικά μέλη. Ο τρόπος με τον οποίο έχει ενσωματωθεί έχει πολλαπλά προβλήματα. Η Οδηγία προβλέπει ρητώς ότι σε περίπτωση τα Κράτη - Μέλη διασφαλίζονται ότι οι εισηγμένες εταιρείες που δεν επιτυγχάνουν τους στόχους του άρθρου 5, προσαρμόζουν τη διαδικασία επιλογής των υποψηφίων για διορισμό ή εκλογή σε διευθυντικές θέσεις, άρα πρέπει να αιτιολογήσουν και να βρουν μηχανισμούς για τη σωστή επιλογή.

Άρα, εφαρμόζεται το άρθρο 6 μόνο εάν δεν πληρούνται οι προϋποθέσεις του άρθρου 5 του νομοσχεδίου, δεν επιτυγχάνονται οι ποσοστώσεις και δεν επιβάλλονται αυτόματες κυρώσεις. Οι αυτόματες κυρώσεις οι οποίες επιβάλλονται σύμφωνα με την διατύπωση, έχουν τεσσάρων ειδών προβλήματα. Πρώτον, είναι καθ’ υπέρβαση του πνεύματος της Οδηγίας. Δεύτερον, έχουν πρακτικά προβλήματα. Δηλαδή, εάν έχω 3 διευθυντικά στελέχη εκ των οποίων η μία είναι γυναίκα και παραιτείται, αυτό σημαίνει ότι η εταιρεία αυτομάτως βρίσκεται σε παράβαση; Πόσο χρόνο χρειάζεται να αντικατασταθεί; Μπορεί ο αντικαταστάτης της να είναι γυναίκα ή μπορεί ο αναπληρωτής της να είναι άντρας και τι θα γίνει σε αυτήν την περίπτωση, θα απολύσω κάποιο άλλο στέλεχος για να προσλάβω σε κάποια άλλη θέση κάποιο διευθυντικό στέλεχος; Είναι απολύτως προβληματικό αυτό και ο νόμος δεν αντιμετωπίζει αυτά τα πρακτικά προβλήματα. Αυτό σε συνδυασμό με την απαγόρευση και τον αποκλεισμό από δημόσιες συμβάσεις, συνεπάγεται αυτόματα αποκλεισμό της εταιρείας για λόγους που δεν αφορούν την ίδια, δεν βρίσκονται στον έλεγχό της. Δηλαδή αν παραιτηθεί η μοναδική γυναίκα η οποία είναι διευθυντικό στέλεχος σε τρία διευθυντικά στελέχη, τότε αυτό θα συνεπάγεται αυτόματο αποκλεισμό της εταιρείας από τη δημόσια σύμβαση.

Θεωρούμε ότι η διατύπωση έτσι όπως είναι, ο νόμος όπως είναι, είναι αντίθετος και με την πλούσια νομολογία του δικαστηρίου το οποίο έχει κάνει δεκτό ότι σε ορισμένες περιπτώσεις μπορεί να δίνεται προτεραιότητα στο εκπροσωπούμενο φύλο κατά την επιλογή για θέση απασχόλησης ή για προαγωγή, υπό τον όρο ότι υποψήφιος του εκπροσωπούμενου φύλου διαθέτει τα ίδια προσόντα σε σύγκριση με τον ανταγωνιστή του άλλου φύλου, όσον αφορά την επάρκεια, τις ικανότητες και την επαγγελματική επίδοση και ότι η προτεραιότητα δεν παρέχεται αυτομάτως και χωρίς όρους, αλλά μπορεί να παρακαμφθεί αν λόγοι που αφορούν ειδικά ένα συγκεκριμένο υποψήφιο του άλλου φύλου γέρνουν την πλάστιγγα υπέρ του εν λόγω υποψηφίου. Αυτό σημαίνει ότι δεν μπορούμε να έχουμε αυτόματες κυρώσεις αν δεν πληρούνται οι ποσοστώσεις γιατί απλούστατα μπορεί να μην υπάρχουν ικανοί υποψήφιοι για την κάλυψη των θέσεων.

Επισημαίνουμε δε ότι αν θα παραμείνει η διατύπωση αυτή, επιφυλασσόμαστε να ασκήσουμε όλα τα έννομα μας δικαιώματα για προσβολή αυτής της διάκρισης, καθώς θεωρούμε ότι είναι αντίθετη με τον χάρτη θεμελιωδών δικαιωμάτων του ανθρώπου και να προσφύγουμε στα ευρωπαϊκά όργανα. Η πρότασή μας, λοιπόν, είναι ότι συμφωνούμε με την ανάγκη εκπροσώπησης των γυναικών στα διοικητικά συμβούλια. Είναι απαραίτητη και πρέπει να γίνει κουλτούρα όλων των εταιρειών.

Οι στόχοι του άρθρου 5 θα πρέπει να μην οδηγούν σε αυτόματες κυρώσεις, συνέπεια της μη τήρησης των στόχων και για τις εταιρείες που δεν πληρούνε τους στόχους αυτούς θα πρέπει να επέρχονται αυστηρά οργανωτικά μέτρα που να διασφαλίζουν και τη συμμετοχή των γυναικών και να μεταφέρουν το βάρος στις εταιρίες να αιτιολογήσουν γιατί δεν συμμετέχει το εκπροσωπούμενο φύλλο και εφόσον δεν πληρούνται, δεν υπάρχουν αυτά τα μέτρα, τότε μόνον επιβάλλονται κυρώσεις. Ευχαριστώ πάρα πολύ.

 **ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής)**: Ευχαριστούμε και εμείς.

Τον λόγο έχει η κυρία Κουνενάκη – Εφραίμογλου.

**ΣΟΦΙΑ ΚΟΥΝΕΝΑΚΗ – ΕΥΦΡΑΙΜΟΓΛΟΥ (Πρόεδρος Εθνικού Επιμελητηριακού Δικτύου Ελληνίδων Γυναικών Επιχειρηματιών)**: Ως ΕΕΔΕΓΕ χαιρετίζουμε την ενσωμάτωση της Οδηγίας που αποτελεί ένα σημαντικό βήμα προς τη σωστή κατεύθυνση για την ενίσχυση της ισόρροπης εκπροσώπησης των φύλων στις επιχειρήσεις. Μας έχει καλύψει πλήρως η πρόεδρος του NED Club.

Τονίζω ότι εμείς θεωρούμε ότι θα πρέπει ο Έλληνας νομοθέτης να υπερβεί τις απαιτήσεις της Οδηγίας, γιατί όπως είδαμε η Ισπανία έχοντας νομοθετήσει το 40% αυτομάτως την επόμενη χρονιά εμείς που ήμασταν η χώρα που πρωτοστατήσαμε στην εισαγωγή ποσόστωσης του 25% όπως είπε η κ. Στάμου, μετά από ένα έτος θα υστερούμε σε σχέση με τις υπόλοιπες χώρες που νομοθετούν το 40%. Σε κάθε περίπτωση θα πρέπει να μην υπάρχει χρηματιστήριο δύο ταχυτήτων και να δούμε μια σταδιακή εφαρμογή της ποσόστωσης και στις μικρότερες επιχειρήσεις, ενδεχομένως με ένα χρόνο διαφορά, όπως κάνει και η Ισπανία και στις δημόσιες επιχειρήσεις του ευρύτερου δημόσιου τομέα και στις μη εισηγμένες.

Το μόνο που θέλω να προσθέσω στην κυρία Κοντογιάννη, είναι για το άρθρο 14. Η αναφορά σε συμπεριφορά ή περιστατικά βίας κατά το διορισμό ή την εκλογή Μελών του Διοικητικού Συμβουλίου κρίνεται περιττή, καθώς τέτοιες διατάξεις, πρέπει να εφαρμόζονται καθολικά σε κάθε στάδιο της εταιρικής ζωής και λειτουργίας της επιχείρησης.

 Η προστασία από περιστατικά βίας και ανάρμοστης συμπεριφοράς πρέπει να διασφαλίζεται διαρκώς, χωρίς περιορισμό σε συγκεκριμένες διαδικασίες. Θα σας καταθέσουμε και εμείς γραπτό υπόμνημα, ώστε να μην τρώω το χρόνο σας. Να δώσω συγχαρητήρια στο Υπουργείο και στην Υφυπουργό, για τη διαδικασία που ακολούθησε. Σας ευχαριστώ πολύ, για την πρόσκληση.

**ΑΣΗΜΙΝΑ ΣΚΟΝΔΡΑ (Προεδρέυουσα της Επιτροπής):** Σας ευχαριστούμε κι εμείς κυρία Εφραίμογλου. Τον λόγο έχει ο κ. Ιωάννης Πάιδας, Προέδρος της Οικονομικής και Κοινωνικής Επιτροπής.

 **ΙΩΑΝΝΗΣ ΠΑΪΔΑΣ (Πρόεδρος της Οικονομικής και Κοινωνικής Επιτροπής της Ελλάδος):** Ευχαριστώ πολύ, κυρία Πρόεδρε. Σύμφωνα με στοιχεία από την Παγκόσμια Τράπεζα της Ελλάδος, η Ελλάδα είναι μία από τις ελάχιστες χώρες η οποία έχει κατακτήσει την πλήρη ισότητα των φύλων στον νόμο. Σε αντίθεση, ωστόσο, αυτής της διαπίστωσης, οι ανισότητες στην πράξη μεταξύ των φύλων παραμένουν ιδιαίτερα έντονες ειδικά, στον τομέα της εργασίας.

Η κατάσταση βελτιώθηκε με την εφαρμογή του ν. 4706/2020, ο οποίος συνέβαλε σε ένα βαθμό στη βελτίωση της πολυμορφίας των διοικητικών συμβουλίων των εταιρειών. Παρ όλα αυτά όμως, είναι αναγκαία η σταδιακή διαμόρφωση των κατάλληλων συνθηκών και της κουλτούρας, που θα επιτρέψουν την προοδευτική ανέλιξη των στελεχών του γυναικείου φύλου, σε ανώτερες και ανώτατες θέσεις.

 Η Οδηγία της Ευρωπαϊκής Ένωσης ν.2381/2022/ του Ευρωπαϊκού Κοινοβουλίου, αφορά αποκλειστικά στις εισηγμένες εταιρείες. Επιδιώκει, να διασφαλίσει την εφαρμογή μιας αρχής των ίσων ευκαιριών, θεσπίζοντας ένα σύνολο διαδικαστικών απαιτήσεων σχετικά, με την επιλογή υποψηφίων για διορισμό ή εκλογή σε θέσεις διευθυντικών στελεχών με βάση, τη διαφάνεια και τα αξιοκρατικά κριτήρια.

 Στο πλαίσιο αυτό η ΟΚΕ, επισημαίνει καταρχάς ότι η καταπολέμηση της «γυάλινης ροπής», με την ισότιμη και ισόρροπη εκπροσώπηση των γυναικών στα κέντρα λήψης αποφάσεων και δη τα οικονομικά, δεν θα πρέπει να περιοριστεί απλά στην ενσωμάτωση της Κοινωνικής Οδηγίας, αλλά θα πρέπει να συμπληρωθεί με στοχευμένα μέτρα και δράσεις πολιτικής για τη στήριξη της γυναικείας επιχειρηματικότητας ώστε, να διαμορφωθεί ένα ολοκληρωμένο θεσμικό πλαίσιο, που θα διευκολύνει την ένταξη και επανένταξη των γυναικών στην αγορά εργασίας.

Οι σημαντικότερες κατ’ άρθρο παρατηρήσεις της Οικονομικής και Κοινωνικής Επιτροπής της Ελλάδος, επικεντρώνονται στο άρθρο 7, όπου η ΟΚΕ προτείνει, οι επιχειρήσεις να αποστείλουν την ειδική ετήσια έκθεση μόνο στην Επιτροπή Κεφαλαιαγοράς, η οποία θα είναι υπεύθυνη για την περαιτέρω διαβίβαση της.

 Στο άρθρο 8, όπου η ΟΚΕ προτείνει την επανεξέταση της παραγράφου 1 και την απάλειψη της παραγράφου 3.

 Επίσης, επισημαίνει ότι προβλέπεται κατά δυσανάλογο τρόπο το ίδιο εύρος προστίμων τόσο για την εταιρεία, όσο και για τα μέλη του Διοικητικού Συμβουλίου, παρότι υπάρχει σημαντική ασυμμετρία μεγέθους περιουσιών μεταξύ νομικών και φυσικών προσώπων.

Επίσης, δεν προβλέπεται η ανταποδοτικότητα των ποσών για την εκπλήρωση των ειδικών σκοπών του νομοσχεδίου. Η Γενική Γραμματεία Ισότητας, έχει όπως ξέρουμε όλοι διευρυμένο χαρτοφυλάκιο και συνεπώς, ποσά που θα συγκεντρωθούν από τέτοια πρόστιμα ενδέχεται να διατεθούν, σε δράσεις που δεν προάγουν τους ειδικούς σκοπούς του νομοσχεδίου.

 Στο άρθρο 10, η ΟΚΕ επισημαίνει ότι η αόριστη διατύπωση της παραγράφου 1, ενέχει τον κίνδυνο παρερμηνείας σχετικά, με τους λόγους αφαίρεσης του σήματος ισότητας και προτείνει βελτίωση της διατύπωσης, ώστε να προκύπτουν με σαφήνεια οι προϋποθέσεις απονομής και αφαίρεσης του σήματος. Νομίζω, σχετική παρατήρηση έχει κάνει και η κυρία του ΣΕΒ.

 Στο άρθρο 15, η ΟΚΕ θεωρεί ότι το ζήτημα της δημιουργίας ταμείου ισότητας των φύλων, θα πρέπει να επανεξεταστεί υπό το πρίσμα να μην επισκιαστεί ο κομβικός ρόλος της πολιτείας, όσον αφορά στη γενικότερη κατάρτιση προϋπολογισμών με την οπτική του φύλου και υπό την προϋπόθεση ότι οι πόροι που θα συλλέγουν στο συγκεκριμένο ταμείο, θα διατεθούν για δράσεις που προωθούν τους σκοπούς της Οδηγίας.

Στο άρθρο 17, όπου ορίζεται ότι η Επιτροπή Κεφαλαιαγοράς δημοσιεύει κατευθυντήριες γραμμές για την εφαρμογή των άρθρων 3α` και 3 β` του 47/06/20 που προβλέπει αν θυμάμαι καλά τους πέντε μήνες από την έναρξη του παρόντος, η (ΟΚΕ) προτείνει μικρότερη διάρκεια των πέντε μηνών μάλλον γύρω στους δύο με τρεις μήνες, κάτι που θα διευκολύνει τις επιχειρήσεις καθώς δεν είναι γνωστή η ακριβής ημερομηνία έναρξης της ΚΙΑ της σχετικής περιόδου.

 Τέλος στο άρθρο 29, και συγκεκριμένα στο Εθνικό Συμβούλιο Αγωγής και Φροντίδας στην Πρώιμη Παιδική Ηλικία προτείνει να συμπεριληφθεί ένας εκπρόσωπος της Πανελλήνιας Ομοσπονδίας Σωματείων Γονέων και Κηδεμόνων Ατόμων με Αναπηρία, ο οποίος θα υποδεικνύεται από την Ομοσπονδία ύστερα από την πρόσκληση του Υπουργού Κοινωνικής Συνοχής και Οικογένειας για τον ορισμό του. Προτείνει επίσης να εξεταστεί και η συμμετοχή εκπροσώπου της Οικονομικής και Κοινωνικής Επιτροπής της Ελλάδος καθώς στην (ΟΚΕ) συμμετέχει σημαντικός αριθμός κοινωνικών φορέων.

 Σας ευχαριστώ πολύ.

**ΑΣΗΜΙΝΑ ΣΚΟΝΔΡΑ (Προεδρέυουσα της Επιτροπής):** Ευχαριστούμε και εμείς, κύριε Πάιδα.

Τον λόγο έχει η κυρία Μαρία Τσιτιρίδου, Πρόεδρο του Τμήματος Αρωγής και Φροντίδας στην Πρώιμη Παιδική Ηλικία της Σχολής Κοινωνικών Επιστημών του Διεθνούς Πανεπιστημίου της Ελλάδος.

**ΜΑΡΙΑ ΤΣΙΤΙΡΙΔΟΥ (Πρόεδρος του Τμήματος Αρωγής και Φροντίδας στην Πρώιμη Παιδική Ηλικία της Σχολής Κοινωνικών Επιστημών του Διεθνούς Πανεπιστημίου της Ελλάδος):** Καλημέρα σας και σας ευχαριστώ πολύ, κύριε Πρόεδρε. Είναι μεγάλη τιμή για μένα η πρόσκληση από τη Διαρκή Επιτροπή Κοινωνικών Υποθέσεων για να τοποθετηθώ για το Παιδαγωγικό Πλαίσιο «Αθηνά» θεμελιώνοντας το μέλλον των παιδιών μας. Πέρα από την θέση που έχω τώρα ως Πρόεδρος στο Τμήμα μου, ήμουν για 24 χρόνια στην Αγγλία και δούλευα στο Πανεπιστήμιο της Οξφόρδης, όπου είμαι ακόμη και σήμερα επίτιμη ερευνητική εταίρος. Η εξειδίκευση μου αφορά στο σχεδιασμό, υλοποίηση και αξιοποίηση πειραματικών προγραμμάτων στην πρώιμη παιδική ηλικία.

 Θα ήθελα να τονίσω πόσο σημαντικό είναι το λειτούργημα του παιδαγωγού της πρώιμης παιδικής ηλικίας για την ολόπλευρη ανάπτυξη των παιδιών μας. Σύγχρονα ερευνητικά δεδομένα από όλο τον κόσμο, επιβεβαιώνουν τη σημαντικότητα έξι πυλώνων που επηρεάζουν την ανάπτυξη των παιδιών. Πρώτον, τα βρέφη και τα μικρά παιδιά επηρεάζονται αρνητικά, όταν σημαντικά επίπεδα στρες επιδρούν στο περιβάλλον της οικογένειας τους και της παρεχόμενης φροντίδας τους. Η υποστήριξη της ανθεκτικότητας των παιδιών είναι σημαντική υποχρέωση όλων μας και χτίζεται μέσα από σημαντικές σχέσεις με άλλους γονείς, κηδεμόνες και παιδαγωγούς.

 Δεύτερον, η ανάπτυξη των παιδιών είναι μια εξαιρετικά δια δραστική διαδικασία και η ποιότητα αλληλεπιδράσεων παιδαγωγών και παιδιών, καθώς και παιδιών μεταξύ τους επηρεάζει τα αποτελέσματα αυτής της ανάπτυξης.

 Τρίτον, ένα μεγάλο μέρος της αρχιτεκτονικής του εγκεφάλου των παιδιών διαμορφώνεται κατά τα 3 πρώτα χρόνια μετά τη γέννησή του, αλλά το παράθυρο ευκαιρίας για ανάπτυξη φυσικά δεν κλείνει στα 3α γενέθλια του παιδιού.

Τέταρτον, το υψηλό επίπεδο σπουδών των εν δυνάμει παιδαγωγών επηρεάζει την ανάπτυξη και τα μαθησιακά αποτελέσματα. Ξέρουμε ότι όσο πιο ψηλό είναι αυτό το επίπεδο, τόσο πιο καλά αποτελέσματα θα έχουμε.

 Πέμπτον, η υψηλή ποιότητα του περιβάλλοντος χώρου που προσφέρει πλούσια ερεθίσματα στα παιδιά, στηρίζει την ολόπλευρη ανάπτυξη και μάθηση τους.

 Έκτον, τελευταίος πυλώνας αλλά εξίσου σημαντικός, είναι η υψηλής ποιότητας συνεργασία μεταξύ παιδαγωγών και οικογένειας για το κοινό όφελος των παιδιών.

 Η αναγνώριση των παραπάνω πυλώνων μας γεμίζει με ευθύνες και γι’ αυτό το λόγο χαιρετίζω με ιδιαίτερη χαρά και αίσθημα ευθύνης τη συγγραφή με την πανεπιστημιακή ομάδα του Παιδαγωγικού Πλαισίου. Το Παιδαγωγικό Πλαίσιο στοχεύει επίσης στην υποστήριξη των παιδαγωγών, τόσο για να στηρίξουν οι ίδιοι τα παιδιά, όσο και για την επαγγελματική τους ανάπτυξη καθώς επίσης και είναι ιδιαίτερα σημαντικό στην υποστήριξη και ενδυνάμωση των γονέων να στηρίξουν και αυτοί με τη σειρά τους τα παιδιά τους και να κατανοήσουν αυτή την ανάπτυξη.

 Γι’ αυτό και στο Παιδαγωγικό Πλαίσιο προτείνεται ότι θα υπάρχει ειδικό υλικό για τους γονείς. Είναι επιστημονικά αποδεδειγμένο πως η υψηλής ποιότητας προσχολική αγωγή, αποτελεί ένα κρίσιμο σημείο για τη μείωση των ανισοτήτων που σχετίζονται με κοινωνικοοικονομικούς παράγοντες και μακροπρόθεσμα είναι μια οικονομική επένδυση για τη χώρα μας. Ειδικά διαχρονικά, ερευνητικά δεδομένα δείχνουν πως για κάθε ένα δολάριο που επενδύεται στην Πρώιμη Παιδική Ηλικία και στην Προσχολική επιστρέφονται 7 δολάρια σε κάθε χώρα αντίστοιχα. Η προσχολική αγωγή διαδραματίζει καθοριστικό ρόλο στη στήριξη της φυσικής μετάβασης των παιδιών από το σπίτι στο σχολικό περιβάλλον και όταν οι δύο θεσμοί συνεργάζονται αυτό ωφελεί τα παιδιά.

Θα ήθελα να τονίσω την προσωπική μου εμπειρία μετά από πολλές συζητήσεις με παιδαγωγούς της χώρας μας. Οι ίδιες εκφράζουν την ανάγκη για πρόσβαση σε συνεχή και θεσμοθετημένη επιμόρφωση και επαγγελματική ανάπτυξη.

Τι είναι ένα παιδαγωγικό πλαίσιο; Εκφράζει ένα ολοκληρωμένο σύνολο ενός παιδαγωγικού οράματος για το μέλλον των παιδιών μιας χώρας. Παραθέτει και εξηγεί με ποιον τρόπο μπορούμε να στηρίξουμε την ολόπλευρη ανάπτυξη των παιδιών της πρώιμης παιδικής ηλικίας και διέπεται από σύγχρονα ερευνητικά δεδομένα, επιλεγμένες θεωρητικές προσεγγίσεις και παιδαγωγικές πρακτικές.

Συνοψίζοντας, θα ήθελα να τονίσω 6 σημεία:

Η ηλικία 04 είναι ιδιαίτερα σημαντική για την ολόπλευρη ανάπτυξη των παιδιών.

Μακροπρόθεσμα, για κάθε χώρα, η υποστήριξη των φορέων πρώιμης παιδικής και προσχολικής ηλικίας είναι οικονομική επένδυση.

Οι παιδαγωγοί μας εκπαιδεύονται σε Πανεπιστημιακά Τμήματα, με σύγχρονα προγράμματα σπουδών. Όμως, η συνεχής και θεσμοθετημένη επιμόρφωση είναι απαραίτητη, μια από τα σύγχρονα ερευνητικά δεδομένα συνεχώς επικαιροποιούνται.

Πιστεύω πως ο τίτλος «Βρεφικός Παιδικός και Βρεφονηπιακός Σταθμός» θα πρέπει να αντικατασταθεί με τον τίτλο που χρησιμοποιείται διεθνώς, δηλαδή «Κέντρα Προσχολικής Αγωγής και Φροντίδας».

Είναι ιδιαίτερα σημαντικός ο ρόλος των γονέων και η συνεργασία οικογένειας και Κέντρων Προσχολικής Αγωγής και Φροντίδας.

Η χώρα μας χρειάζεται ένα τέτοιο παιδαγωγικό πλαίσιο για αυτή την ηλικία, όπως έχουν και οι υπόλοιπες χώρες.

Σας ευχαριστώ.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Και εμείς ευχαριστούμε την κυρία Τσιτιρίδου.

Τον λόγο έχει ο κ. Πετρογιάννης, από το Πανεπιστήμιο Δυτικής Αττικής. Ορίστε.

**ΚΩΝΣΤΑΝΤΙΝΟΣ ΠΕΤΡΟΓΙΑΝΝΗΣ (Πρόεδρος του Τμήματος Αγωγής και Φροντίδας στην Πρώϊμη Παιδική Ηλικία του Πανεπιστημίου Δυτικής Αττικής):** Ευχαριστώ πολύ, κυρία Πρόεδρε.

 Καταρχάς, να αναφέρω ότι μεταφέρω τις απόψεις του ακαδημαϊκού προσωπικού του Τμήματος μου και σας ευχαριστώ ιδιαιτέρως για την ευκαιρία που μας δώσατε.

Οι τροποποιήσεις που έγιναν στο νομοσχέδιο περιλαμβάνουν πολλά θετικά στοιχεία που ενισχύουν τόσο την κοινωνική συνοχή, όσο και την ποιότητα της προσχολικής αγωγής και φροντίδας και θα εστιάσω σε αυτά.

Η αλλαγή του τίτλου του νομοσχεδίου, από «Κυψέλη» σε «Αθηνά»: Θεμελιώνοντας το μέλλον των παιδιών μας, αποτελεί μια θετική εξέλιξη, καθώς προσδίδει μεγαλύτερη σαφήνεια, συμβολισμό και έμφαση στο σκοπό του Προγράμματος. Ο μεν κύκλος «Αθηνά» παραπέμπει στη στρατηγική, τη γνώση και τη μάθηση, καθιστώντας σαφή τη σύνδεση του Προγράμματος με την ευρύτερη αγωγή, τη φροντίδα και την ανάπτυξη των παιδιών. Ο υπότιτλος «Θεμελιώνοντας το μέλλον των παιδιών μας» προσθέτει μία δυναμική προοπτική, υπογραμμίζοντας τη σημασία της πρώιμης παιδικής ηλικίας ως θεμέλιο για τη μελλοντική ανάπτυξη των παιδιών, που αποτελεί και σαφή αναφορά στην Αποστολή του Προγράμματος.

 Εκτιμούμε ότι το νέο όνομα αποσαφηνίζει ότι το Πρόγραμμα επικεντρώνεται σε συστηματικές και στοχευμένες παρεμβάσεις, που έχουν μακροπρόθεσμα οφέλη. Με το «Πρόγραμμα Αθηνά», δίνεται η δυνατότητα να αναπτυχθεί ένα νέο ολοκληρωμένο παιδαγωγικό πλαίσιο, για την ανάπτυξη των παιδιών έως την ηλικία των τεσσάρων, τεσσεράμισι ετών, δηλαδή την ηλικία μετάβασης στην προσχολική υποχρεωτική εκπαίδευση.

 Επίσης, το νέο πλαίσιο περιλαμβάνει ανιχνευτικό έλεγχο της γνωστικής λειτουργίας, της γνωστικής ανάπτυξης σε βρέφη και νήπια, κάτι που συμβάλλει στην έγκαιρη διάγνωση τυχόν δυσκολιών και την παροχή στοχευμένων παρεμβάσεων, οι οποίες όσο πιο γρήγορα γίνουν, τόσο καλύτερα τα αποτελέσματα για το παιδί, την οικογένεια και την κοινωνία συνολικότερα.

Ορίζεται η συνεχής επιμόρφωση παιδαγωγών πρώιμης παιδικής ηλικίας, μέσω δημοσίων Ιδρυμάτων Ανώτατης Εκπαίδευσης, διασφαλίζοντας ότι το προσωπικό θα είναι καταρτισμένο στις σύγχρονες πρακτικές προσχολικής αγωγής, προάγοντας ένα υψηλότερο επίπεδο εκπαιδευτικών υπηρεσιών.

Επίσης, το Πρόγραμμα διαμορφώνεται με στόχο να εφαρμοστεί σε όλους τους δημοτικούς, ιδιωτικούς και δημόσιους παιδικούς βρεφονηπιακούς και παιδικούς σταθμούς. Αυτό εξασφαλίζει ίσες ευκαιρίες ανάπτυξης για όλα τα παιδιά, ανεξαρτήτως κοινωνικοοικονομικής κατάστασης.

Το νομοσχέδιο, επίσης, προβλέπει σαφή μέτρα για την προστασία των προσωπικών δεδομένων των παιδιών.

Ενισχύει τη συνεργασία με τους γονείς, καθώς αυτοί θα ενημερώνονται για την ανάπτυξη των παιδιών τους, τεκμηριωμένα και εξατομικευμένα.

Προβλέπεται πιλοτική εφαρμογή του Προγράμματος, σε 120 παιδικούς σταθμούς, πριν από την καθολική του επέκταση, κάτι που δίνει τη δυνατότητα αξιολόγησης, αναπροσαρμογής και βελτίωσης του Προγράμματος, πριν από τη γενική του εφαρμογή.

 Αναπτύσσονται κριτήρια ποιότητας για τη λειτουργία των παιδικών σταθμών ενισχύοντας το υποστηρικτικό και ασφαλές περιβάλλον για την ανάπτυξη των παιδιών.

 Σημαντικό στοιχείο, το οποίο και επικροτούμε, είναι η μετονομασία του Εθνικού Συμβουλίου Προσχολικής Αγωγής και Διαπαιδαγώγησης σε «Εθνικό Συμβούλιο Αγωγής και Φροντίδας στην Πρώιμη Παιδική Ηλικία». Εκτιμούμε ότι αποτελεί μια πολύ θετική και ουσιαστική αλλαγή και όχι απλά συμβολική, τόσο σε επίπεδο επιστημονικής ακρίβειας, όσο και σε επίπεδο πρακτικής εφαρμογής, καθώς η χρήση του όρου «αγωγή» αναφέρεται στη συνολική διαδικασία της ανάπτυξης του παιδιού, περιλαμβάνοντας τη σωματική, συναισθηματική, γνωστική και κοινωνική του εξέλιξη. Η αγωγή είναι μία δια βίου διαδικασία, που ξεκινά από τη γέννηση και συνεχίζεται μέσα από τις εμπειρίες που διαμορφώνουν την προσωπικότητα και τις δεξιότητες του παιδιού.

 Στα θετικά, επίσης, και η αλλαγή, η ενσωμάτωση του όρου «φροντίδα».

 Η φροντίδα είναι αναπόσπαστο μέρος της αγωγής στην πρώιμη παιδική ηλικία, ειδικά για παιδιά έως την ηλικία των τεσσάρων ετών. Η φροντίδα αφορά σωματική, συναισθηματική και ψυχική ευημερία των παιδιών συμπεριλαμβάνοντας θέματα, όπως υγιεινή, διατροφή, συναισθηματική ασφάλεια και δεσμούς με τα άτομα που τα φροντίζουν, παιχνίδι και αλληλεπίδραση ως μέρος της κοινωνικής και γνωστικής τους ανάπτυξης.

Οι μόνες παρατηρήσεις ουσιαστικά, που θα θέλαμε να κάνουμε, για να είμαι πιο συνοπτικός, αφορούν την αλλαγή και την ένστασή μας στη διατήρηση ενός ιδιαίτερα αναχρονιστικού προσδιορισμού των δομών Παροχής Αγωγής και Φροντίδας ως Σταθμών. Προτείνουμε, λοιπόν, την αλλαγή του όρου «Σταθμός», ανεξαρτήτως, του ηλικιακού προσδιορισμού σε «Κέντρο Προσχολικής Αγωγής και Φροντίδας», καθώς μια τέτοια πρόταση δεν αποτελεί μόνο ονοματολογική μετατροπή, αλλά αναδεικνύει ουσιαστικές αλλαγές στην αντίληψη, τη φιλοσοφία και την πρακτική σχετικά με την πρώιμη παιδική ηλικία.

Καταρχάς, ευθυγραμμίζεται με τρεις σημαντικές αλλαγές, που έχουν συμβεί τα τελευταία χρόνια. Πρώτον, τη μετονομασία και τον μετασχηματισμό των πρώην Τμημάτων Προσχολικής Αγωγής των Τ.Ε.Ι. στα πανεπιστημιακά Τμήματα Αγωγής και Φροντίδας στην Πρώιμη Παιδική Ηλικία. Δεύτερον, κινείται στην ίδια γραμμή με την αλλαγή του επαγγελματικού τίτλου, καταργώντας τον αναχρονιστικό όρο «Βρεφονηπιοκόμος» σε «Παιδαγωγό Πρώιμης Παιδικής Ηλικίας». Και τέλος, με την μετονομασία του «Συμβουλίου» σε «Συμβούλιο Αγωγής και Φροντίδας στην Πρώιμη Παιδική Ηλικία».

Κλείνω, λέγοντας ότι οι λέξεις έχουν ισχυρό συμβολικό βάρος και μπορούν να επηρεάσουν την κοινωνική αντίληψη και στάση απέναντι σε έναν θεσμό. Ο όρος «Κέντρο Προσχολικής Αγωγής και Φροντίδας», που προτείνεται, υπογραμμίζει τη συστηματική κατά την επαγγελματική και την επιστημονική βάση αυτών των χώρων.

Ευχαριστώ πάρα πολύ, για τον χρόνο σας.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Σας ευχαριστούμε και εμείς, κύριε Πετρογιάννη.

Τον λόγο έχει η Πρόεδρος του Πανελλήνιου Συνδέσμου Παιδαγωγών Πρώιμης Παιδικής Ηλικίας – ΠΑ.ΣΥ.Π.Π.Π.Η., κυρία Βασιλική Προβατά.

**ΒΑΣΙΛΙΚΗ ΠΡΟΒΑΤΑ (Πρόεδρος του Πανελλήνιου Συνδέσμου Παιδαγωγών Πρώιμης Παιδικής Ηλικίας (ΠΑ.ΣΥ.Π.Π.Π.Η.)):** Σας ευχαριστώ πολύ, για την πρόσκληση και για την τιμή που μας κάνατε σήμερα να είμαστε εδώ.

Ο Πανελλήνιος Σύνδεσμος Παιδαγωγών Πρώιμης Παιδικής Ηλικίας είναι το επιστημονικό και επαγγελματικό όργανο που εκπροσωπεί τους παιδαγωγούς.

Σήμερα, είμαστε εδώ για να μεταφέρουμε τη θετική μας γνώμη για το σχέδιο νόμου «ΑΘΗΝΑ», θεμελιώνοντας το μέλλον των παιδιών μας, το οποίο, αναδεικνύει τη σημασία της πρώιμης παιδικής ηλικίας και εισάγει για πρώτη φορά ένα ενιαίο παιδαγωγικό πλαίσιο για τη φροντίδα και εκπαίδευση των παιδιών αυτής της ηλικιακής ομάδας.

Το παρόν σχέδιο νόμου, αποτελεί ένα σημαντικό βήμα προόδου για την αγωγή και φροντίδα της πρώιμης παιδικής ηλικίας στην Ελλάδα. Για πρώτη φορά η ελληνική πολιτεία αναγνωρίζει επίσημα την πρώιμη παιδική ηλικία ως κρίσιμη περίοδο ανάπτυξης και θέτει τα θεμέλια για τη δημιουργία ενός ενιαίου παιδαγωγικού πλαισίου.

Το νέο πλαίσιο αποσκοπεί στη διασφάλιση ποιοτικών υπηρεσιών αγωγής, φροντίδας και εκπαίδευσης για όλα τα παιδιά, ανεξαρτήτως, κοινωνικών ή οικονομικών συνθηκών. Ιδιαίτερης σημασίας είναι η ανάθεση της ευθύνης για την εφαρμογή και επιστημονική υποστήριξη του νέου πλαισίου στα πανεπιστημιακά Τμήματα Αγωγής και Φροντίδας στην Πρώιμη Παιδική Ηλικία. Με αυτό τον τρόπο, η πολιτεία αξιοποιεί την επιστημονική γνώση και την ερευνητική εμπειρία των εξειδικευμένων αυτών τμημάτων, ώστε να διαμορφώσει πολιτικές και πρακτικές που ανταποκρίνονται στις ανάγκες των παιδιών, των οικογενειών και των παιδαγωγών.

Το παρόν σχέδιο νόμου, δεν αποτελεί, απλώς, μια νομοθετική πρωτοβουλία, αλλά μια στρατηγική επιλογή, διασφαλίζοντας την ποιότητα της αγωγής και της φροντίδας των μικρών παιδιών από την πρώτη στιγμή της ζωής τους. Μέσα από τη συνεργασία των αρμόδιων φορέων, την εμπλοκή της επιστημονικής κοινότητας και την παροχή πόρων και υποδομών, δημιουργούνται οι προϋποθέσεις για τη θεμελίωση ενός συστήματος, που ανταποκρίνεται στις προκλήσεις της σύγχρονης εποχής.

Ένα σημείο, όμως, που χρήζει ιδιαίτερης προσοχής και το επισήμαναν και η κυρία Τσιτιρίδου και ο κ. Πετρογιάννης, είναι η ορολογία που χρησιμοποιείται για την περιγραφή των χώρων αγωγής και φροντίδας, που θα εφαρμοστεί το νέο παιδαγωγικό πλαίσιο. Το Υπουργείο, πρέπει να προχωρήσει στην αλλαγή της αναχρονιστικής της ονομασίας «Παιδικός Σταθμός», αντανακλώντας, έτσι, τη σύγχρονη κατανόηση για τον ρόλο αυτών των δομών. Η ονομασία «Παιδικός Σταθμός» δεν αντικατοπτρίζει, πλέον, την πραγματικότητα εισαγωγής και φροντίδας που προσφέρουν οι δομές Πρώιμης Παιδικής Ηλικίας. Η νέα ονομασία που θα οριστεί, θα πρέπει να αποτυπώνει τη διπλή αποστολή του στην παροχή ποιοτικής φροντίδας και την ολιστική εκπαιδευτική ανάπτυξη των παιδιών. Αυτή η αλλαγή δεν είναι μόνο σημειολογική, αλλά και ουσιαστική.

Το ενιαίο παιδαγωγικό έρχεται να ενισχύσει και να εκσυγχρονίσει το υπάρχον παιδαγωγικό πρόγραμμα των Παιδικών Σταθμών, ανταποκρινόμενο στις ραγδαίες επιστημονικές εξελίξεις των τελευταίων χρόνων. Οι αλλαγές αυτές, δεν αναιρούν τις ως τώρα παιδαγωγικές πρακτικές, αλλά τις προσαρμόζουν και τις εξελίσσουν, προκειμένου να ανταποκριθούν στις σύγχρονες αναπτυξιακές ανάγκες των παιδιών.

Θεωρούμε ωστόσο, ότι για να είναι δυνατή και υλοποιήσιμη η εφαρμογή του νέου παιδαγωγικού πλαισίου, επιβάλλεται μία επιπλέον παράμετρος που πρέπει να προβλεφθεί, η τροποποίηση του πρότυπου εσωτερικού κανονισμού λειτουργίας των δομών με ιδιαίτερη έμφαση στις αναλογίες παιδαγωγικού προσωπικού παιδιών. Οι υφιστάμενες αναλογίες δεν ανταποκρίνονται στις σύγχρονες ανάγκες, ούτε διασφαλίζουν την ποιότητα της παρεχόμενης φροντίδας και εκπαίδευσης. Η μείωση της αναλογίας παιδαγωγού – παιδιών, αποτελεί βασική προϋπόθεση για την παροχή εξατομικευμένης φροντίδας και εκπαιδευτικής υποστήριξης, καθώς και για τη δημιουργία ενός ασφαλούς και ενθαρρυντικού περιβάλλοντος.

Η ποιοτική εκπαίδευση συμπεριλαμβανομένης και της προσχολικής είναι δημόσιο αγαθό και βασικό ανθρώπινο δικαίωμα. Έρευνες, όπως τις ανέπτυξαν και οι προλαλήσαντες από εμένα, έχουν αποδείξει ότι η εκπαίδευση είναι μια δυναμική συνεργατική διαδικασία κατά την οποία η μάθηση στα πρώτα στάδια επηρεάζει καθοριστικά τη μάθηση στα επόμενα.

Συμπληρώνοντας τον κεντρικό ρόλο της οικογένειας, η προσχολική εκπαίδευση και φροντίδα έχει βαθύ και μακροπρόθεσμο αντίκτυπο τον οποίο δεν δύνανται να επιτύχουν τα μέτρα που λαμβάνονται σε μεταγενέστερο στάδιο.

Σήμερα η αναγκαιότητα της προσχολικής αγωγής αναγνωρίζεται διεθνώς. Τα οφέλη μιας υψηλής ποιότητας προσχολικής εκπαίδευσης και φροντίδας είναι ευρείας κλίμακας, εκπαιδευτικά, κοινωνικά και οικονομικά. Η προσχολική ηλικία είναι το στάδιο κατά το οποίο η εκπαίδευση δύναται να επηρεάσει κατά τον πλέον αποτελεσματικό τρόπο την ανάπτυξη των παιδιών και να βοηθήσει στην αντιστροφή των χαρακτηριστικών τις ευάλωτες ομάδες.

Ένα άλλο σημείο το οποίο επί σειρά ετών μας προβληματίζει και δοθείσης της ευκαιρίας θα θέλαμε να το θίξουμε, είναι το γεγονός ότι η πρώιμη παιδική ηλικία δεν είναι μόνο ηλικία 0 – 4, αλλά όλη η προσχολική ηλικία. Στη χώρα μας παρατηρείται το φαινόμενο του κατακερματισμού της πρώιμης παιδικής ηλικίας και ακολουθείται ένα διχοτομημένο σύστημα προσχολικής αγωγής η οποία παρέχεται υποχρεωτικά για τις ηλικίες 4 έως 6 στα νηπιαγωγεία και 0 έως 4 στους βρεφονηπιακούς σταθμούς. Η εκπαίδευση, όμως, δεν είναι αποκλειστικό προνόμιο καμίας βαθμίδας.

Είναι αδιαμφισβήτητο γεγονός, ότι η εκπαίδευση των παιδιών δεν ξεκινά στην ηλικία των τεσσάρων ετών και η φροντίδα δεν σταματά στην ηλικία αυτή. Ένα παιδί χρειάζεται αγωγή, εκπαίδευση και φροντίδα από την ημέρα που γεννιέται μέχρι την ενηλικίωσή του τουλάχιστον. Αναμφίβολα τα μικρά παιδιά είναι το μέλλον της χώρας. Η ευθύνη για την αντιμετώπισή του στην κρίσιμη προσχολική ηλικία μας βαραίνει όλους και πρωτίστως εκείνους που λαμβάνουν αποφάσεις και εκείνους που νομοθετούν.

Ο ΠΑ.ΣΥ.Π.Π.Π.Η. δεσμεύεται να στηρίξει την υλοποίηση του νέου πλαισίου συνεισφέροντας με την εμπειρία και την επιστημονική του τεχνογνωσία με στόχο τη διασφάλιση ενός μέλλοντος που θα θέτει τα παιδιά και τις ανάγκες τους στο επίκεντρο των πολιτικών. Είναι μεγάλη πρόκληση και τιμή για εμάς που συμμετέχουμε ενεργά ώστε να συνδιαμορφώσουμε ένα νομοθετικό πλαίσιο που θα αντανακλά τις ανάγκες και τις προσδοκίες της ελληνικής κοινωνίας. Σας ευχαριστώ πολύ.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Ευχαριστούμε και εμείς, κυρία Προβατά. Θα δώσουμε τον λόγο στον κ. Κωνσταντάρα Σπυρίδωνα, Πρόεδρο της Επιτροπής Κοινωνικής Συνοχής και Οικογένειας της Κεντρικής Ένωσης Δήμων Ελλάδος και Δήμαρχο Θέρμου.

**ΣΠΥΡΙΔΩΝΑΣ ΚΩΝΣΤΑΝΤΑΡΑΣ (Πρόεδρος της Επιτροπής Κοινωνικής Συνοχής και Οικογένειας της Κεντρικής Ένωσης Δήμων Ελλάδος, Δήμαρχος Θέρμου):** Καλή σας ημέρα, κυρία Πρόεδρε. Ευχαριστούμε για την πρόσκληση. Μεταφέρω τις θέσεις της Κεντρικής Ένωσης Δήμων Ελλάδας και της αντίστοιχης Επιτροπής Κοινωνικής Συνοχής και Οικογένειας επί του νομοσχεδίου. Και θα μεταφέρω απ’ ευθείας για να μην τρώω τον πολύτιμο χρόνο τις παρατηρήσεις τις οποίες εμείς έχουμε διαμορφώσει ως Διοικητικό Συμβούλιο της ΚΕΔΕ για να καταθέσουμε στην αρμόδια Επιτροπή.

Για το μέρος 4ο, άρθρα 18 έως 24 αναφορικά με την ανάγκη απλούστευσης και εκσυγχρονισμού ΟΠΕΚΑ και ΔΥΠΑ, παρακαλούμε να ληφθούν υπόψη όλες οι διαλειτουργικές ενέργειες, ώστε να ενσωματωθούν μέσω του ψηφιακού μητρώου ατόμων με αναπηρία στην ψηφιακή κάρτα αναπηρίας, προκειμένου να είναι ψηφιακά προσβάσιμες στις κοινωνικές υπηρεσίες του ευρύτερου δημόσιου τομέα, αλλά και στον ίδιο τον ωφελούμενο.

Για το μέρος 4ο, κεφάλαιο β’, άρθρα 20 έως 24. Παρακαλούμε πολύ να ληφθούν υπόψη οι μέχρι τώρα ενέργειες που έχουν προωθήσει οι δήμοι μέσω της συμπλήρωσης στοιχείων στην πλατφόρμα του ΤΕΕ και έχουν άμεση σχέση με την προσβασιμότητα σε δημοτικά δημόσια κτίρια και χρήζουν χρηματοδότησης.

Επίσης, σε ότι αφορά στα προτεινόμενα χρηματοδοτικά εργαλεία που θα προκύψουν αναμόχλευση πόρων του Ταμείου Ανάκαμψης και Ανθεκτικότητας, αιτούμαστε να ληφθούν σοβαρά υπόψη οι ανάγκες των δήμων που έχουν ολοκληρώσει επιτυχώς και διαθέτουν σχέδια αστικής προσβασιμότητας. Προσβλέπουμε στη χρηματοδότησή τους.

Αναφορικά με την πρόοδο της καινοτόμου αλλά και αναγκαίας υπηρεσίας του προσωπικού βοηθού, εκτιμούμε, κυρία Πρόεδρε, ότι, κατά τα πρότυπα των εκπαιδευόμενων διαμεσολαβητών, ίσως να λειτουργούσε καταλυτικά ή μέσω του ΔΥΠΑ η δημιουργία ειδικού μητρώου εκπαιδευμένων και πλήρως καταρτιζομένων ατόμων, που να διαθέτουν τα τυπικά και επικουρικά προσόντα για την κάλυψη θέσεων προσωπικού βοηθού προς υποστήριξη των ωφελούμενων.

Αναφορικά με την επίσπευση του μέτρου πληρωμής παροχών του ΟΠΕΚΑ με προπληρωμένη κάρτα, αναφορικά με τα ονομαζόμενα αναπηρικά επιδόματα, προσδοκούμε στη διατήρηση της εξαίρεσής τους από την προτεινόμενη ρύθμιση.

Για το Μέρος Τέταρτο, κεφάλαια γ΄ και δ΄, άρθρο 26, προτείνουμε την προσθήκη «Σκοπός Προγράμματος ΑΘΗΝΑ - θεμελιώνοντας το μέλλον των παιδιών μας».

Αντικατάσταση άρθρου 13 του ν. 4837/2021, περί του σκοπού του προγράμματος, αντικαθίσταται ως εξής: «Άρθρο 13. Σκοπός στο σύνολο των δημοτικών, ιδιωτικών και δημόσιων βρεφικών, βρεφονηπιακών και παιδικών σταθμών, εφαρμόζεται το Πρόγραμμα «ΑΘΗΝΑ-Θεμελιώνοντας το μέλλον των παιδιών μας», το οποίο έχει ως στόχο: πρώτον, τη φροντίδα και αγωγή των βρεφών και νηπίων, προκειμένου να αποκτήσουν τις απαραίτητες δεξιότητες και γνώσεις, δεύτερον, τη συνεχιζόμενη επιμόρφωση των παιδαγωγών πρώιμης παιδικής ηλικίας σε ζητήματα που άπτονται του παιδαγωγικού τους έργου και του ρόλου τους στην υποστήριξη της ανάπτυξης των βρεφών και νηπίων, τρίτον, την υποστήριξη των γονέων στην κατανόηση της ανάπτυξης των παιδιών τους, τέταρτον, τον ανιχνευτικό έλεγχο της γνωστικής ανάπτυξης των βρεφών και νηπίων και πέμπτον, την ενίσχυση της ποιότητας των υπηρεσιών που παρέχουν οι βρεφικοί, βρεφονηπιακοί και παιδικοί σταθμοί, να περιλαμβάνουν την προσβασιμότητα για βρέφη, μικρά παιδιά και άτομα με αναπηρία γενικά.

Αυτές είναι οι παρατηρήσεις, κ. Πρόεδρε, από πλευράς της ΚΕΔΕ και παρακαλώ να αποτελέσουν αντικείμενο της επεξεργασίας από την Επιτροπή σας και εν συνεχεία να υιοθετηθούν από το αντίστοιχο Υπουργείο και βεβαίως, την παρούσα Υφυπουργό, κ. Κατερίνα Παπακώστα.

Ευχαριστώ πολύ.

**ΑΙΚΑΤΕΡΙΝΗ ΣΚΟΔΡΑ (Προεδρεύουσα της Επιτροπής):** Κι εμείς ευχαριστούμε.

Η κ. Ζαφειροπούλου, έχει τον λόγο.

**ΦΩΤΕΙΝΗ ΖΑΦΕΙΡΟΠΟΥΛΟΥ (Γενική Γραμματέας της Πανελλήνιας Ομοσπονδίας Σωματείων Γονέων και Κηδεμόνων Ατόμων με Αναπηρία (ΠΟΣΓΚΑμεΑ) και Αντιπρόεδρος της Ελληνικής εταιρείας Προστασίας Αυτιστικών Ατόμων):** Ευχαριστώ, κυρία Πρόεδρε.

Καλημέρα σας, ευχαριστώ και για την πρόσκληση. Η Πανελλήνια Ομοσπονδία Σωματείων Γονέων και Κηδεμόνων Ατόμων με Αναπηρία, είναι η δευτεροβάθμια οργάνωση που εκπροσωπεί τα άτομα με νοητική αναπηρία, αυτισμό, σύνδρομο down, εγκεφαλική παράλυση, βαριές και πολλαπλές αναπηρίες, καθώς και τα ανήλικα άτομα με κάθε μορφής αναπηρία, μέσω των σωματείων των γονέων και κηδεμόνων τους στην ελληνική επικράτεια.

Τόσο το Πρόγραμμα «ΑΘΗΝΑ» όσο και το Πρόγραμμα Υποστηριζόμενης Απασχόλησης για Άτομα που βρίσκονται στο Φάσμα του Αυτισμού, είναι εξόχως σημαντικά και μόνο θετικά τα βλέπουμε.

Κατά τη φάση της διαβούλευσης του σχεδίου νόμου, διαπιστώσαμε την απουσία πρόβλεψης συμμετοχής εκπροσώπου μας, εκπροσώπου του αντιπροσωπευτικού φορέα δηλαδή, στο Εθνικό Συμβούλιο Αγωγής και Φροντίδας στην Πρώιμη Παιδική Ηλικία. Αποστείλαμε σχετική επιστολή στο Υπουργείο Κοινωνικής Συνοχής και υπήρξε άμεση ανταπόκριση και δημόσια δέσμευση της Υπουργού, κ. Ζαχαράκη, ότι θα συμπεριληφθούμε στο Συμβούλιο αυτό και για τον λόγο αυτό εκφράζουμε την ικανοποίησή μας.

Αναφορικά τώρα με το Πρόγραμμα της Υποστηριζόμενης Απασχόλησης των Ατόμων με Διαταραχές Αυτιστικού Φάσματος, κρίνεται θετική η τροποποίηση για την προϋπόθεση καταχώρισης στο μητρώο της ΔΥΠΑ των δυνητικά ωφελούμενων του Προγράμματος, από τη στιγμή που δεν έχει ακόμη ολοκληρωθεί η ψηφιοποίηση για τα πιστοποιητικά αναπηρίας που εκδίδονται από όλες ανεξαιρέτως τις επιτροπές.

Εδώ θα ανοίξω μια σύντομη παρένθεση, για να επαναφέρω το ζήτημα των γνωματεύσεων των επιτροπών, που, πέρα από την αναπηρία των εξεταζομένων, πιστοποιούν και την ανικανότητά τους για κάθε βιοποριστικό επάγγελμα.

Πρόκειται για μία παρωχημένη ορολογία, που δεν συνάδει καθόλου με τις κατευθύνσεις της Διεθνούς Σύμβασης των Ηνωμένων Εθνών για τα Ανθρώπινα Δικαιώματα των Ατόμων με Αναπηρία και τη δικαιωματική προσέγγιση για την αναπηρία, που έχει υιοθετήσει και η χώρα μας άλλωστε, μετά την κύρωση της σύμβασης αυτής, με το ν. 4074/2012.

Συνεπώς, αυτή η περιγραφή θα πρέπει να καταργηθεί από τα πιστοποιητικά αναπηρίας και πέρα από το ότι είναι ζήτημα αρχής για εμάς όλο αυτό, στο παρελθόν, αποτέλεσε και πρόσκομμα για την εγγραφή ατόμων με αναπηρία στα ειδικά μητρώα της ΔΥΠΑ προκειμένου να ενταχθούν σε προγράμματα επιδοτούμενα από τη ΔΥΠΑ που χρειάστηκε να εκδοθεί σχετική ειδική εγκύκλιος προκειμένου να αρθεί το εμπόδιο αυτό.

Συνεπώς, δεν θέλουμε να έρθουμε αντιμέτωποι πάλι με το ίδιο ζήτημα, στη φάση της καταχώρισης και της εγγραφής στο μητρώο των ατόμων που είναι στο φάσμα του αυτισμού και θα είναι οι δυνητικά ωφελούμενοι του Προγράμματος. Άρα πρέπει να εξεταστεί εκ νέου αυτό.

 Τέλος, κλείνοντας, να πω ότι επειδή πρόκειται για δύο εξόχως σημαντικά Προγράμματα και το Πρόγραμμα «Αθηνά» και το Πρόγραμμα της «Υποστήριξης της Μερικής Απασχόλησης» που συμβάλλουν στην κοινωνική συμπερίληψη των ατόμων με αναπηρία και στην ανεξάρτητη διαβίωσή τους θα πρέπει να προχωρήσει άμεσα η εφαρμογή τους και γι’ αυτό, προσβλέπουμε στην άμεση έκδοση των Υπουργικών Αποφάσεων χωρίς περαιτέρω καθυστερήσεις.

Σας ευχαριστώ πολύ.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Ευχαριστούμε και εμείς κυρία Ζαφειροπούλου.

Τον λόγο έχει ο κ. Δημόπουλος Ελευθέριος, Πρόεδρος της Πανελλήνιας Ομοσπονδίας Συλλόγων Ιδιωτικών Βρεφονηπιακών και Παιδικών Σταθμών.

**ΔΗΜΟΠΟΥΛΟΣ ΕΛΕΥΘΕΡΙΟΣ (Πρόεδρος της Πανελλήνιας Ομοσπονδίας Συλλόγων Ιδιωτικών Βρεφονηπιακών και Παιδικών Σταθμών):** Ευχαριστώ, κυρία Πρόεδρε.

Αξιότιμοι, κύριοι Υπουργοί, κυρία Υπουργέ, αξιότιμοι κυρίες και κύριοι Βουλευτές, μέλη της Επιτροπής. Η τοποθέτησή μου θα γίνει πάνω στο Σχέδιο Νόμου «Αθηνά». Με ιδιαίτερη τιμή και αίσθημα ευθύνης, απευθύνομαι σήμερα σε εσάς, εκπροσωπώντας την Πανελλήνια Ομοσπονδία Συλλόγων ΙδιωτικώνΠαιδικών Σταθμών. Έναν θεσμό με ιστορία 50 ετών στο χώρο της προσχολικής αγωγής. Η μακρά πορεία του κλάδου μας, από την ίδρυση των πρώτων παιδικών σταθμών στη χώρα μας, μας επιτρέπει να μεταφέρουμε πολύτιμη εμπειρία και τεκμηριωμένη άποψη για τις ανάγκες της πρώιμης παιδικής ηλικίας και την κοινωνική πολιτική που την αφορά.

 Ο θεσμός της προσχολικής αγωγής, αποτελεί αναπόσπαστο μέρος της εκπαιδευτικής και κοινωνικής πολιτικής, συμβάλλοντας καθοριστικά στη βιολογική, κοινωνική και γνωστική ανάπτυξη του παιδιού, στην ενίσχυση της κοινωνικής συνοχής και την υποστήριξη της οικογένειας. Για το λόγο αυτό, θεωρούμε επιβεβλημένο να υπάρξει ένα συνεκτικό και ολοκληρωμένο πλαίσιο πολιτικής για την ηλικία 0 έως 6 ετών με βάση μιας ισότιμης συνεργασίας του Δημοσίου και του ιδιωτικού τομέα.

Ωστόσο, οι νομοθετικές παρεμβάσεις της τελευταίας εξαετίας, επέφεραν σημαντικές αλλαγές στο πεδίο της προσχολικής αγωγής, διαφοροποιώντας το χαρακτήρα και τη λειτουργία της. Η εφαρμογή της υποχρεωτικής προσχολικής εκπαίδευσης για την ηλικία 4 έως 6 ετών σε συνδυασμό με το νέο πλαίσιο λειτουργίας των παιδικών σταθμών σε ηλικία 0 έως 4 ετών, δημιούργησε ένα τεχνητό διαχωρισμό που αλλοιώνει την παιδαγωγική ενότητα αυτής της κρίσιμης αναπτυξιακά περιόδου.

Το Πρόγραμμα «Κυψέλη» που θεσμοθετήθηκε με το ν. 4837/2021, όρισε ένα νέο πλαίσιο για τη φροντίδα και τη διαπαιδαγώγηση των παιδιών έως 4 ετών, το οποίο ωστόσο σήμερα, αντικαθίσταται με το Πρόγραμμα «Αθηνά». Σύμφωνα με τις προβλέψεις του υπό συζήτηση νομοσχεδίου. Παρά τις θετικές προθέσεις του νομοθέτη, διαπιστώνουμε ότι η προσέγγιση που υιοθετείται, περιορίζει το παιδαγωγικό ρόλο των παιδικών σταθμών, μετατοπίζοντας το επίκεντρο από την εκπαίδευση προς τη φροντίδα. Γεγονός που μας προβληματίζει ιδιαιτέρως. Στο πλαίσιο αυτό, καταθέτουμε τις εξής βασικές παρατηρήσεις και προτάσεις: Επαναφορά του όρου «διαπαιδαγώγηση» στο κείμενο του νομοσχεδίου, ώστε να αποσαφηνίζεται ότι η προσχολική ηλικία δεν περιορίζεται στη φροντίδα, αλλά περιλαμβάνει και ουσιαστικά παιδαγωγική παρέμβαση. Σαφής οριοθέτηση της επιμόρφωσης του προσωπικού των παιδικών σταθμών μέσω του σχεδίου και όχι μέσω μεταγενέστερων Υπουργικών Αποφάσεων. Η επιμόρφωση πρέπει να περιλαμβάνει σύμπραξη τόσο με δημόσια ιδρύματα όσο και φορείς του ιδιωτικού τομέα, διασφαλίζοντας την υψηλή ποιότητα της εκπαίδευσης των παιδαγωγών. Καθορισμός του ρόλου του ειδικού εκπαιδευόμενου προσωπικού που θα εφαρμόζει τον ανιχνευτικό έλεγχο της γνωστικής ανάπτυξης των παιδιών. Είναι κρίσιμο να διευκρινιστεί εάν αυτό το προσωπικό θα προέρχεται από τους παιδικούς σταθμούς ή από εξωτερικούς φορείς καθώς και ο τρόπος συνεργασίας τους με το σταθμό και τους γονείς. Ενίσχυση των ιδιωτικών παιδικών σταθμών με ανάλογα κίνητρα χρηματοδότησης όπως ισχύει για τις δημόσιες δομές. Ειδικά, είναι αδιανόητο η επένδυση σε σύγχρονες υποδομές παιδαγωγικές, πρακτικές και τεχνολογίες να βαραίνουν αποκλειστικά τον ιδιωτικό τομέα ενώ οι δημόσιες δομές να ενισχύονται μέσω κρατικών προγραμμάτων.

Επίσης, προτείνουμε στο άρθρο 29, παράγραφος «ια», έναν εκπρόσωπο της Πανελλήνιας Ομοσπονδίας Συλλόγων Ιδιωτικών Παιδικών Σταθμών Π.Ο.Σ.Ι.Π.Σ., ο οποίος υποδεικνύεται από τη μοναδική δευτεροβάθμια κλαδική ομοσπονδία Π.Ο.Σ.Ι.Π.Σ., ύστερα από πρόσκληση της Υπουργού Κοινωνικής Συνοχής και Οικογένειας για τον ορισμό του.

 Κλείνοντας, θα θέλαμε να τονίσουμε ότι ο διάλογος για το μέλλον της προσχολικής αγωγής δεν πρέπει να γίνεται αποσπασματικά και χωρίς συμμετοχή των βασικών εμπλεκόμενων φορέων.

Το Πρόγραμμα «Αθήνα» έχει τη δυνατότητα να αποτελέσει ένα ουσιαστικό βήμα προς τη διαμόρφωση μιας ενιαίας εθνικής πολιτικής για την ηλικία 0 έως 6 ετών εφόσον λάβει υπόψη του τις πραγματικές ανάγκες των παιδιών, των οικογενειών και των επαγγελματιών του χώρου.

 Σας ευχαριστώ θερμά για την πρόσκληση και την προσοχή και ελπίζω να γίνει ένας διάλογος γόνιμος προς όφελος της ελληνικής κοινωνίας και της νέας γενιάς.

Ευχαριστώ.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Σας ευχαριστούμε και εμείς, κύριε Δημόπουλε.

Τον λόγο έχει η κυρία Θεοχάρη Αικατερίνη, Β΄ Αντιπρόεδρος της Ένωσης Σπανίων Ασθενών Ελλάδος, μέσω WEBEX.

 **ΘΕΟΧΑΡΗ ΑΙΚΑΤΕΡΙΝΗ (Β΄ Αντιπρόεδρος της Ένωσης Σπανίων Ασθενών Ελλάδος):** Καλημέρα σας. Εκ μέρους της Ένωσης Σπανίων Ασθενών Ελλάδος, σας ευχαριστούμε θερμά για την πρόσκληση στη σημερινή συνεδρίαση της Επιτροπής για να εκτεθούν οι απόψεις της Σπάνιας Κοινότητας επί του σχεδίου νόμου.

 Λίγα λόγια για εμάς, για τις σπάνιες παθήσεις. Ανέρχονται γύρω στις 6.000-7.000 σπάνιες παθήσεις, στην Ελλάδα, υπολογίζουμε γύρω στα 350.000 άτομα ως 600.000. Όμως, λαμβάνοντας υπόψη και τα μέλη της οικογένειας, αφορούν και τους φροντιστές, αφορούν περίπου ενάμισι εκατομμύριο ανθρώπους στη χώρα.

Το 50% τοις εκατό των σπάνιων ασθενειών προσβάλλει παιδιά. Επίσης, οι παθήσεις αυτές είναι γενετικές, είναι πολύπλοκες, χρόνιες, εκφυλιστικές με υψηλή θνησιμότητα και αυξημένη νοσηρότητα. Πολλές φορές προκαλούν αναπηρία, χαμηλή ποιότητα ζωής για τον ασθενή, αυξημένη ψυχολογική, οικονομική και κοινωνική επιβάρυνση.

**H ΕΣΑΕΑ αποτελείται από 31 συλλόγους σωματεία και ΑΜΚΕ και εκπροσωπείται και παγκοσμίως και πανευρωπαϊκά Επίσης, συμμετέχουμε σε πολλές ομάδες επιτροπές, όπως το Υπουργείο Υγείας εργασίας για την επιτροπή σπανίων νοσημάτων ομάδα εργασίας μητρώου για τα σπάνια νοσήματα και φαρμακευτικής δαπάνης πρωτόκολλα μητρώων και άλλα.**

**Τώρα σε σχέση με το νομοσχέδιο επί του άρθρου 20, πιλοτικό πρόγραμμα επιχορήγησης παρεμβάσεων προσβασιμότητας θεωρούμε ότι κάθε άτομο με αναπηρία πρέπει να έχει τη δυνατότητα πρόσβασης όχι μόνο στο χώρο κατοικίας αλλά εργασίας αλλά και στις σχολικές μονάδες. Είναι θεμελιώδες δικαίωμά μας. Χαιρετίζουμε την πρωτοβουλία σαν ΕΣΑΕΑ της προσπάθειας δημιουργίας προγράμματος επιχορήγησης παρεμβάσεων προσβασιμότητας αναγνωρίζοντας τη σημασία του και το θεωρούμε ως ένα πρώτο βήμα προς την ισότιμη συμμετοχή. Όμως θέλουμε να επισημάνουμε ότι η εφαρμογή μέτρων υπέρ της προσβασιμότητας καθυστερεί σημαντικά με αποτέλεσμα να έχουν χαθεί τρία κρίσιμα χρόνια.**

**Η έλλειψη άμεσης δράσης, διατηρεί αποκλεισμένα χιλιάδες άτομα συμπεριλαμβανομένων όσων ζουν με σπάνιες παθήσεις. Άρα, θεωρούμε ότι πρέπει να συμπεριληφθούν τα άτομα με σπάνιες παθήσεις σε όλο αυτό το πρόγραμμα επειδή είναι πολλές παθήσεις από αυτές αρκετές κινητικές .. και άλλες που καθιστούν την προσβασιμότητα ζωτικής σημασίας για αυτούς. Επίσης, υπάρχουν ανεπαρκείς υποστηρικτικές υποδομές και υπηρεσίες για τα άτομα αυτά και καθιστούν αναγκαία την κρατική ενίσχυση για την προσβασιμότητα. Η ΕΣΑΕΑ απαιτεί τη ρητή πρόβλεψη και διασφάλιση της ένταξης των ατόμων με σπάνιες παθήσεις στο πρόγραμμα. Επίσης, κρίνουμε απαραίτητη τη συμμετοχή της ΕΣΑΕΑ στις ομάδες εργασίας του Υπουργείου που σχεδιάζουν το εν λόγω πρόγραμμα και θεωρούμε ότι πρέπει να υπάρχει ένα ουσιαστικά συμπεριληπτικό πρόγραμμα όπου η φωνή των ίδιων των ωφελούμενων θα ληφθεί υπόψη. Θεωρούμε ότι πρέπει να υπάρχει συνεργασία με την ένωση … και να διασφαλιστεί το πρόγραμμα να ανταποκριθεί στις ανάγκες μας και άμεση εφαρμογή και επιδοτήσεις. Επίσης, άμεση υλοποίηση του προγράμματος και πρόβλεψη κατάλληλων επιδοτήσεων για την προσαρμογή των υποδομών.**

 **Τώρα σε σχέση με το άρθρο 21. Πιλοτικό πρόγραμμα υποστηριζόμενης απασχόλησης ατόμων με διαταραχές χαιρετίζουμε και εμείς το συγκεκριμένο πρόγραμμα που εντάσσει τα άτομα στο φάσμα του αυτισμού. Είναι ένα πολύ θετικό βήμα ωστόσο πρέπει να τονιστεί ότι οι διαθέσιμες πρωτοβουλίες επαγγελματικές ομάδες ατόμων με αναπηρία είναι ελάχιστες.**

Θεωρούμε το συγκεκριμένο Πρόγραμμα ότι πρέπει να επεκταθεί και να συμπεριλάβει και άτομα με σπάνια νοσήματα τα οποία συχνά αντιμετωπίζουν σοβαρά εμπόδια στην ένταξη τους στην αγορά εργασίας. Η δημιουργία μιας μόνιμης πρόσκλησης στο πλαίσιο της Δημόσιας Υπηρεσίας ΔΥΠΑ, θα διασφαλίσει ότι τα άτομα με αναπηρία στις σπάνιες παθήσεις έχουν σταθερή πρόσβαση ευκαιρίες εργασίας, κίνητρα για επιχειρήσεις.

 Προτείνουμε παροχή χρηματοδοτικών και φορολογικών κινήτρων σε επιχειρήσεις που προσλαμβάνουν άτομα με σπάνιες παθήσεις.

Επίσης, αποσύνδεση του επιδόματος και δικαιώματα εργασίας, είναι κρίσιμο να μην συνδέεται το δικαίωμα στην εργασία με τη λήψη κοινωνικών επιδομάτων.

 Τώρα σε σχέση με το άρθρο 22. «Προσωπικός Βοηθός για τα Άτομα με Αναπηρία» για εμάς αποτελεί θεμέλιο τις πολίτικες που απαιτούνται, αλλά υπάρχει ανάγκη ολιστικής πολιτικής ανεξάρτητης διαβίωσης. Δηλαδή, ο θεσμός του Προσωπικού Βοηθού υποστηριζόμενη και ανεξάρτητη Αρχή, η φροντίδα στην κοινότητα και η δημιουργία υποστηριζόμενης και ανεξάρτητης διαβίωσης, ώστε σταδιακά να εξαλειφθεί η ιδρυματική περίθαλψη.

 Σε σχέση με τα άτομα με σπάνιες παθήσεις, δυστυχώς, πολλά άτομα με σπάνιες βλάβες έχουν αποκλειστεί από το πιλοτικό πρόγραμμα, λόγω και της διαδικασίας επιλογής μέσω κλήρωσης με αλγόριθμο.

Επίσης, και ο ηλικιακός περιορισμός, γιατί εμάς, στα σπάνια νοσήματα το 50% των ατόμων είναι κάτω από την ηλικία των 16 και εδώ, δεν υπάρχει κάποια άλλη εναλλακτική κοινωνική υποστήριξη για αυτά τα άτομα. Υπάρχουν κάποιες αδυναμίες που έχουμε εντοπίσει σε σχέση και με τους όρους πρόσληψης που υπήρχαν και απασχολήσαν, εκεί λειτουργούσαν αποτρεπτικά με αποτέλεσμα την έλλειψη επαρκούς ενδιαφέροντος για Βοηθούς.

Η εκπαίδευση. Θεωρούμε σημαντικό να υπάρχει εκπαίδευση Προσωπικών Βοηθών να περιλαμβάνει κατάρτιση και πάνω σπάνιες παθήσεις. Επίσης, παρά τις μεγάλες καθυστερήσεις το Πρόγραμμα, δεν έχει ακόμη ολοκληρωθεί, δεν έχει αξιολογηθεί, δηλαδή, είναι ακόμη πιλοτικό και αυτό μας βάζει, έτσι σε μια, αν θέλετε αγωνία το τι πρόκειται να γίνει και μετά το 2027 που παρατείνεται.

 Τώρα, σε σχέση με τις προτάσεις μας. Θεωρούμε, ότι πρέπει να υπάρχει συμπερίληψη των ατόμων με σπάνιες παθήσεις στο Πρόγραμμα, «Αθηνά» πρόβλεψη για τις ανάγκες, διαφοροποίηση διαδικασία επιλογής. Δηλαδή, να βασίζεται η επιλογή σε αντικειμενικά κριτήρια ανάγκης και όχι σε κλήρωση, να αναθεωρηθούν οι όροι πρόσληψης και εκπαίδευσης των Προσωπικών Βοηθών και με έμφαση στις σπάνιες παθήσεις. Θεωρούμε ότι πρέπει να επιταχυνθεί η πανελλαδική εφαρμογή του Προσωπικού Βοηθού και η διασφάλιση, ότι αποτελεί μέρος μιας ολοκληρωμένης πολιτικής ανεξάρτητης διαβίωσης.

 Σε σχέση τώρα, με το Πρόγραμμα «Κυψέλη». Θεωρούμε θετικό, ότι αλλάζει αυτό το Πρόγραμμα και αλλάζει στο Πρόγραμμα «Αθήνα». Επιβεβαιώνει, βέβαια, κάποιες αρχικές εκτιμήσεις μας για τις ελλείψεις και τα προβλήματα τις προηγούμενες προσεγγίσεις. Θεωρούμε ότι νέο Πρόγραμμα, δεν διευκρινίζει με σαφήνεια τι περιλαμβάνει ολοκληρωμένο παιδαγωγικό πλαίσιο με την παιδική ηλικία. Θεωρούμε, ότι πρέπει να υπάρχει ανάγκη εκπαίδευσης των παιδαγωγών σε σχέση με τις σπάνιες παθήσεις, η προσχολική ηλικία είναι περίοδος που συχνά εμφανίζονται τα πρώτα συμπτώματα των σπάνιων.

 Επίσης, υπάρχει ανάγκη ολιστικής προσέγγισης υποστήριξης της οικογένειας. Το παιδαγωγικό σύστημα πρέπει να ενσωματώσει μια πιο ολοκληρωμένη προσέγγιση για τα παιδιά με εκπαιδευτικές ανάγκες. Οι παιδαγωγοί να έχουν βασική γνώση και των σπανίων νοσημάτων σε σχέση με την κατάσταση υγείας.

 Οπότε, να μπορούν παιδαγωγικά να παρέμβουν, να υπάρχει πρόληψη και την εκτίμηση του οικογενειακού περιβάλλοντος, ώστε να αναδεικνύονται περιπτώσεις ελλιπούς για κατάλληλες οικογενειακής στήριξης. Η απουσία τέτοιας πρόβλεψης, αφήνει ανοικτά κρίσιμα ζητήματα παιδικής προστασίας, όπως αποδεικνύουν τραγικά περιστατικά.

 Σε σχέση με το προσωπικό. Θεωρούμε ότι θα πρέπει να διευκρινιστεί ποιο θα είναι το προσωπικό που θα εφαρμόσει το Πρόγραμμα. Ποιοι θα είναι οι ειδικοί επιστήμονες, πώς θα εξασφαλιστεί αποτελεσματική και δίκαιη εφαρμογή του νέου πλαισίου.

Επίσης, σε σχέση με τα προσωπικά δεδομένα. Θεωρούμε, ότι πρέπει να αποσαφηνιστεί πλήρως, ποιος θα έχει την πρόσβαση στα δεδομένα και αν, οι γονείς έχουν πλήρη γνώση και συναίνεση για την διαχείριση τους και ότι, μετά το πιλοτικό χαρακτήρα θα θεωρούμε, ότι πρέπει να συνεχιστεί αυτό το Πρόγραμμα, να επεκταθεί σε εθνικό επίπεδο και να αξιολογηθεί η αποτελεσματικότητά του.

 Άρα, οι προτάσεις μας είναι: Η εκπαίδευση των παιδαγωγών, συνεργασία με τα Κέντρα Υγειονομικής Περίθαλψης, ενσωμάτωση της κοινωνικοσυναισθηματικής ανάπτυξης, ευθύνης του οικογενειακού περιβάλλοντος, διασφάλιση προστασίας των προσωπικών δεδομένων, διαφάνεια ως προς την αξιολόγηση και την επιλογή του προσωπικού και διασφάλιση μακροπρόθεσμης υλοποίησης του Προγράμματος.

Ευχαριστούμε πολύ. Είμαστε στη διάθεσή σας για περαιτέρω συνεργασία, έχω καταθέσει και ανάλογο υπόμνημα. Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Καζάνη Αικατερίνη, Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Γιαννούλης Χρήστος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Οικονομόπουλος Τάσος, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδωνας, Δημητριάδης Πέτρος, Ασπιώτης Γεώργιος, Λινού Αθηνά, Μπαράν Μπουρχάν, Παππάς Πέτρος και Φλώρος Κωνσταντίνος.

**ΑΣΗΜΙΝΑ ΣΚΟΝΔΡΑ (Προέδρευσα της Επιτροπής):** Ευχαριστούμε, κυρία Θεοχάρη. Φτάσαμε στον τελευταίο ομιλητή μας, την κυρία Βασιλοπούλου Νοταρά, Πρόεδρο του Διοικητικού Συμβουλίου του Πανελλήνιου Συλλόγου Εργαζομένων στον ΟΓΑ.

 **ΝΟΤΑ ΒΑΣΙΛΟΠΟΥΛΟΥ (Πρόεδρος του Δ.Σ. του Πανελληνίου Συλλόγου Εργαζομένων στον ΟΓΑ (ΟΠΕΚΑ – ΕΦΚΑ ΑΓΡΟΤΩΝ))**: Ευχαριστούμε θερμά για την πρόσκληση στη σημερινή συνεδρίαση, καθώς επί μεγάλο χρονικό διάστημα η πολιτική ηγεσία του Υπουργείου Κοινωνικής Συνοχής και Οικογένειας δεν δέχεται την πραγματοποίηση συνάντησης με τους εκπροσώπους των εργαζομένων του ΟΠΕΚΑ. Δηλαδή, της ναυαρχίδας του Υπουργείου και εκ των βασικών βραχιόνων προνοιακής πολιτικής στη χώρα μας.

Στην τοποθέτησή μας θα αναφερθούμε στην προπληρωμένη κάρτα, που αφορά σε επιδόματα του ΟΠΕΚΑ και της ΔΥΠΑ, Α23 και 24. Μια σειρά από ερωτήματα ανακύπτουν και έχουν τεθεί και από τους καθ’ ύλην αρμόδιους συναδέλφους μας στον ΟΠΕΚΑ προς την Διοίκηση του Φορέα. Σε τι άραγε εξυπηρετεί τον πολίτη η προπληρωμένη κάρτα και τι προσφέρει πέρα από επιπλέον ταλαιπωρία στον δικαιούχο; Σε αυτό το σημείο να επισημάνουμε ότι τα επιδόματα που χορηγούνται ειδικά από τον ΟΠΕΚΑ, απευθύνονται σε ευάλωτες κοινωνικές ομάδες. Δηλαδή, ομάδες που βιώνουν διάφορες μορφές κοινωνικού αποκλεισμού και ακραίας φτώχειας. Οπότε δεν μπορούμε να δεχτούμε το επιχείρημα περί των λεγόμενων αθέμιτων πρακτικών, όταν αναφερόμαστε σε αυτά τα πενιχρού ύψους επιδόματα και αυτές τις ομάδες.

Είναι δεύτερον σημαντικό να συζητήσουμε το κόστος της εν λόγω εφαρμογής, την προμήθεια των τραπεζών και το κόστος ανάπτυξης της πλατφόρμας από ιδιωτική εταιρεία. Μήπως τα περίπου 10,3 εκατομμύρια ευρώ, που θα διατεθούν από το Ταμείο Ανάκαμψης και Ανθεκτικότητας για το έργο το οποίο θα ενταχθεί σε αυτό το μέτρο δράση για την προστασία του συστήματος κοινωνικών παροχών από αθέμιτες πρακτικές, θα έπρεπε να διατεθούν για την κατασκευή ολοκληρωμένων πλατφορμών; Ενιαίων μητρώων δικαιούχων επιδοματούχων και μηχανογραφικών εφαρμογών στους δύο οργανισμούς (ΟΠΕΚΑ – ΔΥΠΑ) και ειδικότερα στο ΟΠΕΚΑ, όπου και υπηρετώ, που αντιμετωπίζει σοβαρότατο πρόβλημα; Μήπως να επενδυθούν στη στελέχωση των οργανισμών και ειδικότερα του ΟΠΕΚΑ, που βιώνει την πιο ακραία αποδυνάμωση σε ανθρώπινο δυναμικό από συστάσεως του; Είναι απορίας άξιο γιατί δεν ακολουθήθηκε η πρόταση των καθ’ ύλην αρμοδίων συναδέλφων μας περί τυπικής και μακράν ανώδυνης οικονομικά τροποποίησης του λογισμικού των τραπεζικών καρτών, ώστε με ήδη υπάρχουσες κάρτες και όχι μια νέα καινούργια -σήμερα υπάρχει τουλάχιστον μία κάρτα ανά νοικοκυριό για να μην πούμε ανά ενήλικα δικαιούχο - να υλοποιηθεί το εγχείρημα. Γιατί να συμμετέχουν όλες οι τράπεζες και μάλιστα τα ΕΛΤΑ; Γιατί έγινε αυτό δεκτό; Τι θα γίνει με τους δικαιούχους σε απομακρυσμένες περιοχές, όπου η εξυπηρέτηση πραγματοποιούνταν μέχρι πρότινος με ταχυδρόμους;

Επίσης, συζητάμε και είναι 7/2. Υπάρχει βεβαιότητα ότι οι κάρτες θα παραληφθούν εγκαίρως από τους δικαιούχους για την πληρωμή Μαρτίου και τι πρόνοια έχει ληφθεί αν υπάρξει σχετική δυσχέρεια; Γιατί δεν έχει προ αναληφθεί ειδικευμένο help desk για τον πολίτη τη στιγμή μάλιστα που τα επιδόματα - επαναλαμβάνουμε -αφορούν σε ευάλωτες κοινωνικές ομάδες που βιώνουν διάφορες μορφές κοινωνικού αποκλεισμού και μειωμένης προσβασιμότητας σε υπηρεσίες; Φυσικά όταν αναφερόμαστε σε προσωποποιημένη πληροφόρηση, αναφερόμαστε στους εργαζομένους των φορέων και όχι το τηλεφωνικό κέντρο 1555, για ΕΦΚΑ, ΔΥΠΑ και ΟΠΕΚΑ, αφού στο προσωπικό των Οργανισμών θα μετακυλήσει, αυτών των οργανισμών της πλήρους αποδυνάμωσης σε υπηρετούντες.

Σε αυτό το σημείο οφείλουμε να υπενθυμίσουμε την ακραία υποστελέχωση του βασικού βραχίονα προνοιακής πολιτικής του ΟΠΕΚΑ, που έχει καταλήξει να είναι επικίνδυνη για τη δυνατότητα επαρκούς λειτουργίας του. 30/1/2025. 389 οργανικές θέσεις εκ των οποίων καλυμμένες σε όλη τη χώρα μόνο οι 249. 82 με προγράμματα της ΔΥΠΑ, ΙΔΟΧ και να πηγαίνουμε ανά τακτά χρονικά διαστήματα στα δικαστήρια για τα ασφαλιστικά μέτρα, γιατί είναι ζήτημα ζωής ή θανάτου για τον Οργανισμό να μην φύγουν υπό ομηρία συμβασιούχοι συνάδελφοί μας των προγραμμάτων που έχουν εφ’ όλης της ύλης αντικείμενα μεταξύ των οποίων και αυτά που συζητάμε σήμερα.

Φαίνεται, δυστυχώς, ότι η ιδιαιτερότητα των προαναφερόμενων κοινωνικών ομάδων και της προστασίας που επιβάλλεται να λαμβάνουν για αξιοπρεπή διαβίωση, λήφθηκε υπόψη μόνο για τη μη έκδοση άλλης κάρτας. Θα επισημάνουμε εκ νέου ότι χρειαζόμαστε πραγματικές παρεμβάσεις προνοιακής πολιτικής και όχι διαχείριση της εξαθλίωσης που διαχρονικά έχουν γεννήσει αυτές οι πολιτικές που ακολουθούνται.

Είμαστε στη διάθεσή σας και ως ΠΟΠΟΚΠ και ως ΠΣΕ ΟΓΑ για οποιαδήποτε ερώτηση ή απορία σας. Ευχαριστούμε για την πρόσκληση ξανά.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής)**: Ευχαριστούμε κυρία Βασιλοπούλου. Τελειώσαμε, λοιπόν, με την τοποθέτηση των φορέων και περνάμε στον κύκλο των ερωτήσεων.

Τον λόγο έχει η κυρία Ιατρίδη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Εισηγήτρια της Πλειοψηφίας)**: Κυρία Πρόεδρε, δεν έχω κάποια ερώτηση. Έχω καλυφθεί.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής)**: Τον λόγο έχει η κυρία Καζάνη.

**ΑΙΚΑΤΕΡΙΝΗ ΚΑΖΑΝΗ (Εισηγήτρια της Μειοψηφίας)**: Καλημέρα σας. Ευχαριστούμε πάρα πολύ τους φορείς για τη σημερινή παρουσία. Θα ήθελα να απευθύνω, λοιπόν, μια ερώτηση προς την κυρία Βασιλοπούλου.

Θα ήθελα να απευθύνω, λοιπόν, μια ερώτηση προς την κυρία Βασιλοπούλου με το άρθρο 23 παράγραφος 9 και 24 προβλέπονται ζητήματα λειτουργίας του ολοκληρωμένου Πληροφοριακού Συστήματος της προπληρωμένης κάρτας. Σημειωτέον ότι αρχικά προβλέφθηκε το σύνολο των παρόχων μέσω προπληρωμένης κάρτας, να αρχίσουν να καταβάλλονται την 30/9/ 24 και στη συνέχεια με το άρθρο 81 του 5164/24 μετατέθηκε για τις 15 Μαρτίου του 2025.

Η ερώτησή μου είναι. Είναι έτοιμος ο ΟΠΕΚΑ να εφαρμόσει αυτά που έχουν έρθει στη Βουλή προς ψήφιση; Συνολικά αν γνωρίζετε σε ποιο επίπεδο βρίσκεται αυτό το ολοκληρωμένο Πληροφοριακό Σύστημα και η διαλειτουργικότητα του με τα Μητρώα της ΔΥΠΑ του ΟΠΕΚΑ.

Ευχαριστώ.

**ΑΣΙΜΙΝΑ ΣΚΟΝΔΡΑ (Προεδρέυουσα της Επιτροπής):** Από τον ΣΥΡΙΖΑ ο Εισηγητής έχει ερωτήσεις; Τον λόγο έχει η κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ(Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ –ΠΡΟΟΔΕΥΤΙΚΗ ΣΥΜΜΑΧΙΑ):** Η πρώτη ερώτηση αφορά στην Εκπρόσωπο της ΚΕΔΕ και ευχαριστούμε όλους τους Φορείς για τις τοποθετήσεις σήμερα. Πολύ σημαντική η συμβολή σας. Αναρωτιέμαι μιας και η Τοπική Αυτοδιοίκηση συμβάλλει καθοριστικά στην λειτουργία των υπό συζήτηση υποδομών, αφού ένα σημαντικό ποσοστό είναι οι Δημοτικοί Βρεφονηπιακοί και Παιδικοί Σταθμοί. Έχει ιδιαίτερη σημασία η προσέγγιση της ΚΕΔΕ, είναι παρά πολύ γνωστά τα προβλήματα που αντιμετωπίζετε, τα προβλήματα με το Voucher, γνωρίζουμε ότι δεν είναι επαρκή, άρα λοιπόν, έχουμε να αντιμετωπίσουμε και τη στρεβλή κατανομή τους και την έλλειψη πόρων.

Υπάρχει ένα ζήτημα, επίσης που μας έρχεται διαρκώς αδειοδοτήσεων, πυρασφάλειας, κτιριολογικού. Οπότε θα ήθελα τις θέσεις της ΚΕΔΕ για τα παραπάνω ζητήματα που ανακύπτουν. Επίσης μια ερώτηση θα ήθελα να απευθύνω στην Πανελλήνια Ομοσπονδία Συλλόγων Ιδιωτικών Βρεφονηπιακών και Παιδικών Σταθμών. Επειδή εδώ μιλάμε για ένα ζητούμενο, το Δημόσιο Κοινωνικό αγαθό της Αγωγής και της Φροντίδας. Η ερώτηση μου πώς μπορεί να επιμορφωθεί ακόμη περισσότερο και να στηριχτεί το προσωπικό, για να ανταποκριθεί στις απαιτήσεις του παρόντος νομοσχεδίου; Με τι προγράμματα, με τι όρους, αν υπάρχει κάποια συζήτηση με το Υπουργείο σε σχέση με αυτό;

Μία ερώτηση για το Τμήμα Αγωγής και Φροντίδας, για την πρώιμη παιδική ηλικία του Διεθνούς Πανεπιστημίου και χαιρόμαστε πολύ για την τοποθέτησή σας. Εχω κάποιες ανησυχίες για τη χρήση των ψυχομετρικών εργαλείων στην πρώιμη παιδική ηλικία ως προς την εφαρμογή τους; Χρειαζόμαστε κάποιες πληροφορίες και από το Υπουργείο και από εσάς, ποιοι θα εφαρμόσουν αυτά τα εργαλεία, πόσο εκπαιδευμένοι θα είναι; Γιατί είναι ένα ζήτημα έτσι; Προφανώς και πρέπει να αξιοποιηθούν, αλλά πώς θα αξιοποιηθούν;

Θα θέλαμε κάποια ενημέρωση σε σχέση με αυτό και στην ΕΣΑμεΑ, ένα ζήτημα που έχουμε αναδείξει πάρα πολύ, είναι πως το ποσοστό απασχολούμενων ατόμων με αναπηρία 20-64 ετών είναι μόλις 18,4 % στο σύνολο των ανέργων με αναπηρία το 65% αντιμετωπίζουν μακροχρόνια ανεργία, άρα χρειαζόμαστε κάποια μέτρα που πρέπει να λάβει η Πολιτεία, για να βελτιωθούν αυτά τα ποσοστά και σίγουρα όπως επισημαίνουμε διαρκώς ούτε αυτό το νομοσχέδιο ούτε τα προηγούμενα φέρνει κάποια επίλυση. Θα θέλαμε τις δικές σας προτάσεις. Στον Πανελλήνιο Σύνδεσμο Παιδαγωγών Πρώιμης Παιδικής Ηλικίας, μια αναφορά για την εργασιακή κατάσταση των μελών σας, γιατί γνωρίζουμε ότι υπάρχει μία βασανιστική εργασιακή ομηρία σε εργαζόμενους στα προγράμματα. Διαρκώς θέτουμε ερωτήσεις για την υποστελέχωση, για τις συμβάσεις, για τις χρηματοδοτήσεις που καθυστερούν. Υπάρχουν συνάδελφοι σας που εργάζονται από ό,τι ξέρω από αυτό το καθεστώς περίπου 15 χρόνια χωρίς να νομιμοποιούνται, παρόλο που καλύπτουν πάγιες και διαρκείς ανάγκες, θα ήθελα το σχόλιο σας και γι’ αυτό. Με συγχωρείτε μια πολύ σύντομη ερώτηση προς στην Ένωση Σπανίων Ασθενών. Αναφέρετε διαρκώς στις ανακοινώσεις σας, είναι ζήτημά που θέτουμε διαρκώς ως Αντιπολίτευση, ένα πρόγραμμα πιλοτικό, το οποίο όπως είπε και η κυρία Θεανώ Φωτίου, τις προάλλες επεκτείνεται και ένα πρόγραμμα λάθος σχεδιασμένο με πάρα πολλά λάθη στη εφαρμογή του το οποίο δεν επεκτείνεται καν καθολικά. Θα ήθελα το σχόλιο σας.

Ευχαριστώ.

**ΑΣΗΜΙΝΑ ΣΚΟΝΔΡΑ(Προεδρεύουσα της Επιτροπής)**: Τον λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ(Ειδική Αγορήτρια της Κ.Ο. Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ)**: Θα ήθελα να κάνω δυο ερωτήσεις. Κυρία Οικονόμου, οι προϋποθέσεις απονομής σήματος ισότητας σε ποια σημεία θεωρείτε ότι θα πρέπει να επικεντρώνονται; Οι υπάρχοντες ελεγκτικοί μηχανισμοί επαρκούν για δίκαιο έλεγχο ή υπάρχουν περιθώρια άδικων κρίσεων και ποιες ενδεχόμενες αλλαγές προτείνετε;

Προς τον κ. Σίσκο, κάνατε λόγο για ανάγκη εφαρμογής προγραμμάτων προετοιμασίας και υποστήριξης. Σε ποιους κατά τη γνώμη σας μπορούν να απευθύνονται αυτά τα προγράμματα, εργοδότες, γυναίκες εργαζόμενες; Σε ποια σημεία χρειάζεται να επικεντρώνονται αυτά τα προγράμματα;

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής)**: Τον λόγο έχει η κυρία Φωτίου.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. ΝΕΑ ΑΡΙΣΤΕΡΑ)**: Κυρία Πρόεδρε, θα ήθελα να ευχαριστήσω όλους τους φορείς πραγματικά. Ήταν εξαιρετικά κατατοπιστικά τα στοιχεία που έδωσαν, όπως και οι απόψεις τους κυρίως για το β΄ μέρος, δηλαδή για την Ευρωπαϊκή Οδηγία και την ενσωμάτωσή της.

Σε αυτό το μέρος θα κάνω συνολικά ερωτήσεις για όλους εσάς που ήρθατε, σε σχέση με την Ενσωμάτωση της Οδηγίας. Κατ’ αρχήν, κυρία Στάμου εξαιρετικά ενδιαφέροντα όσα είπατε, για το πώς η Επιτροπή Κεφαλαιαγοράς κατάφερε να φτάσει στο 50% περίπου. Αυτό είναι εντυπωσιακό πραγματικά. Το ξέραμε δηλαδή εμείς γιατί το ψάξαμε. Ακριβώς και από όσα είπε η κυρία Στάμου, θα ήθελα να ρωτήσω γιατί δε προτείνουμε εμείς μεγαλύτερα ποσοστά, κυρία Υφυπουργέ; Η Οδηγία δίνει ένα κάτω πλαφόν 33% και για τις εισηγμένες. Γιατί εμείς, λοιπόν, δεν κάνουμε αυτό που έκανε η Ισπανία, όπως είπε η κυρία Κοντογιάννη από το NED Club; Τις απόψεις του NED Club βλέπω ότι τις υποστηρίζουν και οι γυναικείες οργανώσεις επιχειρηματιών, αν θέλεις να φτάσεις σε κάποια πραγματικά σημαντικά ποσοστά εξισορρόπησης των ανισοτήτων. Θα αναφερθώ βέβαια μετά και στην ομιλία μου για το χάσμα των ανισοτήτων στην Ελλάδα σε όλα τα πεδία από φτώχεια, ανεργία, μισθούς, τα πάντα, που όχι μόνο είναι το μεγαλύτερο της Ευρώπης – είμαστε τέταρτοι από το τέλος – αλλά συγχρόνως διευρύνθηκε τρομακτικά την περίοδο της κυβέρνησης Μητσοτάκη και θα το αποδείξω με στοιχεία και πίνακες τους οποίους θα καταθέσω αμέσως μετά.

Για την Επιτροπή κεφαλαιαγοράς. Για τι αριθμό επιχειρήσεων μιλάμε, οι οποίες είναι εισηγμένες και πόσες είναι οι μη εισηγμένες; Δεύτερον, είπαν οι φορείς ότι δεν έχει νόημα να λέμε εισηγμένες που έχουν 250 μέλη και άνω των 50 εκατομμυρίων, αλλά θα μπορούσαμε να πούμε όλες τις εισηγμένες. Σωστά; Μας εμποδίζει η Οδηγία να το πούμε; Θα ήταν σωστό αυτό και θα βοήθαγε τις γυναίκες; Ερωτώ, γιατί βέβαια δεν ξεχνάω ότι την Οδηγία τη φέρατε τελευταία μέρα που έληγε η υποχρεωτικότητα της εφαρμογής της. Δηλαδή έληξε στις 31/12/24 και τη φέρατε μετά. Θέλω να καταλάβει εδώ η Βουλή για τα μεγέθη που μιλάμε και γιατί σε ορισμένες εισηγμένες οι οποίες είναι οικογενειακές επιχειρήσεις μεγάλες, πολύ μεγάλες οικογενειακές επιχειρήσεις, προφανώς εκεί υπάρχουν και γυναικεία μέλη. Είναι σωστό αυτό που λέω ή λάθος κυρία Στάμου, κυρία Κοντογιάννη; Είναι πάρα πολλές οι κυρίες και δεν είναι καθόλου τυχαίο.

Δεν κατάλαβα κ. Κουλορίδα, σωστά δε το λέω; Πρόεδρος της Διοικούσας Επιτροπής Εισηγμένων Εταιριών. Διαφωνείτε με τις αυτόματες κυρώσεις. Σωστά;

 Μιλάτε, για τον αποκλεισμό από δημόσιες συμβάσεις.

 Επίσης, κυρία Πρόεδρε, θα μου δώσετε λίγο χρόνο γιατί θα κάνω πάρα πολλές ερωτήσεις δυστυχώς, τι να κάνω.

**ΑΣΗΜΙΝΑ ΣΚΟΝΔΡΑ (Προεδρέυουσα της Επιτροπής):** Όσο μπορείτε πιο συνοπτικά, κυρία Φωτίου, θα σας δώσω χρόνο. Να σας θυμίσω ότι έχουμε στη συνέχεια και την επόμενη συνεδρίαση, μην το ξεχνάτε.

**ΘΕΑΝΩΣ ΦΩΤΙΟΥ** **(Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Έχουμε χρόνο, για να καταλάβουμε όλοι μας εδώ τι μας συμβαίνει, στην Ελλάδα. Τα νούμερα μας βοηθάνε, να καταλάβουμε την κλίμακα, κυρίες και κύριοι. Γιατί, άλλο είναι άμα ξέρω για πόσες χιλιάδες επιχειρήσεις μιλάω, άλλο, αν ξέρω ότι είναι 250 ή 450 οι εισηγμένες π.χ.

 Γιατί, κάτι τέτοιο έχω βρει, μέχρι στιγμής. Όλες οι ερωτήσεις αυτές, αφορούν ακριβώς το δεύτερο μέρος - το δεύτερο μέρος.

 Πάμε τώρα στο μέρος, το οποίο αφορά τους αναπήρους, είναι το τέταρτο μέρος. Κάτι ακόμη στο προηγούμενο θέμα. Κατάλαβα καλά ή όχι, ότι μερικοί εξ υμών, διαφωνείτε με το να πηγαίνουν τα χρήματα στο Ταμείο Ισότητας του Υπουργείου Εσωτερικών, μπορείτε, να εξηγήσετε ακριβώς γιατί διαφωνείτε;

Καλά, κατάλαβα τη μη αναλογικότητα, ότι μπορεί να τα δώσετε αλλού αυτό όμως, μπορεί να προβλεφθεί στο νόμο, ρητά και κατηγορηματικά, ότι θα δίνονται μόνο εκεί. Αυτό είναι ή υπάρχουν και άλλα προβλήματα; Γιατί είπαμε, γιατί θα προσφύγει στο Συμβούλιο της Ευρώπης, για ποιο θέμα ακριβώς; Να μας επαναλάβετε, για να ξέρουμε τι θα ψηφίσουμε.

 Τώρα όλα τα προγράμματα για τους αναπήρους, όπως πολύ σωστά αναπτύχθηκαν από πολλούς, έχουν ένα πρόβλημα αυτή τη στιγμή. Γιατί, έχουν ένα πρόβλημα;

 Γιατί, είναι όλα προγράμματα του Ταμείου Ανάκαμψης, δεν εφαρμόστηκαν επί τρία χρόνια, επεκτείνονται αυτή τη στιγμή μέχρι το 2027 και μάλιστα αποτυχημένα προγράμματα, όπως είναι ο «Προσωπικός Βοηθός». Γιατί, με βάση και τα στοιχεία που είπε η Υπουργός την άλλη φορά, από τους 2.000 επωφελούμενους …….

**ΑΣΗΜΙΝΑ ΣΚΟΝΔΡΑ (Προεδρέυουσα της Επιτροπής):** Κυρία Φωτίου, συγγνώμη ερώτηση, όχι τοποθετήσεις. Κάντε την ερώτησή σας, όχι τοποθετήσεις, ευχαριστώ.

**ΘΕΑΝΩΣ ΦΩΤΙΟΥ** **(Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ρωτάω από τους 2000 ωφελούμενους ανάπηρους, έχουν με το πρόγραμμα του «Προσωπικού Βοηθού», που αυτό είναι πολύ σημαντικό. Βλέπετε και οι σπάνιες παθήσεις, θέλουν, να μπουν και αυτές στον «Προσωπικό Βοηθό» και δεν μπορούν να μπουν, γιατί έχουν και μικρές ηλικίες και πρέπει να το αναθεωρήσουμε αυτό, κυρία Υπουργέ.

Άρα, η ερώτηση είναι η εξής: Από τις 2.000 που είχαμε υποσχεθεί να έχουμε
«Προσωπικούς Βοηθούς», 2.000 ανάπηροι να πάρουν «Προσωπικούς Βοηθούς», πήραν οι 1.300, δεν το αλλάζετε το πρόγραμμα.

 Ρωτώ τώρα εγώ όλους τους φορείς, τι πρέπει να γίνει για να αυξήσουμε αυτά τα ποσοστά, γιατί σήμερα, από εκείνα που είχατε υποσχεθεί πέσαμε κάτω 35% και λέτε ότι μέχρι το 2027, θα πάμε με αυτό το πρόγραμμα. Τι πρέπει να κάνουμε;

Αυτή είναι η ερώτησή μου.

Το τελευταίο και ευχαριστώ πολύ για την ανοχή σας, κυρία Πρόεδρε. Απευθύνομαι στην κυρία Βασιλοπούλου. Κυρία Βασιλοπούλου κατάλαβα, ότι εδώ, ενόψει της ψηφιακής κάρτας που μιλάμε για ένα πάρτι, το οποίο θα γίνει με 10,3 εκατομμύρια τα οποία σας ρωτώ να μου πείτε ακριβώς αν ξέρετε πού θα πάνε; Πόσα από αυτά θα πάνε στις τράπεζες; Πόσα από αυτά θα πάνε στον ΟΠΕΚΑ και για ποια αλλαγή, γιατί κατάλαβα ότι δεν υπάρχει. Κατάλαβα καλά ότι δεν έχετε προσωπικό; Κατάλαβα καλά ότι δεν μπορείτε να κάνετε τις δουλειές σας και ότι έχετε εξαιρετικά μειωμένο προσωπικό, δηλαδή σε τι κατάσταση είναι ο ΟΠΕΚΑ που καλείται αυτή τη στιγμή να διαχειριστεί τα 10 εκατομμύρια μαζί με την ΔΥΠΑ. Τι ακριβώς θα φτιάξετε.

 Και βέβαια για το πρόγραμμα «ΑΘΗΝΑ» συμφωνώ ότι είναι ένα εξαιρετικό πρόγραμμα σε σχέση με το απαράδεκτο «ΚΥΨΕΛΗ». Όμως, εδώ υπάρχει ένα πρόβλημα εφαρμογής στο βαθμό που κατάλαβα. Πώς θα γίνει η εφαρμογή, θα πάμε σε 120 βρεφονηπιακούς σταθμούς που θα αλλάξουν όνομα; Συμφωνούμε σε όλα αυτά όταν ξέρουμε πόσες χιλιάδες ιδιωτικούς βρεφονηπιακούς σταθμούς έχουμε και πόσες χιλιάδες δημοτικούς; Πως θα τα κάνουμε όλα αυτά τα οποία υπόσχεστε με αυτή την σημερινή κατάσταση.

 Ρωτώ τις κυρίες και τον κύριο που έκαναν πάρα πολύ καλή ανάλυση πώς πραγματικά έχετε την ελπίδα, ότι θα μπορέσετε να ανταποκριθείτε ακόμη και στα 90 μας είπαν πιλοτικά βρεφονηπιακούς ενώ εσείς μας λέτε 120 του προγράμματος του πρώτου. Διότι, εγώ δεν ξέρω με τηλεδιάσκεψη θα γίνονται όλα αυτά, δηλαδή οι ενημερώσεις και οι εκπαιδεύσεις.

Σας ευχαριστώ.

**ΑΣΗΜΙΝΑ ΣΚΟΝΔΡΑ (Προεδρέυουσα της Επιτροπής):** Σας ευχαριστούμε κυρία Φωτίου. Τον λόγο έχει ο κύριος Τάσος Οικονομόπουλος, Ειδικός Αγορητής της Κ.Ο «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ``ΝΙΚΗ``».

**ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ``ΝΙΚΗ``»):** Σας ευχαριστώ, κυρία Πρόεδρε. Εγώ, θα ήθελα να κάνω δύο ερωτήσεις αφού ευχαριστήσω με τη σειρά μου όλους τους φορείς που ήρθαν να μας βοηθήσουν και να μας κατατοπίσουν, για να βελτιώσουμε κατά το δυνατόν το έργο της σωστής νομοθέτησης και να το επιτελέσουν όσο γίνεται πιο άρτια. Πρώτα απ’ όλα την κυρία Βασιλόπουλου θα ήθελα να την ρωτήσω, τι έχει να προτείνει για να εξοικονομήσουμε αυτά τα 10 εκατομμύρια που λέει ότι δαπανώνται εκ περισσού και για να μπορέσουν να μοιραστούν αυτά τα επιδόματα, αν δεν τα μοιράσουμε μέσω κάρτας.

Ποιος είναι ο ενδεδειγμένος τρόπος, ώστε να δοθούν αυτά τα επιδόματα στους δικαιούχους με κατάθεση λογαριασμού σε τραπεζικό λογαριασμό ή με άλλο τρόπο. Το δεύτερο που ήθελα να ρωτήσω σε όσους αναφέρθηκαν στον Προσωπικό Βοηθό με τα οποία κάποιος μπορεί να παίξει τον ρόλο του Προσωπικού Βοηθού ποια κριτήρια είναι. Μπορεί οποιοσδήποτε χωρίς εκπαίδευση, χωρίς ψυχιατρική αξιολόγηση, να έρθει να παίξει τον ρόλο του Προσωπικού Βοηθού. Δεν θα έπρεπε να ορίσουμε κάποια κριτήρια, να περάσει κάποια εκπαίδευση, κάποια αξιολόγηση, μπορεί ένα παιδί ΑμεΑ, ένα παιδί αυτιστικό, ένας οποιοσδήποτε ανεκπαίδευτος να έρθει να το προσεγγίσει, να το αγγίξει, να το πλησιάσει, χωρίς να ξέρει με ποιο τρόπο γίνεται αυτό. Παρακαλώ, θα ήθελα να πω τη γνώμη των ειδικών.

Σας ευχαριστώ πολύ.

**ΑΣΗΜΙΝΑ ΣΚΟΝΔΡΑ (Προεδρέυουσα της Επιτροπής):** Σας ευχαριστούμε, κύριε Οικονομόπουλε. Τον λόγο έχει ο κύριος Σπυρίδων Μπιμπίλας, Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ».

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Σας ευχαριστώ πολύ, κύρια Πρόεδρε και ευχαριστώ και όλους τους φορείς που ήρθατε εδώ. Θα ήθελα να ρωτήσω την κυρία Βασιλόπουλου, πιστεύετε ότι η ελευθερία του ατόμου παθαίνει κάτι με την προπληρωμένη κάρτα ή υπάρχουν και πρόσθετα προβλήματα πρακτικά στη χρήση της.

Επίσης, πόσοι υπάλληλοι λείπουν από τον ΟΠΕΚΑ; Διότι, σε πρόσφατη επίσκεψή μου για συγγενικό μου πρόσωπο, μού είπαν ότι δεν υπάρχει καθόλου επαρκές προσωπικό και αυτό δημιουργεί προβλήματα στη γρήγορη διεκπεραίωση των αιτημάτων των πολιτών για τις παροχές και τα επιδόματα κοινωνικής αλληλεγγύης.

Επίσης, πόση ενημέρωση υπάρχει στους πολίτες, για να ξέρουν ότι μπορούν να πάρουν επιδόματα και αυτοί που δεν έχουν τα απαιτούμενα ένσημα για σύνταξη και οι ανασφάλιστοι και όλοι όσοι τα δικαιούνται από τον ΟΠΕΚΑ; Υπάρχει κάποιο μέσο για να ενημερώνονται; Διότι, από ό,τι έχω καταλάβει, δεν το ξέρουν όλοι οι πολίτες.

Σας ευχαριστώ.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Ευχαριστούμε τον κύριο Μπιμπίλα.

Τον λόγο έχει ο κ. Δημητριάδης για να θέσει ερωτήσεις. Ορίστε.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κυρία Πρόεδρε.

Και ευχαριστώ πολύ και τους φορείς, για την ενημέρωσή τους.

Θα υποβάλω κάποια ερωτήματα στην κυρία Βασιλοπούλου:

Πρώτον. Εάν θεωρεί ότι η χρήση προπληρωμένης κάρτας/ηλεκτρονικής πληρωμής,θίγει την ελευθερία και την προσωπικότητα του ατόμου και ειδικά των ηλικιωμένων, που δεν έχουν εξοικείωση με το τραπεζικό σύστημα και τη χρήση καρτών.

Και δεύτερον. Επειδή είπε ότι υπάρχει κάποιο help desk, μπορεί να μάς πει ποιος είναι ο τρόπος βοήθειας ή ποια βοήθεια θα ήθελε να προτείνει στα άτομα που δεν είναι εξοικειωμένα με το τραπεζικό σύστημα.

Σάς ευχαριστώ.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Ευχαριστούμε τον κύριο Δημητριάδη. Τον λόγο έχει η κυρία Λινού.

**ΑΘΗΝΑ ΛΙΝΟΥ:** Ευχαριστώ, κυρία Πρόεδρε.

Ευχαριστώ και όλους τους καλεσμένους μας, για το χρόνο που έδωσαν και τις εμπεριστατωμένες παρουσιάσεις τους.

 Έχω μερικές ερωτήσεις.

Πρώτα-πρώτα, οι εκπρόσωποι των εταιρειών – ο κ. Σίσκος, η κυρία Οικονόμου- μίλησαν για εκπαίδευση των γυναικών, ώστε να μπορούν να επιλεγούν και να ανταποκριθούν στο ρόλο του μέλους των Διοικητικών Συμβουλίων των εισηγμένων εταιρειών και των άλλων εταιρειών. Αλλά, νομίζω ότι, γενικά, στην αποδοχή των γυναικών σε θέσεις ηγεσίας, ο κύριος ρόλος και το κύριο εμπόδιο είναι ότι οι άρρενες, συνήθως, δεν είναι εξοικειωμένοι με το ρόλο των γυναικών συναδέλφων τους. Και αυτό είναι από διεθνείς μελέτες.

Και γι’ αυτό, θα ήθελα να προτείνω, παράλληλα με την πιθανή εκπαίδευση και ενίσχυση των γυναικών, μήπως πρέπει να υπάρξει και εκπαίδευση στα άρρενα μέλη των Συμβουλίων, για να μπορούν να αποδεχθούν και να μάθουν να συνεργάζονται και να αποδέχονται ή να διευκολύνουν τις γυναίκες, οι οποίες οδηγούνται σε παραίτηση. Και να μην έχει πρόβλημα η Ένωση των Εισηγμένων Εταιρειών, όπως μάς παρουσίασε αυτό το πρόβλημα ο κ. Κουλορίδας.

Επομένως, να δούμε ποια είναι η άποψη των αρμοδίων για πιθανή εκπαίδευση ή παράλληλη εκπαίδευση ανδρών και γυναικών, στον ρόλο της συνύπαρξης, έτσι ώστε να μπορέσουμε να φτάσουμε το 50% και να το ξεπεράσουμε.

Η δεύτερη ερώτηση απευθύνεται στους πανεπιστημιακούς μας και στην εκπρόσωπο των εργαζομένων την κυρία Προβατά. Πρώτον, πόσοι απόφοιτοι της Ειδικής Αγωγής ή της Αγωγής για παιδιά προσχολικής ηλικίας 0 έως 4ων ετών, υπάρχουν, αυτή τη στιγμή και πόσοι αποφοιτούν, κάθε χρόνο, από τις Σχολές; Μήπως είναι πολύ περιορισμένος ο αριθμός;

Επίσης, πόσοι από τους εργαζόμενος έχουν τα προσόντα που θα απαιτηθούν για την εφαρμογή του προγράμματος «ΑΘΗΝΑ», πώς θα γίνει η μετεκπαίδευσή τους και πώς θα υπάρξει ειδική προώθηση;

Επίσης, έχω μία ερώτηση για τον κ. Δημόπουλο. Πόσοι είναι οι ιδιωτικοί παιδικοί σταθμοί και πόσα παιδιά καλύπτονται από αυτούς; Στην περίπτωση που το πιλοτικό πρόγραμμα αιτηθεί να συμμετάσχουν και οι ιδιωτικοί παιδικοί σταθμοί, οι οποίοι είναι 90 ή 120, θα θελήσουν να το αποδεχτούν άμεσα και πώς θα εφαρμοστεί;

Το τελευταίο, που θα ήθελα να απευθύνω είναι στη Γενική Γραμματέας της Πανελλήνιας Ομοσπονδίας Σωματείων Γονέων και Κηδεμόνων Ατόμων με Αναπηρία (Π.Ο.Σ.Γ.Κ.ΑμεΑ), κυρία Ζαφειροπούλου και στην Β΄ Αντιπρόεδρο της Ένωσης Σπανίων Ασθενών Ελλάδος, κυρία Θεοχάρη, αν έχουν σκεφτεί πόσο αναγκαίο είναι στην εκπαίδευση να υπάρχει συμπερίληψη και συνύπαρξη των παιδιών με προβλήματα αναπηρίας με τα παιδιά που δεν έχουν προβλήματα αναπηρίας, για να μπορέσουν να γίνουν όλοι αποδεκτοί οι μαθητές;

Υπάρχουν πειράματα τέτοια στο εξωτερικό, υπάρχουν και σχολεία, ειδικά για τα παιδιά που είναι στο φάσμα του αυτισμού και πολλά από τα οποία έχουν ειδικά εκπαιδευτικά χαρίσματα. Παραδείγματος χάριν, ξέρω ότι στην Καλιφόρνια, υπάρχει σχολείο για χαρισματικά παιδιά στα μαθηματικά και το 50% των μαθητών είναι παιδιά στο φάσμα του αυτισμού. Τι κάνουμε ως προς αυτό; Πώς διεκδικούν αυτά τα δικαιώματα και πώς πρέπει να τα διεκδικήσουν οι ενώσεις των γονέων που εκπροσωπούν αυτά τα παιδιά;

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Σας ευχαριστούμε, κυρία Λινού.

Υπάρχει άλλος συνάδελφος που να θέλει να καταθέσει ερώτηση;

Τώρα περνάμε στις απαντήσεις. Κυρία Βασιλοπούλου έχετε ρωτηθεί από την κυρία Καζάνη, από τον κ. Οικονομόπουλο, τον κ. Μπιμπίλα, τον κ. Δημητριάδη, οπότε απαντήστε συνολικά.

Τον λόγο έχει η κυρία Βασιλοπούλου.

**ΝΟΤΑ ΒΑΣΙΛΟΠΟΥΛΟΥ (Πρόεδρος του Δ.Σ. του Πανελλήνιου Συλλόγου Εργαζομένων στον ΟΓΑ (ΟΠΕΚΑ - ΕΦΚΑ Αγροτών)):** Σας ευχαριστώ, κυρία Πρόεδρε.

Όσον αφορά στην απάντηση για την κυρία Καζάνη. Γίνεται πάρα πολύ σοβαρή προσπάθεια, προκειμένου η πρώτη καταβολή, που είναι η 31η Μαρτίου, να πραγματοποιηθεί. Υπάρχουν ακόμη πάρα πολλά βήματα τα οποία πρέπει να γίνουν, να υλοποιηθούν. Το σίγουρο είναι ότι το επίδομα γέννησης και το επίδομα αναδοχής, θα γίνει η καταβολή του στις 31 Μαρτίου. Σε κάθε περίπτωση, όλοι οι συνάδελφοι δουλεύουμε με αυταπάρνηση και υπερβάλλουμε εαυτόν. Δεν μπορούμε να το προδικάσουμε το αποτέλεσμα. Επισημαίνουμε, όμως, ότι ο Οργανισμός βιώνει ακραία υποστελέχωση και όλα γίνονται πάρα πολύ δύσκολα, πλέον, καταβάλλεται πάρα πολύ σοβαρή προσπάθεια.

Όσον αφορά στις ερωτήσεις της κυρίας Φωτίου. Υπάρχει σε εμάς συνδικαλιστικά ένας πίνακας όπου φαίνεται η κατανομή. Θα παρακαλούσα αυτή την απάντηση να σας δώσει η αρμόδια κυβερνητική εκπρόσωπος, γιατί πραγματικά η δική μας προσπάθεια, των συναδέλφων δηλαδή που ασχολούνται και οι προτάσεις ήταν για μία ουσιαστικά, όπως και στην τοποθέτησή μου, οικονομικά ανώδυνη επέμβαση, εφόσον δεν θα πραγματοποιούνταν, ούτως ή άλλως.

Όσον αφορά στην πλατφόρμα ενημέρωσης. Νομίζω ότι ήταν και όραμα της κυρίας Φωτίου, από όταν συζητούσαμε επί δικής της υπουργίας, να υπήρχε ένα ενιαίο μητρώο δικαιούχων όπου με το πάτημα ενός κουμπιού στην κυριολεξία θα μπορούσε ο δικαιούχος να γνωρίζει την οικονομική, προνομιακή παροχή που μπορεί να λάβει από τον ΟΠΕΚΑ, ενδεχομένως και από άλλους προνομιακούς οργανισμούς, αλλά ο ΟΠΕΚΑ είναι ο βασικός.

 Ωστόσο αυτό δεν έχει καταστεί εφικτό γιατί δεν υπάρχει ενιαίο μητρώο δικαιούχων. Κατά συνέπεια και κατά την απονομή - και αυτό είναι και μια βραδυφλεγή διαδικασία - θα πρέπει κάθε φορά να ανατρέχουμε σε διαφορετικές, όχι πάντα πετυχημένες, αλλά και ημιτελείς πλατφόρμες, προκειμένου να δούμε τι είδους παροχή έχει δικαιωθεί, τι είδους επιδόματος έχει δικαιωθεί.

Η ενημέρωση των δικαιούχων, συνεχίζει να γίνεται από τα Κέντρα Κοινότητας στο πρότυπο θα έλεγε κανείς των παλιών ανταποκριτών του τέως ΟΓΑ. Βέβαια τα Κέντρα Κοινότητας κατά μεγάλο ποσοστό στελεχώνονται από συμβασιούχους συναδέλφους μέσω προγραμμάτων. Ένα πάγιο αίτημα του συλλόγου μας είναι η μονιμοποίηση των συναδέλφων αυτών που είναι ουσιαστικά τα μάτια και τα αυτιά του οργανισμού σε όλα τα σημεία της επικράτειας. Η μονιμοποίηση τους και η ένταξή τους στο δυναμικό του ΟΠΕΚΑ. Γιατί ο ΟΠΕΚΑ, από την αρχή λειτουργίας του, συνεχώς αναλαμβάνει νέα αντικείμενα, μόνο που το προσωπικό βαίνει συνεχώς μειούμενο.

Όσον αφορά στο θέμα στο αν θίγεται η αξιοπρέπεια και η προσωπικότητα των δικαιούχων. Εμείς θα πούμε όπως και τοποθετηθήκαμε, ότι αν αναζητούμε κινήσεις μαύρου χρήματος, όπως το φερόμενο ως μαύρο χρήμα, σίγουρα αυτό δεν υπάρχει στην ακραία φτώχεια, στον κοινωνικό αποκλεισμό, δηλαδή στις ευάλωτες κοινωνικές ομάδες. Οι ευάλωτες κοινωνικές ομάδες έχουν μειωμένη πρόσβαση σε «ηλεκτρονικοποιημένες» διαδικασίες. Άρα, λοιπόν, δεν είναι προς καλή κατεύθυνση αυτό. Δηλαδή περαιτέρω τους δημιουργεί πρόβλημα προσβασιμότητας.

Όσον αφορά στις πλατφόρμες οι οποίες υπάρχουν για την ενημέρωση. Σαφώς υπάρχει διαδικτυακά η ιστοσελίδα του ΟΠΕΚΑ, αλλά και πάλι επειδή ακριβώς η φύση των κοινωνικών ομάδων με τον κοινωνικό αποκλεισμό και την ακραία φτώχεια μπορεί να επιβάλλει τη μη πρόσβαση σε αυτήν την πλατφόρμα, εμείς επιμένουμε στο ότι θα πρέπει να ενδυναμωθούν και να πάρουν δυνατά το ρόλο που τους αξίζει τα Κέντρα Κοινότητας με τους συναδέλφους μας. Ναι, θεωρούμε, ότι θίγουν την προσωπικότητά και την ηλικία, γιατί ακριβώς έχουμε πολλούς ανασφάλιστους υπερήλικες, δηλαδή άνω των 67. Το επίδομα στεγαστικής συνδρομής κλπ..

Αυτή είναι η τοποθέτηση του συλλόγου μας. Θεωρούμε ότι προνοιακή πολιτική πρέπει να γίνει σε άλλες βάσεις και αυτή η δαπάνη για εμάς δεν θα έπρεπε να γίνει. Θα μπορούσε δηλαδή να διοχετευθεί και να είναι πολύ πιο αποτελεσματική στους έχοντες ανάγκη από τη στιγμή που συνεχώς αυξάνονται, γιατί η κρίση βαθαίνει συνεχώς.

Άρα, λοιπόν, θα έπρεπε να ενισχυθεί ο ΟΠΕΚΑ, γιατί όπως ανέφερα και στην τοποθέτησή μου διαχειριζόμαστε όλο αυτόν τον προϋπολογισμό και σε όλη τη χώρα είμαστε λιγότεροι από 250 υπηρετούντες. Θα πρέπει λοιπόν να καλυφθούν όλες οι κενές οργανικές θέσεις, να υπάρξει μονιμοποίηση ή τουλάχιστον πρόνοια να φτάσουν σε συνταξιοδότηση όλοι μας οι συνάδελφοί της ΔΥΠΑ, καθώς με τα προγράμματα 1 + 1 της ΔΥΠΑ οι συνάδελφοι μας είναι υπό ομηρία. Και να λαμβάνουν λόγω της ακραίας υποστελέχωσης του οργανισμού, να κάνουν αντικείμενα ακριβώς όπως οι μόνιμοι υπάλληλοι που υπηρετούν πάρα πολλά χρόνια και αυτό είναι ένα βασικό αίτημα. Και φτάνουμε στο σημείο να πηγαίνουμε συνέχεια στα δικαστήρια για ασφαλιστικά μέτρα γιατί πραγματικά είναι ζήτημα επιβίωσης και ορθής λειτουργίας του οργανισμού από ένα σημείο και μετά. Αν αυτό συνεχιστεί και αν δεν ληφθεί κατάλληλη πρόνοια.

Άρα, λοιπόν, τα 10,3 εκατομμύρια ευρώ, άποψη του Συλλόγου και της Ομοσπονδίας μας είναι ότι θα έπρεπε να διοχετευθούν σε άλλες οδούς. Σας ευχαριστώ. Ελπίζω να απάντησα σε όλες τις ερωτήσεις, βρίσκομαι στη διάθεσή σας αν μου διέφυγε κάτι.

 **ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Σας ευχαριστούμε και εμείς κυρία Βασιλοπούλου. Κύριε Κωνσταντάρα, θα θέλατε να απαντήσετε στην ερώτηση που δεχτήκατε από την κυρία Νοτοπούλου;

**ΣΠΥΡΙΔΩΝ ΚΩΝΣΤΑΝΤΑΡΑΣ (Πρόεδρος της Επιτροπής Κοινωνικής Συνοχής και Οικογένειας της Κεντρικής Ένωσης Δήμων Ελλάδος, Δήμαρχος Θέρμου):** Νομίζω, ότι η κυρία Νοτοπούλου με ρώτησε για προβλήματα στις κοινωνικές δομές των δήμων. Αυτό το οποίο θέλω να τονίσω είναι ότι όσον αφορά στα ΚΔΑΠ, πιστεύω ότι υπάρχει μείωση των voucher και πρέπει αυτό να αντιμετωπιστεί.

Όσον αφορά στους παιδικούς σταθμούς, πιστεύω ότι έχουν αυξηθεί τα voucher, όμως δεν αρκούν. Η άποψη της ΚΕΔΕ και των δημάρχων είναι ότι κανένα παιδί δεν θα πρέπει να είναι εκτός των παιδικών σταθμών.

Να πω όμως και στην κυρία Νοτοπούλου, ότι επί της δικής τους κυβέρνησης ήταν λιγότερα τα voucher στους παιδικούς σταθμούς. Αυτό θέλω να τονίσω. Ευχαριστώ πολύ.

**ΑΣΗΜΙΝΑ ΣΚΟΔΡΑ (Προεδρεύουσα της Επιτροπής):** Κι εμείς ευχαριστούμε.

Ο κ. Δημόπουλος, έχει τον λόγο.

**ΕΛΕΥΘΕΡΙΟΣ ΔΗΜΟΠΟΥΛΟΣ (Πρόεδρος της Πανελλήνιας Ομοσπονδίας Συλλόγων Ιδιωτικών Βρεφονηπιακών και Παιδικών Σταθμών):** Ευχαριστώ την κυρία Νοτόπουλου, για την ερώτηση.

Ως προς το ερώτημά σας, κυρία Νοτοπούλου, για το αν έχουμε ενημερωθεί από το Υπουργείο, δυστυχώς, δεν υπάρχει κάποια επίσημη ενημέρωση για το Πρόγραμμα «ΑΘΗΝΑ», οπότε και προκύπτουν διάφορα ερωτήματα και εμείς θέλουμε να μας τα απαντήσουν.

Επίσης, στο δεύτερο ερώτημα όσον αφορά την επιμόρφωση. Θέλουμε την επιμόρφωση σε όλο μας το προσωπικό και πάντα επιμορφώνουμε το προσωπικό μας. Πολύ πιθανό, τώρα θα γίνει μέσω Πανεπιστημίου Δυτικής Αττικής (ΠΑΔΑ). Όμως και γι’ αυτό ακόμη δεν έχουμε ενημερωθεί, αν και το Πρόγραμμα θα τρέξει πιλοτικά σε 90 ή 120 βρεφονηπιακούς σταθμούς, δεν το ξέρουμε αυτό ακόμη. Υπάρχουν και κάποια προβλήματα, τα οποία είναι της Ειδικής Αγωγής, οι ψυχολόγοι, που θα γίνονται αυτά και σε ποιο χρόνο.

Θα γίνονται στο χώρο εργασίας των εργαζομένων μας;

Θα γίνονται δια ζώσης, διαδικτυακά;

Θα είναι με αμοιβή ή θα είναι μέσω κάποιων προγραμμάτων ΕΣΠΑ ή ΔΥΠΑ;

Δεν το γνωρίζουμε αυτό ακόμη.

Σας κάλυψα με την απάντησή μου;

Σχετικά με τις ερωτήσεις της κυρίας Φωτίου και της κυρίας Λινού. Το πόσοι σταθμοί είναι αυτή τη στιγμή ιδιωτικοί, κυρία Λινού, είναι 1.300 δομές, όπου αυτή τη στιγμή, δεν ξέρουμε τον ακριβή αριθμό παιδιών που φιλοξενούμε. Υπολογίζουμε ότι είναι από 120.000 μέχρι 150.000 τα παιδάκια, αλλά έχουμε ζητήσει η απογραφή από το Υπουργείο, για να είμαστε ακριβείς ως προς τον αριθμό των παιδιών που φιλοξενούμε.

Επίσης, για τα «vouchers», θα ήθελα να πω ότι αυτή τη στιγμή τα «vouchers» είναι σε πάρα πολύ χαμηλό σημείο, όπου έχουν να αυξηθούν μια δεκαετία. Καταλαβαίνετε ότι στη χώρα, η οποία τρέχει, πλέον, δέκα χρόνια με αυξήσεις και με πληθωρισμό και με αυξήσεις κατώτερου μισθού, το «voucher» θα πρέπει να αυξηθεί για να μπορέσει να ανταποκριθεί και ο ιδιώτης, αλλά πιστεύω και οι δομές των δήμων στα έξοδα του προγράμματος, που μας αυξάνουν τις αρμοδιότητες και τις ευθύνες μας.

Ευχαριστώ.

**ΑΣΗΜΙΝΑ ΣΚΟΔΡΑ (Προεδρεύουσα της Επιτροπής):** Κι εμείς ευχαριστούμε.

Η κ. Τσιτιρίδου, έχει τον λόγο.

**ΜΑΡΙΑ ΤΣΙΤΙΡΙΔΟΥ (Πρόεδρος του Τμήματος Αγωγής και Φροντίδας στην Πρώιμη Παιδική Ηλικία του Διεθνούς Πανεπιστημίου της Ελλάδας):** Σας ευχαριστώ, κυρία Πρόεδρε.

Στην πρώτη ερώτηση της κ. Νοτοπούλου, ευχαριστώ πάρα πολύ, θα μου επιτρέψετε να ζητήσω από το συνάδελφο, κ. Πετρογιάννη, ο οποίος είναι υπεύθυνος επιστημονικά για τη χρήση των ψυχομετρικών εργαλείων, να σας απαντήσει σε αυτή την ερώτηση.

**ΑΣΗΜΙΝΑ ΣΚΟΔΡΑ (Προεδρεύουσα της Επιτροπής):** Κι εμείς ευχαριστούμε.

Ο κ. Πετρογιάννης, έχει τον λόγο.

**ΚΩΝΣΤΑΝΤΙΝΟΣ ΠΕΤΡΟΓΙΑΝΝΗΣ (Πρόεδρος του Τμήματος Αγωγής και Φροντίδας στην Πρώιμη Παιδική Ηλικία του Πανεπιστημίου Δυτικής Αττικής):** Ευχαριστώ, κυρία Πρόεδρε.

Ευχαριστώ την κυρία Νοτοπούλου, για την πολύ εύλογη και εύστοχη ερώτησή της, την οποία, λίγο πολύ, την ανέμενα και λόγω ιδιότητας.

Σε ό,τι αφορά στον ανιχνευτικό έλεγχο, ο οποίος είναι και μια ιδιαίτερη διαδικασία, επαναλαμβάνω, τα οφέλη που θα προκύψουν είναι τεράστια, προτείνουμε μια αλλαγή στη διατύπωση του συγκεκριμένου εδαφίου, τον ανιχνευτικό έλεγχο της γνωστικής ανάπτυξης των βρεφών και νηπίων μέσω ειδικά σχεδιασμένου ψυχομετρικού εργαλείου. Οι παιδαγωγοί, μετά από ειδική εκπαίδευσή τους, ακολουθούν συγκεκριμένες διαδικασίες χορήγησης του εργαλείου και ενημέρωσης των οικογενειών σχετικά με το αποτέλεσμα του ανιχνευτικού ελέγχου και την τυχόν ανάγκη περαιτέρω αξιολόγησης των παιδιών από ειδικό επιστήμονα. Τα αποτελέσματα του ανιχνευτικού ελέγχου καταχωρίζονται στον ατομικό φάκελο κάθε παιδιού, ο οποίος διατηρείται στο σταθμό, λαμβάνοντας όλα τα απαραίτητα τεχνικά και οργανωτικά μέτρα για την προστασία των προσωπικών δεδομένων βρεφών και νηπίων.

Συνεπώς, για να απαντήσω και σας ευχαριστώ για την ερώτηση αυτή, επαναλαμβάνω, θα γίνεται ειδική εκπαίδευση και απαιτείται ειδική εκπαίδευση, καθώς μια τέτοια διαδικασία είναι εξαιρετικά ευαίσθητη και ιδιαίτερη.

Στην πρώτη φάση, αναμένεται να εκπαιδευτούν οι παιδαγωγοί των παιδικών σταθμών που θα συμμετέχουν στο Πρόγραμμα.

Απαντώ αμέσως με την αποστροφή αυτή και στην κυρία Φωτίου, όπως και στην κυρία Λινού, σε ό,τι με αφορά. Η εφαρμογή του πιλοτικού προγράμματος, «πιλοτικό» σημαίνει δοκιμαστικό, όπως ξέρετε πολύ καλά, θα βγαίνει σε έναν αριθμό κατόπιν πρόσκλησης εκδήλωσης ενδιαφέροντος, αυτό απαιτείται, τόσο για τους δημοτικούς όσο και για τους ιδιωτικούς παιδικούς σταθμούς, που θα κυμαίνεται από 90 έως 120. Η δέσμευση είναι 90 και το «ταβάνι» μας είναι 120.

Συνεπώς, αναλόγως του ποιοι θα ανταποκριθούν σε αυτό θα γίνει και η επιλογή, βάσει αυστηρών δειγματοληπτικών κριτηρίων, από όλες τις περιφέρειες της χώρας, θα συμμετέχουν όλες οι περιφέρειες της χώρας, που αυτό μπορεί να αφορά στην αστικότητα, μέγεθος παιδικού σταθμού, ένα σύνολο παιδαγωγών κ.λπ.. Όλα αυτά θα αποτυπωθούν σε συνέχεια μιας Κοινής Υπουργικής Απόφασης.

Και τέλος σε ό,τι αφορά στο ερώτημα της κυρίας Λινού που ήταν πιο εξειδικευμένο για τα ζητήματα των αποφοίτων ειδικής αγωγής. Τα ζητήματα της ειδικής αγωγής, αυστηρά, αφορούν πρωτίστως το Υπουργείο Παιδείας, καθώς οι απόφοιτοί του, οι απόφοιτοι του σχετικού τμήματος, εμπλέκονται τόσο στην παράλληλη στήριξη των παιδιών, όσο και στην ειδική εκπαίδευση των παιδιών, ξεκινώντας από τη φάση της τυπικής υποχρεωτικής προσχολικής εκπαίδευσης και πέρα. Όχι τόσο στη φάση του παιδικού σταθμού, ας το πούμε έτσι.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Κυρία Νοτοπούλου, κάτι θέλατε να ρωτήσετε.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Μερικές διευκρινιστικές ερωτήσεις για να είμαι σίγουρη ότι κατάλαβα την απάντησή σας αφού είστε και ειδικός. Τα ψυχομετρικά εργαλεία πρέπει να έχουν κάποια χαρακτηριστικά, να έχουν σταθμιστεί, να έχουν εγκυρότητα, φαντάζομαι ότι έχουν γίνει. Ποια είναι αυτά τα εργαλεία, όμως; Θα πρέπει αυτό ακριβώς εάν μπορείτε εσείς, λίγο πιο συγκεκριμένα; Ποιος θα τα χορηγεί; Κατάλαβα ότι είπατε ότι θα τα χορηγούν οι εκπαιδευτικοί;

**ΠΕΤΡΟΓΙΑΝΝΗΣ ΚΩΝΣΤΑΝΤΙΝΟΣ(Πρόεδρος του Τμήματος Αγωγής και Φροντίδας στην Πρώιμη Παιδική Ηλικία του Πανεπιστημίου Δυτικής Αττικής):** Ναι. Αυτό ακριβώς θα γίνει στην πιλοτική φάση. Αυτό θα γίνει στην πιλοτική φάση. Το εργαλείο δεν υπάρχει και δεν υπάρχει γενικότερα στην Ελλάδα. Αυτό θα γίνει για πρώτη φορά και θα είναι μάλιστα και το αποτύπωμα του έργου σε ευρωπαϊκό επίπεδο. Θα γίνει η διαδικασία στάθμισης στους επόμενους μήνες, προκειμένου να ολοκληρωθούν οι ψυχομετρικοί έλεγχοι έτσι όπως απαιτείται από την επιστήμη της ψυχομετρίας και στη συνέχεια, θα γίνει η εκπαίδευση των παιδαγωγών για το πώς χορηγούνται, για το πώς θα χορηγείται.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ(Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Αυτό πως θα αποτυπωθεί, ο σχεδιασμός, γιατί δεν εμπεριέχεται στο νομοσχέδιο;

**ΠΕΤΡΟΓΙΑΝΝΗΣ ΚΩΝΣΤΑΝΤΙΝΟΣ(Πρόεδρος του Τμήματος Αγωγής και Φροντίδας στην Πρώιμη Παιδική Ηλικία του Πανεπιστημίου Δυτικής Αττικής):** Δεν εμπεριέχεται στο νομοσχέδιο αυτό, ναι, προφανώς.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ(Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Θα πρέπει να μας έρθει μία εισήγηση, έτσι δεν είναι; Αναλυτική, αυτό που περιγράφει.

**ΠΕΤΡΟΓΙΑΝΝΗΣ ΚΩΝΣΤΑΝΤΙΝΟΣ(Πρόεδρος του Τμήματος Αγωγής και Φροντίδας στην Πρώιμη Παιδική Ηλικία του Πανεπιστημίου Δυτικής Αττικής):** Υπάρχει.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ(Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Ευχαριστώ.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Ευχαριστούμε, κύριε Πετρογιάννη.

 Η κυρία Ζαφειροπούλου Φωτεινή.

**ΖΑΦΕΙΡΟΠΟΥΛΟΥ ΦΩΤΕΙΝH (Γενική Γραμματέας της Πανελλήνιας Ομοσπονδίας Σωματείων Γονέων και Κηδεμόνων Ατόμων με Αναπηρία (Π.Ο.Σ.Γ.Κ.ΑμεΑ) και Αντιπρόεδρος της Ελληνικής Εταιρείας Προστασίας Αυτιστικών Ατόμων (Ε.Ε.Π.Α.Α.)):** Δεν θυμάμαι να υποβλήθηκε κάποιο ερώτημα σε εμένα;

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Τέθηκε κάποιο, αναφέρθηκε το όνομά σας από την κυρία Νοτοπούλου.

**ΖΑΦΕΙΡΟΠΟΥΛΟΥ ΦΩΤΕΙΝH (Γενική Γραμματέας της Πανελλήνιας Ομοσπονδίας Σωματείων Γονέων και Κηδεμόνων Ατόμων με Αναπηρία (Π.Ο.Σ.Γ.Κ.ΑμεΑ) και Αντιπρόεδρος της Ελληνικής Εταιρείας Προστασίας Αυτιστικών Ατόμων (Ε.Ε.Π.Α.Α.)):** Κάτι σχετικά με τον προσωπικό βοηθό. Αλλά απευθύνθηκε σε εκπρόσωπο της ΕΣΑμεΑ.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Δεν έχουμε τέτοιον εκπρόσωπο. Αν μπορείτε εσείς να απαντήσετε;

**ΖΑΦΕΙΡΟΠΟΥΛΟΥ ΦΩΤΕΙΝH (Γενική Γραμματέας της Πανελλήνιας Ομοσπονδίας Σωματείων Γονέων και Κηδεμόνων Ατόμων με Αναπηρία (Π.Ο.Σ.Γ.Κ.ΑμεΑ) και Αντιπρόεδρος της Ελληνικής Εταιρείας Προστασίας Αυτιστικών Ατόμων (Ε.Ε.Π.Α.Α.)):** Ναι, γιατί η ΠΟΣΓΚΑμεΑείναι φορέας, μέλος της ΕΣΑμεΑ έτσι κι αλλιώς. Κατά την φάση θεσμοθέτησης του πιλοτικού προγράμματος για το προσωπικό βοηθό. Η ΕΣΑμεΑ είχε καταθέσει προτάσεις και εξέφραζε τη διαφωνία της για κάποιους τομείς υλοποίησης του προγράμματος. Είχε διατυπώσει την άποψη ότι θα πρέπει να υπάρξουν, να ιδρυθούν κέντρα ανεξάρτητης διαβίωσης όπου θα εκπαιδεύονται και τα ίδια τα άτομα με αναπηρία και, στο να κατευθύνουν τους προσωπικούς βοηθούς και να είναι εργοδότες των προσωπικών βοηθών, αλλά και τα άτομα που θα αναλάβουν το ρόλο του προσωπικού βοηθού και σειρά άλλων προτάσεων και παρατηρήσεων που δεν υιοθετήθηκαν.

Ξεκίνησε η εφαρμογή του πιλοτικού προγράμματος με τις αδυναμίες που έχει, που τις έχουμε διαπιστώσει όλοι. Ζητήθηκε από την ΕΣΑμεΑ, πριν από κάποιους μήνες, να συγκροτηθεί εκ νέου η ομάδα εργασίας στο Υπουργείο προκειμένου να επανεξεταστούν τα ζητήματα και τα προβλήματα που προέκυψαν και να αποτιμηθεί η μέχρι τώρα υλοποίηση του πιλοτικού προγράμματος και να υπάρξουν διορθώσεις προκειμένου για την οριζόντια εφαρμογή του μετά τη λήξη του πιλοτικού.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Σας ευχαριστούμε, κυρία Ζαφειροπούλου.

Η κυρία Θεοχάρη Αικατερίνη, Β΄ Αντιπρόεδρος της Ένωσης Σπανίων Ασθενών Ελλάδος. Μπορεί να απαντήσει.

**ΘΕΟΧΑΡΗ ΑΙΚΑΤΕΡΙΝΗ (Β΄ Αντιπρόεδρος της Ένωσης Σπανίων Ασθενών Ελλάδος):** Σε σχέση και με το προσωπικό βοηθό. Εμείς δεν είχαμε καλεστεί από την ομάδα εργασίας οπότε θα μπορούσαμε να είχαμε προσφέρει την εμπειρογνωμοσύνη μας λόγω ότι συμμετέχουμε και σε πανευρωπαϊκό επίπεδο σε σχέση με αυτά τα ζητήματα του Προσωπικού Βοηθού. Άραγε θα μπορούσαμε να είχαμε προλάβει κάποια πράγματα που ουσιαστικά δεν βοήθησαν να προχωρήσει στην ολοκλήρωση αυτού του πιλοτικού;

Θεωρούμε ότι πρέπει να υπάρχει μια ολιστική αντιμετώπιση σε σχέση. Είναι το θεμέλιο βεβαίως, ο Προσωπικός Βοηθός, αλλά δεν μπορούμε να πάμε αποσπασματικά. Δηλαδή, πρέπει η Πολιτεία να δει και το θεσμό αυτό, αλλά να δει τις υποστηριζόμενες στέγες διαβίωσης, τις ανεξάρτητες, τη φροντίδα στην κοινότητα. Ας πούμε, στον Προσωπικό Βοηθό, αποκλείονται, στην ουσία, οι σπάνιοι ασθενείς, γιατί οι περισσότεροι που έχουμε, το 50%, είναι παιδιά.

Στα πλαίσια αυτά θα πρέπει, να συζητηθεί τι θα γίνει στα πλαίσια της φροντίδας για αυτά τα άτομα. Δεν υπάρχει αυτή τη στιγμή μια ολοκληρωμένη. Θεωρούμε ότι πρέπει η Πολιτεία να το δει ολοκληρωμένα όλο αυτό.

Επίσης, κάτι που έχουμε εντοπίσει σοβαρό είναι, πώς εκπαιδεύονται. Η εκπαίδευση αυτών είναι σε σχέση με τα διεθνή πρότυπα; Γιατί, εμείς, βλέπουμε κάποιες σοβαρές ελλείψεις. Γιατί πρέπει να υπάρχουν συγκεκριμένες δεξιότητες. Ίσως πρέπει να δούμε και στην Τριτοβάθμια Εκπαίδευση κάποια προγράμματα για τον Προσωπικό Βοηθό, οπότε πρέπει να είναι πολύ πιο προσεγμένες αυτές οι αξιολογήσεις και το πως κάπως γίνεται Προσωπικός Βοηθός.

Επίσης, οι ανάπηροι στη χώρα μας δε γνωρίζουν το Θεσμό, δε γνωρίζουν τι είναι αυτός ο θεσμός. Πολλές φορές μπερδεύουν το Θεσμό της Φροντίδας, με αυτό του Προσωπικού Βοηθού. Είναι, τελείως, διαφορετικά. Άρα, θα πρέπει να γίνει και μια ενημέρωση των ίδιων των αναπήρων πάνω σε αυτό τον Προσωπικό Βοηθό.

Εμείς, επίσης, πραγματικά, βλέποντας ότι 700 άτομα είναι εκτός στήριξης από το πιλοτικό, θα έπρεπε να καλεστούν οι φορείς, να δούμε γιατί έγινε όλο αυτό, τι προβλήματα υπάρχουν στον Θεσμό. Οπότε να μην υπήρχαν αυτά και να προχωρήσουμε σήμερα στο σε έναν θεσμό που θα είναι μόνιμος.

Επίσης, όταν τελειώσουν τα χρήματα του Ταμείου Ανάκαμψης το 2027, τι θα γίνουν αυτοί, αν δεν υπάρχει από τώρα μια διαδικασία προετοιμασίας ενός άλλου σχεδίου μετά τη λήξη του Προγράμματος; Δηλαδή, θα μείνουν εκτός; Θα μείνουν χωρίς Προσωπικό Βοηθό; Αυτά συζητιούνται μέσα στις ενώσεις μας και στους συλλόγους μας.

Τώρα, σε σχέση με την κυρία Λινού που έβαλε το ζήτημα Συμπεριληπτικής Εκπαίδευσης. Θεωρώ ότι πια το νέο μοντέλο για την αναπηρία είναι ζήτημα Συμπεριληπτική Εκπαίδευση και θα πρέπει πολύ σοβαρά να δούμε και πώς θα γίνει αυτό στα πλαίσια της χώρας μας. Δηλαδή, να υπάρχουν όλα αυτά τα εργαλεία και η στήριξη των αναπήρων είτε είναι σε προσχολική είτε είναι οτιδήποτε, να μπορούν να συμμετέχουν στην εκπαίδευση. Θεωρώ ότι, εμείς, μπορούμε να προσφέρουμε πολύ τεχνογνωσία και πάνω σε αυτά τα ζητήματα.

Επειδή δε ρωτήθηκα, αλλά θέλω να πω σε σχέση με τον ΟΠΕΚΑ, του οποίου ήταν πολύ σημαντικός ο θεσμός των Γραφείων Κοινότητας και είναι σημαντικός από την εμπειρία μας όλα αυτά τα χρόνια, πως λειτούργησε. Δηλαδή, αυτή τη στιγμή είναι το «αποκούμπι» των αναπήρων τα Γραφεία Κοινότητας και μπορώ να σας πω, επειδή υπάρχει ένα έλλειμμα μιας ενιαίας πλατφόρμας δικαιωμάτων των αναπήρων, θεωρώ ότι αυτό πρέπει να προχωρήσει άμεσα.

Εμείς, καλύπτοντας αυτό το κενό δημιουργήσαμε πρόσφατα τον Οδηγό Δικαιωμάτων για τους Ανάπηρους με Σπάνιες Βλάβες, τον οποίο του το ανακοινώσαμε και επίσημα στην Πολιτεία τον Νοέμβριο. Άρα, αυτή τη στιγμή έχουμε την τεχνογνωσία, γνωρίζουμε, είμαστε «πιο μπροστά» πολλές φορές και καλύπτουμε ένα κομμάτι της Πολιτείας, όμως, αυτό πρέπει να ληφθεί υπόψη και πρέπει, επιτέλους, να συμμετέχουμε στα Κέντρα Λήψης Αποφάσεων. Να συμμετέχουν, όμως, μεγάλες ενώσεις. Εμείς, καλύπτουμε έως 600.000 άτομα, με τις οικογένειές 1.500.000. Θεωρώ ότι πρέπει να είμαστε εκεί στην επεξεργασία και στην αξιολόγηση αυτών των προγραμμάτων και να προσφέρουμε όλη μας την τεχνογνωσία, για να μπορέσουμε, να βοηθήσουμε να προχωρήσει αυτός ο θεσμός.

Δεν ξέρω, αν υπήρχε κάποιο άλλο ερώτημα, αλλά πιστεύω ότι, γενικότερα, θα πρέπει να υπάρξει η συμμετοχή των μεγάλων φορέων σε ζητήματα όπως και για παιδαγωγικά.

Ευχαριστώ.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής):** Σας ευχαριστούμε και εμείς, κυρία Θεοχάρη.

 Κυρία Στάμου, έχετε τον λόγο.

**ΑΝΑΣΤΑΣΙΑ ΣΤΑΜΟΥ (Αντιπρόεδρος Β’ της Επιτροπής Κεφαλαιαγοράς):** Ευχαριστώ.

Προτού απαντήσω στις ερωτήσεις, θα ήθελα να συγχαρώ το Υπουργείο Κοινωνικής Συνοχής και Οικογένειας, την Υπουργό, κυρία Ζαχαράκη, για την προσήλωσή της στους στόχους της Οδηγίας και του σχεδίου νόμου, αλλά και την αρμόδια Υφυπουργό, την κυρία Παπακώστα, για την προσήλωση, επίσης, την αποφασιστικότητα, την ηρεμία και την αποτελεσματικότητα με την οποία συντόνισε όλη τη διαβούλευση και όλη τη σύνταξη των διατάξεων που συζητάμε σήμερα. Την ευχαριστώ και προσωπικά και εκ μέρους και της Προέδρου, της κυρίας Λαζαράκου και όλων των στελεχών της Επιτροπής που έλαβαν μέρος στη διαβούλευση και για την άψογη συνεργασία μας.

Επίσης, και τη Γενική Γραμματέα, την κυρία Πατσογιάννη, για την συνεργασία και όλη την συμμετοχή στη διαβούλευση και στη σύνταξη των διατάξεων.

 Ευχαριστώ τις κυρίες Λινού και Φωτίου, για τις ερωτήσεις, και θα ξεκινήσω με την πρώτη ερώτηση που αφορά την αύξηση του ποσοστού από το 33% στο 40%.

 Είναι πράγματι ένα θεωρητικό ερώτημα, γιατί όχι, 40%;

 Αλλά επειδή έγινε διαβούλευση, αυτό που έχω να πω από την πλευρά της Επιτροπής Κεφαλαιαγοράς, είναι ότι το 33% είναι το ποσοστό που αναφέρει Οδηγία. Έτσι ήρθε η πρόταση, αλλά και έτσι κατέληξε η διαβούλευση, δηλαδή, ήταν ο συγκερασμός όλων των απόψεων των φορέων. Βεβαίως και ακούστηκε το 40% και το ακούμε και εμείς και ως Επιτροπή Κεφαλαιαγοράς, κάθε φορά που μιλάμε για τις ποσοστώσεις. Είναι ένα ποσοστό που ελάχιστες χώρες το έχουν θεσμοθετήσει στην Ευρωπαϊκή Ένωση, αλλά είναι και ένα ποσοστό, στόχος σε κάθε περίπτωση.

 Η στατιστική έχει δείξει, τα αποτελέσματα των στατιστικών έχουν δείξει στην Ευρωπαϊκή Ένωση, ότι η υποχρεωτική ποσόστωση ανεξάρτητα από το ελάχιστο υποχρεωτικό ποσοστό, τελικά κατατείνει σε ένα 40% πραγματικό ποσοστό συμμετοχής των μελών γυναικών ως μέλη Διοικητικών Συμβουλίων. Είναι ένα ποσοστό στόχος, ας το πούμε έτσι και σ αυτό, μπορούμε να φτάσουμε ακολουθώντας τις λοιπές διατάξεις του σχεδίου νόμου, που μιλούν για συνεχή επιμόρφωση, για εγρήγορση της κοινωνίας και των επιχειρήσεων, για συνεργασία των φορέων και του Υπουργείου και της Επιτροπής Κεφαλαιαγοράς της Γενικής Γραμματείας, των επιχειρήσεων και όλων των φορέων και των εκπροσώπων των επιχειρήσεων και τον καλείται όλη η αγορά σε έναν συνεχή διάλογο, ώστε να πετύχουμε έναν μεγαλύτερο στόχο σε επίπεδο αριθμητικό, αλλά κυρίως ουσιαστικό μέσω της επιμόρφωσης, της ενημέρωσης, της εγρήγορσης και τελικά της εμπέδωσης των αρχών εταιρικής διακυβέρνησης, γιατί περί αυτού πρόκειται και αυτές οι διατάξεις εντάσσονται σε ένα πλαίσιο εταιρικής διακυβέρνησης, εκεί ανήκουν, εκεί εντάσσονται και με τον διάλογο και τη συνεργασία μεταξύ όλων μας, τελικά είμαι και προσωπικά πεπεισμένη, ότι θα το πετύχουμε.

 Επίσης, για το 40%, να πω ότι η Οδηγία η ίδια, δίνει τη δυνατότητα σε όσα κράτη - μέλη έχουν ήδη ελάχιστο ποσοστό, υποχρεωτικό 25%, να εξαιρεθούν από το πεδίο εφαρμογής της. Η Ελλάδα, αν και είχε, όπως σας είπα και στην αρχή στην πρώτη μου τοποθέτηση, θεσμοθετήσει ελάχιστο ποσοστό 25% συμμετοχής γυναικών στα διοικητικά συμβούλια των εισηγμένων εταιρειών, αν και είχαμε, λοιπόν, τη δυνατότητα να μην πάμε ούτε καν στο 33%, δεν έγινε αυτή η επιλογή για τους λόγους που έχουμε συζητήσει σήμερα από το πρωί και που είναι αποδεκτή από όλους μας και σεβαστή.

 Οπότε, όχι μόνο, δεν κάναμε χρήση αυτής της εξαίρεσης, αλλά πάμε να πετύχουμε και το 33%. Αυτό το λέω, για να καταφθάνει για άλλη μια φορά η βούληση όλων των φορέων και του Υπουργείου για την επίτευξη πραγματικής ισότητας στην εκπροσώπηση του εκπροσωπούμενου φύλου στα Διοικητικά Συμβούλια των εισηγμένων εταιρειών.

 Για το ερώτημα της κυρίας Λινού, σχετικά με την επιμόρφωση. Φυσικά και μιλάμε για την επιμόρφωση και των ανδρών, μην σας κυρίως των ανδρών. Εν πάση περιπτώσει την επιμόρφωση και την εκπαίδευση όλης της κοινωνίας όχι, μόνο των επιχειρήσεων, αλλά και της κοινωνίας ολόκληρης, ξεκινώντας από το σχολείο και την οικογένεια. Με αυτή την εκπαίδευση, θα πετύχουμε την πραγματική συμμετοχή και φυσικά την εκπαίδευση των μικρών αγοριών - θα πω εγώ - από τις μαμάδες τους και τους πατεράδες τους για να φτάσουμε τελικά στο 40% και παραπάνω, να το πετύχουμε με ουσιαστική συμμόρφωση.

 Όσο αφορά στη διεύρυνση, για την οποία μίλησε το NED Club, η κυρία Κοντογιάννη, αλλά και η κυρία Σοφία Εφραίμογλου, για τη διεύρυνση στο σύνολο των εισηγμένων εταιρειών και πάλι, θα ξαναπώ, ότι οι προτάσεις αυτές είναι αποτέλεσμα ενός συγκερασμό απόψεων.

 Η Οδηγία αλλά και όλη σχετική νομοθεσία εταιρικής διακυβέρνησης και βιωσιμότητας - γιατί εντός των δύο πλαισίων εντάσσονται αυτές οι προτεινόμενες διατάξεις - έχουν σαν αρχή ένα ποσοτικό κριτήριο. Με βάση αυτή την αρχή πορεύεται λοιπόν και το παρόν σχέδιο ως αρχή. Έχοντας στο νου μας και τις λοιπές διατάξεις και όσα λέμε για την εκπαίδευση, την επιμόρφωση και την εμπέδωση της κουλτούρας, ενδεχομένως να έρθει η ώρα σε ένα επόμενο σχέδιο νόμου και έχοντας δοκιμάσει τις δυνάμεις αυτού του νομοσχεδίου, όπως προτείνεται τώρα, να δούμε κατά πόσον θα είναι σκόπιμο να επεκταθεί και στο σύνολο των εισηγμένων. Ο χρόνος θα δείξει.

Σε ένα σύνολο 130 εισηγμένων -το λέω περίπου γιατί ο αριθμός αυξάνεται και μειώνεται - αυτές που επηρεάζονται άμεσα είναι 37 και αναμένουμε άλλες τρεις ή τέσσερις ανάλογα με τις εταιρικές πράξεις που είναι γνωστές σε μας τώρα διάφορες αγωγές που θεωρούμε ότι θα γίνουν. Περίπου 40 στις 130 επηρεάζονται από αυτές. Πάνω από τις μισές θα υποχρεωθούν να αυξήσουν τις γυναίκες μέλη στα διοικητικά τους συμβούλια.

Κάτι άλλο που θα ήθελα να επισημάνω σε σχέση με την υποχρεωτική ποσόστωση και το 33% ή 40% είναι ότι πέραν του ποσοστού στο σύνολο των μελών διοικητικού συμβουλίου, υπάρχει και μια άλλη καινοτομία, που είναι πρόταση του Υπουργείου και αφορά στα εκτελεστικά μέλη. Όταν μιλάμε για τη συμμετοχή των γυναικών στα διοικητικά συμβούλια, περιοριζόμαστε ή παρασυρόμαστε και για τη συμμετοχή στα μέλη τα οποία είναι μη εκτελεστικά και ανεξάρτητα. Είναι πράγματι πολύ σημαντικό το ότι με το παρόν σχέδιο νόμου επιβάλλεται στις εισηγμένες εταιρείες, οι οποίες έχουν τρία εκτελεστικά μέλη, το ένα να είναι γυναίκα. Αυτό είναι πάρα πολύ σημαντικό και συνδέεται και με τη δεξαμενή στελεχών για την οποία συζητάμε και για την δυνατότητα εξέλιξης των γυναικών εντός των οργανισμών τους. Είναι πολύ πιο σημαντικό, κατά την άποψή μου, η υποχρεωτικότητα του εκτελεστικού μέλους, παρά της αύξησης του ποσοστού των μη εκτελεστικών και ανεξάρτητων μελών. Γιατί, δείχνει ότι θέλουμε οι γυναίκες να λαμβάνουν και τις αποφάσεις και να είναι αναμεμειγμένες στην καθημερινότητα και στην άσκηση της διοίκησης της καθημερινής της επιχείρησης.

Ειπώθηκε από τον κύριο Κουλορίδα νομίζω και από τον ΣΕΒ και από την ΟΚΕ το θέμα των αυτόματων κυρώσεων. Αυτόματες κυρώσεις δεν υπάρχουν. Καταρχάς το απαγορεύει το Σύνταγμα. Αλλά, πέραν αυτού, υπάρχει διοικητική διαδικασία, η οποία ακολουθείται υποχρεωτικά από την Επιτροπή Κεφαλαιαγοράς, περιλαμβάνει προηγούμενο έλεγχο, παροχή δικαιώματος ακρόασης, αξιολόγηση του δικαιώματος ακρόασης και τελικά επιβολή κύρωσης εφόσον διαπιστωθεί παράβαση. Δεν υπάρχει ποτέ αυτόματη κύρωση. Και προκειμένου να επιβληθεί οποιαδήποτε κύρωση, μετά τη διαπίστωση παράβασης, λαμβάνονται υπόψη διάφορες παράμετροι. Είναι καταγεγραμμένες ενδεικτικά στην σχετική απόφαση μας στην κατ’ εξουσιοδότηση του νόμου 4706 για την κεντρική διακυβέρνηση. Εκεί αναφέρονται όλες οι παράμετροι που λαμβάνονται υπόψη κατά την επιβολή των κυρώσεων και κατά τη λήψη υπόψη αυτών των παραμέτρων, αξιολογείται και η ιδιότητα του παραβάτη. Αν είναι νομικό ή φυσικό πρόσωπο γιατί κάποιος το ανέφερε. Η περιουσιακή του κατάσταση, η δυνατότητά του να ανταποκριθεί στην κύρωση κ.λπ.. Άρα, σε καμία περίπτωση δεν υπάρχει αυτόματη επιβολή κυρώσεων. Ακολουθούνται οι συνταγματικές αρχές και οι αρχές του διοικητικού δικαίου και η Επιτροπή Κεφαλαιαγοράς αξιολογεί κάθε περίπτωση ξεχωριστά, προκειμένου να επιβάλλει κυρώσεις ανάλογα με τις περιστάσεις. Ανάλογα με τις περιστάσεις, επιπρόσθετα, κρίνεται και κάθε έλεγχος και κάθε παράβαση που έρχεται σε γνώση μας. Απαντώντας στον κ. Κουλορίδα αυτό σε σχέση με την πρακτική εφαρμογή ορισμένων διατάξεων του νόμου.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής)**: Συγγνώμη, δεν απαντούμε σε φορείς. Απαντούμε στις ερωτήσεις των Βουλευτών.

Ολοκληρώνοντας, λοιπόν, να πω ότι και ως προς την πρακτική εφαρμογή του νόμου θα ακολουθήσει μετωπική Κεφαλαιαγοράς, αυτό που κάνει πάντα, δηλαδή τη Διαβούλευση με τους Φορείς και την υιοθέτηση άλλων απόψεων μετά από Διαβούλευση εφόσον αυτό κρίνεται αναγκαίο. Αυτό το κάνουμε κάθε φορά.

Ευχαριστώ.

**ΑΣΙΜΙΝΑ ΣΚΟΝΔΡΑ (Προεδρέυουσα της Επιτροπής):** Ευχαριστούμε κυρία Στάμου. Τον λόγο έχει ο κύριος Κουλορίδας.

**ΑΘΑΝΑΣΙΟΣ ΚΟΥΛΟΡΙΔΑΣ (Πρόεδρος της Διοικούσας Επιτροπής της Ένωσης Εισηγμένων Εταιρειών):** Καταρχάς, να κάνω μια επισήμανση. Το πρώτο και βασικό δεν πρέπει η ισότιμη εκπροσώπηση των φύλων να είναι a la carte. Συζητάμε για την διεύρυνση του ποσοστού στις εισηγμένες εταιρείες. Θα ήθελα να μη συμπεράνω ότι το κράτος πρώτα από όλα πρέπει να φροντίσει τα του οίκου του. Δεν επιτρέπεται για τις εταιρείες του δημοσίου τομέα, η ειδική πρόβλεψη του νομοσχεδίου, η εκπροσώπηση και η τήρηση των ποσοστώσεων να είναι προαιρετική. Αυτό για εμένα νομίζω ότι είναι συνταγματικά ανεκτό.

 Ως προς τις ερωτήσεις της κυρίας Φωτίου, να επισημάνω ότι είναι πάνκοινη ομολογία των δικαστηρίων της Ευρωπαϊκής Ένωσης ότι οι διακρίσεις με βάση το φύλο με τη λογική της προτεραιότητας του εκπροσωπούμενου φύλου, μπορούν να γίνουν μόνο ανεκτές

εφόσον η προτεραιότητά δεν παρέχεται αυτόματα και χωρίς όρους, όπως γίνεται εδώ πέρα, δηλαδή όταν λέμε ότι υποχρεωτικά στα τρία μέλη του διοικητικού Συμβουλίου, στα τρία εκτελεστικά μέλη το ένα πρέπει να είναι γυναίκα, αλλά το ένα πρέπει να είναι άντρας, για να μην κάνουμε πάντοτε την διάκριση με αυτό τον τρόπο, αλλά θα πρέπει να αξιολογείτε με αντικειμενικό τρόπο πρώτα, να αξιολογούν οι υποψήφιοι και υπερ του υποψήφιου του περισσότερου εκπροσωπούμενου, του υπερεκπροσωπούμενου, τότε η εταιρεία πρέπει να έχει την ελευθερία να το επιλέξει. Αυτή είναι και έννοια της αυτόματης κύρωσης, όχι ότι οι κυρώσεις είναι αυτόματες, αλλά όπως προβλέπει η Οδηγία, για να είναι αναγκαίο και αναλογικό το μέτρο και μιλάω και με την πανεπιστημιακή μου ιδιότητα, θα πρέπει η εταιρεία να είναι σε θέση να δικαιολογήσει εάν η απόκλιση από το στόχο δικαιολογείται με βάση τα αντικειμενικά στοιχεία των υποψηφίων και εφόσον πρέπει να το δικαιολογήσει να επιβάλλει την κύρωση.

Ο μηχανισμός που εισάγει ο νόμος είναι προβληματικός και κατά την γνώμη μας αντίθετο με το χάρτη των θεμελιωδών ελευθερίων της Ευρωπαϊκής Ένωσης. Μόνο Συνταγματικός μπορεί να είναι, τόσο έναντι των συνυποψηφίων του άλλου φύλου όσο και από άποψη περιορισμένης οικονομικής ελευθερίας της εταιρείας, εάν δεν οδηγεί αυτόματα σε κυρώσεις, αλλά συνεπάγεται την υποχρέωση της εταιρείας να συμμορφώνεται με τις απαιτήσεις του άρθρου 6 του σχεδίου νόμου και αν δεν συμμορφώνεται με αυτές μόνο τότε να είναι δυνατή η υποβολή κυρώσεων.

Ευχαριστώ.

**ΑΣΙΜΙΝΑ ΣΚΟΝΔΡΑ (Προεδρέυουσα της Επιτροπής):** Σας ευχαριστούμε κ. Κουλορίδα.

**ΑΣΙΜΙΝΑ ΣΚΟΝΔΡΑ (Προεδρέυουσα της Επιτροπής):** Τον λόγο έχει η κυρία Προβατά, έχει τον λόγο να απαντήσει.

**ΒΑΣΙΛΙΚΗ ΠΡΟΒΑΤΑ (Πρόεδρος του Πανελλήνιου Συνδέσμου Παιδαγωγών Πρώιμης Παιδικής Ηλικίας):** Σας ευχαριστώ πολύ κυρία Πρόεδρε. Απευθύνομαι στην κυρία Νοτοπούλου. Που έθιξε ένα πάρα πολύ σοβαρό ζήτημα, το οποίο ταλανίζει τη λειτουργία των παιδικών σταθμών, τις επαναλαμβανόμενες συμβάσεις και την εργασιακή ομηρία, όπως την είπατε που είναι ένα θέμα που τα τελευταία 20 χρόνια μας απασχολεί πάρα πολύ.

Δυστυχώς, παρά τις παρεμβάσεις τις δικές μας και της εθνικές προσφυγές πολλών συναδέλφων, δεν έχει επιλυθεί αυτό το ζήτημα και μάλιστα με ένα τελευταίο σχέδιο νόμου νομίζω ότι 19 αν θυμάμαι καλά, υπάρχει υποχρεωτική άσκηση έφεσης από πλευράς των Δήμων, ακόμα κι αν υπάρξει θετική έμβαση. Απρίλη του 2021, σας ευχαριστώ πάρα πολύ.

Θεωρούμε ότι μιας και συζητάμε σήμερα αυτό το τόσο σοβαρό θεσμικό πλαίσιο το Παιδαγωγικό Πλαίσιο, πιστεύουμε ότι θα γίνουνε εκείνα τα βήματα που θα επιλύσουν όλα αυτά τα εργασιακά ζητήματα. Πάγια θέση μας είναι η πρόσληψη μόνιμου προσωπικού η μονιμοποίηση των θέσεων των συμβασιούχων και φυσικά εκτός από την εργασιακή ομηρία υπάρχουν και προβλήματα έλλειψης προσωπικού πάρα πολύ σοβαρά.

Γι’ αυτό και αναφέρθηκα, ότι θα πρέπει θεσμικά πλέον να υποστηριχθεί αυτό το πρόγραμμα και με την αλλαγή του κανονισμού λειτουργίας και τη μείωση της αναλογίας παιδιών, παιδαγωγών. Ξέρετε, έχουμε σε τμήματα δυόμιση χρόνων παιδιά με μία παιδαγωγό και μία βοηθό, οι οποίες δεν συνυπάρχουν το ίδιο χρονικό διάστημα γιατί το ωράριο λειτουργίας των παιδικών σταθμών είναι 9 ώρες και το ωράριο του παιδαγωγικού προσωπικού φυσικά είναι 6 ώρες, οπότε καταλαβαίνετε ένα τρίωρο είναι μία μόνη της με 25 παιδιά σ’ αυτή την τόσο κρίσιμη ηλικία.

Εμείς ευελπιστούμε, ότι αυτά θα ληφθούν πολύ σοβαρά υπόψη και ότι θα προχωρήσουμε όλοι μαζί για ένα καλύτερο μέλλον των παιδιών μας και της κοινωνίας μας.

**ΑΣΗΜΙΝΑ ΣΚΟΝΔΡΑ(Προεδρεύουσα της Επιτροπής)**: Τον λόγο έχει η κυρία Λινού.

**ΑΘΗΝΑ ΛΙΝΟΥ**: Η ερώτηση που απηύθυνα και στην κυρία Τσιτιρίδου και στον κύριο Πετρογιάννη, ήταν πιο γενική. Δηλαδή, πόσοι αποφοιτούν το χρόνο από τα τμήματα της πρώιμης αγωγής και φροντίδας στην πρώιμη παιδική ηλικία και πόσοι είναι ήδη οι απόφοιτοι ή αυτοί που χρειάζονται τον ένα χρόνο για να αναγνωρίσουν το πτυχίο τους σαν ανωτάτη.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής)**: Τον λόγο έχει η κυρία Τσιτιρίδου.

**ΜΑΡΙΑ ΤΣΙΤΙΡΙΔΟΥ (Πρόεδρος και Γραμματικόπουλος Βασίλειος, πρώην Πρόεδρος του Τμήματος Αγωγής και Φροντίδας στην Πρώιμη Παιδική Ηλικία του Διεθνούς Πανεπιστημίου της Ελλάδος**): Από μας το πρόγραμμα πανεπιστημιοποίησης τελείωσε αυτή τη στιγμή, γιατί πέρασαν όλοι οι απόφοιτοι μας. Έχουμε κάθε χρόνο περίπου 2 ορκωμοσίες και τουλάχιστον 120 άτομα τη φορά ορκίζονται στην Θεσσαλονίκη. Την ερώτησή σας την κατάλαβα, πόσοι από τους απόφοιτους έχουν εξειδίκευση στην ειδική αγωγή για την πρώιμη παιδική ηλικία, αλλά εννοούσατε γενικά.

**ΑΘΗΝΑ ΛΙΝΟΥ**: Οπότε είναι 240άτομα τον χρόνο.

**ΜΑΡΙΑ ΤΣΙΤΙΡΙΔΟΥ (Πρόεδρος και Γραμματικόπουλος Βασίλειος, πρώην Πρόεδρος του Τμήματος Αγωγής και Φροντίδας στην Πρώιμη Παιδική Ηλικία του Διεθνούς Πανεπιστημίου της Ελλάδος**): Από εμάς και έχουμε άλλα δύο τμήματα, ένα στα Ιωάννινα και ένα στην Αθήνα.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής)**: Τον λόγο έχει ο κ. Πετρογιάννης.

**ΚΩΝΣΤΑΝΤΙΝΟΣ ΠΕΤΡΟΓΙΑΝΝΗΣ (Πρόεδρος του Τμήματος Αγωγής και Φροντίδας στην Πρώιμη Παιδική Ηλικία του Πανεπιστημίου Δυτικής Αττικής**): Το ΠΑΔΑ έχει το μεγαλύτερο αριθμό αποφοίτων. Είναι περίπου αυτή τη στιγμή 900 ενεργοί φοιτητές, περίπου 180 απόφοιτοι τον χρόνο και 185 εκκρεμούν που έχουν αποφασίσει να κάνουν αυτή τη μετάβαση που είπατε και εσείς για τη ανωτατοποίηση του πτυχίου τους.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής)**: Τον λόγο έχει η κυρία Χαροκόπου.

**ΑΙΚΑΤΕΡΙΝΗ ΧΑΡΟΚΟΠΟΥ (Επιστημονική Συνεργάτης της Εθνικής Επιτροπής Δικαιωμάτων του Ανθρώπου (ΕΕΔΑ))**: Για την ΕΕΔΑ συμπληρωματικά θα ήθελα απλά παρότι δεν ακούσαμε καμία ερώτηση για την Οδηγία, να επισημάνουμε, να τονίσουμε τη σημασία της ακρόασης που διοργάνωσε η εθνική επιτροπή κατόπιν πρόσκλησης της Υπουργού. Συγκεντρώθηκαν πάρα πολύ σημαντικές πληροφορίες και έγιναν προτάσεις και επισημάνσεις επί του νομοσχεδίου. Δεύτερον, σε συνέχεια και όσων είπε η κ. Στάμου από την επιτροπή κεφαλαιαγοράς η ΕΕΔΑ με την ευκαιρία επαναλαμβάνει την ανάγκη για την πραγματοποίηση συστηματικών δράσεων εκπαίδευσης και κατάρτισης κοριτσιών και γυναικών, καθώς και δράσεων που θα συμπεριλαμβάνουν την ένταξη της ισότητας των φύλων στην ατζέντα της εταιρικής υπευθυνότητας. Θα κάνω και μια τελευταία επισήμανση σχετικά με τις εγγυήσεις που οφείλουν να διατρέχουν τις πολιτικές κοινωνικής προστασίας, πέραν της σταθερότητας είναι και η καταλληλότητα στην παροχή τους.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής)**: Τον λόγο έχει η κυρία Παπακώστα.

**ΑΙΚΑΤΕΡΙΝΗ ΠΑΠΑΚΩΣΤΑ – ΠΑΛΙΟΥΡΑ (Υφυπουργός Κοινωνικής Συνοχής και Οικογένειας)**: Θέλω να ευχαριστήσω όλες τις κυρίες και τους κυρίους εκπροσώπους των φορέων που μας τίμησαν σήμερα καταρχήν με την παρουσία τους εδώ, αλλά και για τις πολύ ενδιαφέρουσες τοποθετήσεις τους και για την άψογη συνεργασία την οποία είχαμε κατά την διάρκεια επεξεργασίας όλων των όρων του νομοσχεδίου. Θέλω να ευχαριστήσω όμως και τους Εισηγητές και τους Ειδικούς Αγορητές για τις πολύ εύστοχες ερωτήσεις και θα έλεγα πολύ εποικοδομητικές. Θα μου επιτρέψετε να επιφυλαχθώ να απαντήσω στα θέματα που τέθηκαν στο τέλος της επί των άρθρων συζήτησης.

**ΑΣΗΜΙΝΑ ΣΚΟΝΔΡΑ (Προεδρεύουσα της Επιτροπής)**: Κυρίες και κύριοι συνάδελφοι ολοκληρώθηκε η ακρόαση των φορέων του σχεδίου νόμου του Υπουργείου Κοινωνικής Συνοχής και Οικογένειας.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Καζάνη Αικατερίνη, Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Γιαννούλης Χρήστος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Οικονομόπουλος Τάσος, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδωνας, Δημητριάδης Πέτρος, Ασπιώτης Γεώργιος, Λινού Αθηνά, Μπαράν Μπουρχάν, Παππάς Πέτρος και Φλώρος Κωνσταντίνος.

Τέλος και περί ώρα 12.45΄ λύθηκε η συνεδρίαση.

 **Η ΠΡΟΕΔΡΟΥΣΑ ΤΗΣ ΕΠΙΤΡΟΠΗΣ**

 **ΑΣΗΜΙΝΑ ΣΚΟΝΔΡΑ**